**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Φεβρουαρίου 2025, ημέρα Τρίτη και ώρα 10.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης: «Συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων- Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».(4η συνεδρίαση- β΄ ανάγνωση)

Στη συνεδρίαση παρέστησαν επίσης η Υπουργός Κοινωνικής Συνοχής και Οικογένειας, κυρία Σοφία Ζαχαράκη, η Υφυπουργός Κοινωνικής Συνοχής και Οικογένειας, κυρία Αικατερίνη Παπακώστα-Παλιούρα, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δελής Ιωάννης, Δάγκα (Βιβή) Παρασκευή, Τσοκάνης Χρήστος, Μεταξάς Βασίλειος Κωνσταντίνος , Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Καλημέρα σε όλους. Κυρίες και κύριοι συνάδελφοι, κυρία Υπουργέ, ξεκινάμε την τέταρτη συνεδρίαση της Επιτροπής μας με θέμα ημερήσιας διάταξης: ««Συνέχιση της επεξεργασίας και εξέτασης του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων- Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής»».

Είναι η τελευταία συνεδρίαση της Επιτροπής μας για την επεξεργασία αυτού του νομοσχεδίου. Θα δώσουμε 8 λεπτά στον κάθε εισηγητή, με μια μικρή ανοχή αν χρειαστεί. Ξέρω ότι κάποιοι εισηγητές διευκολύνατε στην προηγούμενη συνεδρίαση και δεν κάνατε την εισήγησή σας, θα έχετε περισσότερο χρόνο.

Τον λόγο έχει η Εισηγήτρια της Πλειοψηφίας, κυρία Τσαμπίκα (Μίκα) Ιατρίδη.

**ΤΣΑΜΠΙΚΑ (ΜΙΚΑ) ΙΑΤΡΙΔΗ (Εισηγήτρια της Πλειοψηφίας):** Κύριε Πρόεδρε, κυρία Υφυπουργέ, κυρίες και κύριοι συνάδελφοι, μετά και τη συζήτησή μας στην 3η συνεδρίαση, πιστεύω ότι είναι ξεκάθαρο αυτό που είπα και στις προηγούμενες συνεδριάσεις μας. Ότι δηλαδή, τα ζητήματα που θίγει το νομοσχέδιο, δεν μπορούν να λυθούν από τη μία στιγμή στην άλλη. Το ξαναλέω, πρόκειται για μια δυναμική διαδικασία και επειδή μιλάμε για δυναμική διαδικασία, πιστεύω ότι θα πρέπει να είμαστε λίγο περισσότερο προσεκτικοί σε κάποιες, ας πούμε, μαξιμαλιστικές προτάσεις όπως αυτές που έκανε η Αντιπολίτευση.

Αναφέρομαι εδώ για τα ποσοστά εκπροσώπησης που ορίζει το νομοσχέδιο και γιατί δεν τα αυξήσαμε παραπάνω όπως ανέφερε την Παρασκευή η Αντιπολίτευση. Πιστεύω, όπως ανέφερε και η Υφυπουργός η κυρία Παπακώστα, ότι πράγματι οι αλλαγές αυτού του είδους θα πρέπει να γίνονται βήμα-βήμα. Θα πρέπει να υπάρχει περίοδος εξοικείωσης, αλλαγής της εταιρικής κουλτούρας και αποδοχής των όποιων αλλαγών από όλους τους εμπλεκόμενους. Επειδή η συγκεκριμένη Οδηγία αφορά στις επιχειρήσεις, είναι πιο λειτουργικό οι αλλαγές αυτές να επέρχονται σταδιακά ακριβώς γιατί αυτές μπορούν να αφομοιωθούν και καλύτερα.

Αυτή η προσέγγιση είναι γνωστή και αποδεκτή και στην ακαδημαϊκή βιβλιογραφία για τις επιχειρήσεις. Αναφέρω εδώ το μοντέλο αλλαγής του Kurt Lewin και του John Kotter τα οποία πρεσβεύουν ακριβώς αυτό. Ότι σε περιπτώσεις όπως αυτές που συζητάμε στο νομοσχέδιο, δηλαδή της προώθησης της ισότητας των φύλων στα διοικητικά συμβούλια των επιχειρήσεων, χρειάζεται και χρόνος προσαρμογής και είναι απαραίτητη αυτή η προσαρμογή γιατί περιέχονται όπως είπα ζητήματα κουλτούρας, στρατηγικού σχεδιασμού και ταυτόχρονα το αντικειμενικό ζήτημα για το κατά πόσο είναι εφικτή η εφαρμογή μιας Οδηγίας ή γενικά μιας πολιτικής.

Ξέρετε ότι είναι άλλο πράγμα να ανακοινώνεις μια αλλαγή και τελείως διαφορετικό πράγμα αυτή η αλλαγή να εδραιωθεί και να γίνει κοινή πρακτική. Συνεπώς πιστεύω, ότι η απόφαση να ακολουθηθούν τα ποσοστά της Οδηγίας είναι η σωστή και σε κάθε περίπτωση είμαστε εδώ για να δούμε αν στο επόμενο διάστημα χρειαστεί κάποια τροποποίηση.

Κυρίες και κύριοι συνάδελφοι, ένα άλλο σχόλιο που θα ήθελα να κάνω είναι για το κατά πόσο η κατάσταση είναι καλύτερη τώρα από το 2019. Το κάνω αυτό γιατί η Αντιπολίτευση προσπαθεί να παρουσιάσει μία εικόνα η οποία κατά τη γνώμη μου δεν ανταποκρίνεται στην πραγματικότητα. Το είπα και στις προηγούμενες συνεδριάσεις μας, το επισημαίνω και τώρα. Είναι όλα γύρω μας τέλεια; Προφανώς και δεν είναι και μακάρι να ήταν, αλλά το να μηδενίζουμε πλήρως την πρόοδο που έχει γίνει, τόσο στην ισότητα των φύλων, όσο και γενικά στα επίπεδα της φτώχειας στη χώρα μας, είναι πολύ μεγάλη απόσταση.

Θα υπενθυμίσω εδώ λίγα χρήσιμα στατιστικά στοιχεία. Σύμφωνα με την Έκθεση της Επιτροπής Κεφαλαιαγοράς, τον Απρίλιο του 2024 για την πορεία εφαρμογής του πλαισίου της εταιρικής διακυβέρνησης των άρθρων 1 έως 24 του ν. 4706/2020 πριν από την ψήφισή του που έθεσε ως απαιτούμενο το ποσοστό του 25%, στο σύνολο των Εισηγμένων Εταιρειών, η εκπροσώπηση του υποεκπροσωπούμενου φύλου στα Διοικητικά Συμβούλια των Εισηγμένων Εταιρειών, ανέρχονταν στο 13%. Μετά την ψήφιση του ν. 4706/2020 και την αρχική εφαρμογή του, παρατηρείται ότι στις 31/12/2021, το ποσοστό εκπροσώπησης των γυναικών στα Διοικητικά Συμβούλια, επί του συνόλου των Εισηγμένων Εταιρειών, ανήλθε ραγδαία στο 25% σε συμμόρφωση και με το νομοθετικό πλαίσιο.

 Εν συνεχεία, στις 31/12/2023, δηλαδή σχεδόν τρία χρόνια μετά την ψήφιση του ν.4706/2020, το ποσοστό εκπροσώπησης των γυναικών στα Διοικητικά Συμβούλια του συνόλου των Εισηγμένων Εταιρειών, αυξήθηκε περαιτέρω στο 28%. Ωστόσο, το ποσοστό αυτό, παρότι αυξάνεται σταθερά τα τελευταία χρόνια παραμένει χαμηλό σε σχέση με τον ευρωπαϊκό μέσο όρο.

 Είναι χαρακτηριστικό ότι, σύμφωνα με τα στοιχεία του Ευρωπαϊκού Ινστιτούτου για την ισότητα των φύλων στην Ελλάδα, για την Ελλάδα, το ποσοστό της αναλογίας γυναικών ανδρών στα Διοικητικά Συμβούλια των μεγάλων Εισηγμένων Εταιρειών, ανέρχεται στο 25% προς 75% υπέρ των ανδρών, έναντι του 33%, έναντι του 67% που ισχύει στην Ευρωπαϊκή Ένωση. Άρα εμείς εδώ τι λέμε. Λέμε ότι έχουν γίνει σημαντικά βήματα και ότι θα συνεχίσουμε με την αντίστοιχη επιμονή προκειμένου να πετύχουμε το στόχο μας. Και βασικός στόχος της Κυβέρνησης και του Υπουργείου Κοινωνικής Συνοχής και Οικογένειας είναι να αυξηθεί το ποσοστό στο 33% επί του συνόλου των μελών των Διοικητικών Συμβουλίων των μεγάλων Εισηγμένων Εταιρειών, καθώς και αριθμός των εκτελεστικών μελών των Δ.Σ. από το υποεκπροσωπούμενο φύλο.

Να πω εδώ και λίγα σχόλια για τη φτώχεια. Ακούστε, δυστυχώς η πραγματικότητα είναι ότι εμείς οι γυναίκες είμαστε πιο ευάλωτες τόσο στην Ελλάδα, όπως δείχνουν και τα στοιχεία της ΕΛΣΤΑΤ αλλά και στην Ευρώπη, σύμφωνα με την έκθεση A9 – 0194/2022 του Ευρωπαϊκού Κοινοβουλίου. Αυτή είναι μία διαχρονική πραγματικότητα την οποία προσπαθούμε να αλλάξουμε και αυτή η διαχρονική πραγματικότητα αφορά σε όλες τις χώρες, όχι μόνο στην Ελλάδα. Και δεν το λέω αυτό για να δικαιολογήσω το οτιδήποτε, το λέω προφανώς για να επισημάνουμε την ανάγκη ότι ναι πρέπει να ενισχύσουμε ακόμα περισσότερο τις γυναίκες.

Ωστόσο, θα ήθελα να επισημάνω, το έκανε και η Υφυπουργός, η κυρία Παπακώστα σε προηγούμενη συνεδρίασή μας ότι στους Γενικούς Δείκτες η χώρα μας έχει δείξει ξεκάθαρα σημάδια προόδου. Έτσι εμείς το 2019 παραλάβαμε τον Δείκτη Φτώχειας στο 29%, το 2023 ήμασταν στο 26,1% και όλα αυτά εν μέσω σφοδρών και πολύ απρόβλεπτων και ασυνήθιστων κρίσεων. Αυτό είναι μια πρόοδος. Είναι αρκετή; Όχι, αλλά είναι και ένα παραπάνω κίνητρο να δουλέψουμε ακόμα περισσότερο προς αυτή την κατεύθυνση.

Επίσης και σε όρους σύγκλισης με την Ευρώπη, από το 2019 έως σήμερα, η χώρα μας έχει καταφέρει να είναι πιο κοντά στο μέσο ευρωπαϊκό όρο, σημάδι ότι με την πολιτική μας έχουμε καταφέρει αξιοσημείωτα αποτελέσματα. Όμως αυτός δεν είναι και ο λόγος για να επαναπαυθούμε και να λέμε ότι είναι όλα τέλεια. Αντίθετα, όπως είπα έχουμε μια αφετηρία από την οποία μπορούμε να συνεχίσουμε τον σχεδιασμό μας και την πολιτική μας για να πάμε ακόμα καλύτερα και όλα αυτά δεν είναι ασύνδετα με τη συνολική πολιτική της κυβέρνησης.

Θα ήθελα να θυμίσω εδώ ότι εμείς από το 2019 έχουμε μειώσει πάνω από 70 φόρους και στόχος είναι να συνεχίσουμε αυτή την πολιτική των μειώσεων, ενώ την ίδια στιγμή προχωράμε σταθερά στην αύξηση των εισοδημάτων των πολιτών χωρίς να θέτουμε σε κίνδυνο και τη δημοσιονομική μας σταθερότητα. Συνεπώς, συνολικά μιλώντας, βελτίωση υπάρχει. Στόχος είναι να πάμε ακόμα καλύτερα, τόσο γενικά, όσο και στους στόχους που έχουμε θέσει και το οποίο και αυτό το νομοσχέδιο εξυπηρετεί.

Κυρίες και κύριοι συνάδελφοι, δεν κρίνω σκόπιμο να μακρηγορήσω άλλο, στο σημείο που βρισκόμαστε η ηγεσία του Υπουργείου Κοινωνικής Συνοχής. η κυρία Ζαχαράκη και η κυρία Παπακώστα. έχουν δώσει διευκρινίσεις και έχουν εξηγήσει όλο το σκεπτικό και τη φιλοσοφία του παρόντος νομοσχεδίου. Όπως είπα και στις προηγούμενες ομιλίες μου, είναι ένα νομοσχέδιο που εντάσσεται στη συνολική προσπάθεια που καταβάλλουμε για την προώθηση της ισότητας των φύλων στους εργασιακούς χώρους και την ενίσχυση των ευάλωτων κοινωνικών ομάδων.

Είναι κομβικό πιστεύω, να προχωράμε και στην υλοποίηση των Προγραμμάτων, τα οποία πρέπει να τα βλέπουμε πρώτα πιλοτικά, ώστε να μπορέσουμε μετά να δούμε τι μπορούμε να κάνουμε καλύτερα. Για εμάς, για την κυβέρνηση το Υπουργείο Κοινωνικής Συνοχής και Οικογένειας στόχος είναι η βελτίωση της καθημερινότητας όλων των πολιτών σε όλους τους τομείς. Με ευαισθησία αλλά και σωστό σχεδιασμό προχωράμε για την εφαρμογή μιας κοινωνικής πολιτικής που να ανταποκρίνεται στις ανάγκες όλων με βαθιά την πίστη ότι «εχθρός του καλού είναι πάντα το καλύτερο», γι’ αυτό και στηρίζουμε ανεπιφύλακτα το νομοσχέδιο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και για την διάρκεια του χρόνου της Εισήγησης σας. Τον λόγο έχει η κυρία Καζάνη, Εισηγήτρια της Μειοψηφίας.

**ΑΙΚΑΤΕΡΙΝΗ ΚΑΖΑΝΗ (Εισηγήτρια της Μειοψηφίας):** Ευχαριστώ πολύ κύριε Πρόεδρε. Κυρία Υφυπουργέ, κυρίες και κύριοι συνάδελφοι, σήμερα ολοκληρώνουμε τον κύκλο συζητήσεων του νομοσχεδίου του Υπουργείου Κοινωνικής Συνοχής, ένα νομοσχέδιο που παρουσιάζεται ειδικά ως προς το πρώτο μέρος του ως τολμηρό. Το πρώτο τμήμα αφορά την οδηγία 2831/2022 σχετικά με την ισόρροπη εκπροσώπηση των δύο φύλων στα Διοικητικά Συμβούλια των εισηγμένων εταιρειών. Θα επισημάνω για άλλη μια φορά την καθυστέρηση με την οποία ήρθε η ενσωμάτωσή της. Είχατε δύο χρόνια να μεταφέρετε την Οδηγία στο εσωτερικό δίκαιο και για άλλη μια φορά η Ευρωπαϊκή Επιτροπή έρχεται να μας κάνει συστάσεις, γι’ αυτό και μόλις τελείωσε η διαβούλευση κατατέθηκε αμέσως στη Βουλή.

Από τους δύο στόχους της Οδηγίας επιλέξατε να υιοθετήσετε αυτόν του 33% επί των εκτελεστικών μελών. Η αυξημένη εκπροσώπηση των γυναικών ωφελεί, όπως έχουμε δει και τις ίδιες τις εταιρείες. Ενισχύεται η ποιότητα λήψης αποφάσεων, η ομαδική απόδοση και η κερδοφορία της επιχείρησης. Μακροπρόθεσμα ενισχύεται και η οικονομία του ίδιου του κράτους. Ενώ ο ευρωπαϊκός μέσος όρος είναι ήδη στο 33% με 34% εμείς ερχόμαστε με καθυστέρηση να προσπαθήσουμε το ποσοστό αυτό, ενώ άλλα κράτη-μέλη έχουν ήδη θεσπίσει υψηλότερα ποσοστά, όπως η Ισπανία. Έτσι είναι πολύ πιθανό σε λίγα χρόνια να έχουμε μείνει πάλι πίσω στα ποσοστά μας. Οπότε το 33% δεν μπορεί να θεωρηθεί τολμηρή επιλογή. Είναι όμως αναμενόμενη αν αναλογιστούμε ότι δεν υπάρχει μια εθνική στρατηγική για την ενίσχυση της θέσης της γυναίκας στην εργασία.

Οι αλλαγές στα Δ.Σ. των εταιρειών δεν αγγίζουν άμεσα ούτε σύντομα τις εργαζόμενες σε άλλες θέσεις. Μια γυναίκα που δουλεύει υπάλληλος σε οποιαδήποτε θέση, καθαρίστρια, σερβιτόρα, πωλήτρια, πόσο σύντομα θα δει κάποια θετική αλλαγή στην εργασιακή της ζωή επειδή προστέθηκε μια γυναίκα στο ΔΣ της εταιρείας. Πρέπει να επισπεύσουμε τα πράγματα.

Παράλληλα, το νομοσχέδιο δεν αφορά μεγάλο αριθμό εταιρειών ακόμα κι αν προσθέσουμε στις 37 τις 24 που ανέφερε η Υφυπουργός. Αν θέλουμε να δούμε σύντομα διαφορά πρέπει να θεσπίσουμε μία εθνική στρατηγική για την ενίσχυση της γυναίκας στην εργασία γενικά και πρέπει να ξεκινήσουμε με τη μείωση της ανεργίας στις γυναίκες. Είμαστε πρώτοι στην Ευρωπαϊκή Ένωση στη γυναικεία ανεργία και κυρίως η χώρα με τη μεγαλύτερη διαφορά ποσοστών ανεργίας ανάμεσα στα δύο φύλα. Πρέπει να άρουμε τα αόρατα αυτά εμπόδια, να ανιχνεύσουμε τις αιτίες τους και να τα εξαλείψουμε.

Ταυτόχρονα, πρέπει να λάβουμε μέτρα για την εξασφάλιση της ίσης αμοιβής των δύο φύλων. Η σχετική Οδηγία 970/2023 μπορεί να αφορά το Υπουργείο Εργασίας, σχετίζεται όμως άμεσα με τα έμφυλα στερεότυπα, τη «γυάλινη οροφή», το «κολλώδες δάπεδο», τον οριζόντιο διαχωρισμό και την υπερεκπροσώπηση των γυναικών σε χαμηλά αμειβόμενες θέσεις εργασίας και να μην ξεχνάμε την άνιση συμμετοχή των γυναικών σε ευθύνες φροντίδας ή στις οικιακές δραστηριότητες. Τα εμπόδια αυτά έχουν και μακροπρόθεσμες συνέπειες, όπως το συνταξιοδοτικό χάσμα και την αύξηση του ποσοστού φτώχειας στις γυναίκες.

Όλα τα παραπάνω αποτελούν τροχοπέδη για την επίτευξη ποιοτικών θέσεων εργασίας και ίσης αμοιβής και οφείλουν να απασχολούν άμεσα το Υπουργείο Κοινωνικής Συνοχής και Οικογένειας. Πρέπει ακόμα, να λάβουμε αποφασιστικά μέτρα για το συνδυασμό οικογενειακής ζωής και εργασίας. Πρέπει να διευκολύνουμε τις γυναίκες - φροντιστές και τις νέες μητέρες, εφόσον το επιθυμούν, να επιστρέψουν στην εργασία τους.

Η βασική προσοχή της Πολιτείας πρέπει να στραφεί στην ενίσχυση των δομών βρεφικής φροντίδας, να δημιουργηθούν νέες θέσεις, ώστε όντως να μην μένει κανένα παιδί εκτός. Όχι απλά να δίνονται περισσότερα voucher και βέβαια, να ενισχυθούν με το απαραίτητο προσωπικό και τις ανάλογες δομές. Πρέπει να μειωθεί η αναλογία παιδαγωγού παιδιού ώστε να βελτιωθούν ποιοτικά οι παρεχόμενες υπηρεσίες, πάντα σε ένα ασφαλές περιβάλλον. Δεν επιτρέπεται μία παιδαγωγός να είναι υπεύθυνη για 25 νήπια.

Τα οφέλη της προσχολικής αγωγής τα ξέρουμε και μας το τόνισαν και οι φορείς. Είναι εκπαιδευτικά, κοινωνικά και οικονομικά. Η εκπαίδευση σε κάθε βαθμίδα, και η προσχολική, είναι αναγνωρισμένο αγαθό και δικαίωμα και επηρεάζει καθοριστικά την πορεία του παιδιού στα επόμενα μαθησιακά του βήματα. Ενισχύει την κοινωνική συνοχή και βέβαια, υποστηρίζει την οικογένεια. Είναι σημαντικό εργαλείο στην ενίσχυση της απασχόλησης, και δη της γυναικείας, για τις μητέρες που επιθυμούν να εργαστούν, όποτε χρειάζονται μόνιμα και ουσιαστικά μέτρα.

Το νομοσχέδιο έρχεται να αντικαταστήσει το «Κυψέλη» με το πρόγραμμα «Αθηνά». Το «Κυψέλη» στέφτηκε, κατά κοινή παραδοχή, με αποτυχία αφού δεν εφαρμόστηκε. Πρακτικά τα γεγονότα έρχονται να δικαιώσουν το ΠΑΣΟΚ που το 2021 δεν είχε στηρίξει τα σχετικά άρθρα. Το «Αθηνά» όμως, όπως μας παρουσιάζεται, δεν είναι πρόγραμμα, είναι ένα προσχέδιο. Οι σχετικές διατάξεις δεν μας ενημερώνουν επαρκώς για το περιεχόμενό του, παρόλο που περιλαμβάνουν ευαίσθητα ζητήματα, όπως τον αναπτυξιακό έλεγχο βρεφών και νηπίων και τη διαχείριση των προσωπικών τους δεδομένων.

Η Κυβέρνηση πρέπει να μας διευκρινίσει με ακρίβεια τα θέματα αυτά. Οφείλονται να μας δοθούν συγκεκριμένες πληροφορίες για τις βασικές αρχές των ψυχομετρικών εργαλείων, ζητήματα συναίνεσης των γονέων ώστε να υποβληθούν τα παιδιά τους στους ελέγχους αυτούς και βέβαια, ποιο θα είναι το ειδικό εκπαιδευτικό προσωπικό.

**Υφίσταται τέτοιο προσωπικό διαθέσιμο σε κάθε άκρη της ελληνικής επικράτειας που θα εφαρμόσει το πιλοτικό «Αθηνά»; Η επιμόρφωση των παιδαγωγών θα είναι αρκετή να για να συνεπικουρούν το ειδικό αυτό προσωπικό; Και βέβαια, το ζήτημα των προσωπικών δεδομένων των βρεφών και των νηπίων, με ποια τεχνικά και οργανωτικά μέτρα θα διασφαλιστούν τα δεδομένα αυτά; Ένας ακόμη θεσμός που μπορεί να ενισχύσει την οικογένεια και την εργασία, αλλά και την αυτονομία των ωφελούμενων είναι και ο προσωπικός βοηθός. Οι ωφελούμενοι πρέπει να συνεχίσουν να λαμβάνουν τις υπηρεσίες του προγράμματος και να ενταχθούν σε αυτό όσοι συμπολίτες μας το χρειάζονται.**

 **Όλοι αναφερθήκαμε στις προηγούμενες Επιτροπές στην ανάγκη για καθολική και μόνιμη εφαρμογή του, το Υπουργείο δεν μπορεί να την εγγυηθεί. Στα πλαίσια μιας αποτελεσματικής κοινωνικής πολιτικής, το Κράτος οφείλει να στηρίζει τους συνανθρώπους μας με αναπηρία, να τους παρέχει την απαραίτητη ιατρική φροντίδα, τις απαραίτητες θεραπείες, να εγγυάται την προσβασιμότητά του σε κάθε πτυχή της καθημερινής ζωής και βέβαια, να τους παρέχει την αναγκαία οικονομική στήριξη, για να διαβιώνουν αξιοπρεπώς και ανεξάρτητα.**

 **Ως προς την προσβασιμότητα, θέμα που αγγίζει και το εν λόγω νομοσχέδιο, τι άλλο να πούμε; Τι έχει γίνει αυτά τα τρία χρόνια. Η πλειονότητα των δημόσιων κτιρίων δεν έχουν προβεί στις απαραίτητες παρεμβάσεις. Σχολές ΑμεΑ και δεν έχουν υποδομές προσβασιμότητας. Τα μέσα μαζικής μεταφοράς δεν έχουν υποδομές προσβασιμότητας, σχολεία και οι αθλητικές εγκαταστάσεις το ίδιο. Όλα αυτά είναι δημόσια κτίρια και δημόσιες υπηρεσίες. Το Κράτος έπρεπε να είχε μεριμνήσει για αυτά εδώ και χρόνια.**

 **Ως προς τα αναπηρικά επιδόματα, σας μιλήσαμε για την αύξηση του 8% που δεν την έχουν λάβει όλοι οι δικαιούχοι. Σε λίγο θα συμπληρωθούν δύο χρόνια και το Υπουργείο ακόμα δεν έχει βρει λύση. Η δε αύξηση αυτή δόθηκε μετά από πολλά χρόνια και αν λάβουμε υπόψιν το κύμα ακρίβειας των τελευταίων ετών και την ενεργειακή κρίση, κατανοούμε ότι πρακτικά δεν μιλάμε για αύξηση. Είναι αναγκαίο να θεσπιστεί ένας μηχανισμός αναπροσαρμογής των αναπηρικών επιδομάτων, έτσι θα αποφευχθεί ο κίνδυνος φτώχειας των δικαιούχων και θα υπάρξει ουσιαστική στήριξη των ατόμων με αναπηρία. Προσοχή πρέπει να δοθεί και στις στέγες διαβίωσης στα θεραπευτήρια και στα παραρτήματα ατόμων με αναπηρία.**

**Για την κατάσταση στα κέντρα πρόνοιας σας μίλησα ξανά σε προηγούμενη συνεδρίαση, οι δομές είναι υποστελεχωμένες, τα κτίρια ακατάλληλα ακόμα και επικίνδυνα. Τα προβλήματα στους τομείς, που είναι αρμόδιο το Υπουργείο, είναι πολλά. Ξέρουμε ότι δεν μπορούν να λυθούν αυτόματα. Χρειάζεται πολλή δουλειά, αλλά χρειάζεται πρόγραμμα και θέληση, μα δυστυχώς, δεν φαίνεται η κυβέρνηση να τη διαθέτει. Μας παρουσιάζει μόνο πιλοτικά προγράμματα με ημερομηνία λήξης και περιορισμένη χρηματοδότηση χωρίς να μας ενημερώνει για το μέλλον τους, μετά το 2026 και 2027, που τελειώνει η χρηματοδότηση. Ρωτάμε εδώ και τρεις συνεδριάσεις και απάντηση δεν παίρνουμε. Όντως έχουν τη χρησιμότητά τους είναι πολύτιμα, αλλά ποια είναι η μεγάλη εικόνα;**

**Η συνάδελφος Εισηγήτρια της Πλειοψηφίας στην προηγούμενη συνεδρίαση μίλησε για έναν συνολικό σχεδιασμό. Γιατί δεν μας παρουσιάζετε το σχέδιο αυτό για την κοινωνική συνοχή; Το Υπουργείο είναι αρμόδιο για πολύ σημαντικά ζητήματα. Θέλουμε να γνωρίζουμε ποιο είναι το όραμα της «Νέας Δημοκρατίας» για την πρόνοια, την οικογένεια, τη στέγαση και το δημογραφικό, όχι με γενικότητες. Θέλετε μια κοινωνία η οποία θα στηρίζεται σε προσωρινά προγράμματα; Η κοινωνική πολιτική πρέπει να είναι σταθερή, αποδοτική, συναινετική και η κυβέρνηση δεν μπορεί να το κατανοήσει. Σας ευχαριστώ πολύ.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε και εμείς. Τον λόγο έχει η κυρία Δάγκα.**

**ΠΑΡΑΣΚΕΥΗ (ΒΙΒΗ) ΔΑΓΚΑ (Ειδική Αγορήτρια της Κ.Ο. του Κ.Κ.Ε.): Ευχαριστώ, κύριε Πρόεδρε. Έχουμε τοποθετηθεί στις Επιτροπές της Βουλής, σε σχέση με τα άρθρα του νομοσχεδίου και βέβαια, θα μας δοθεί η ευκαιρία και στην Ολομέλεια. Ουσιαστικά, η Κυβέρνηση με τις αποσπασματικές και άσχετες μεταξύ τους διατάξεις προσπαθεί να κρύψει το κύριο δηλαδή, το αντιλαϊκό πλαίσιο των στρατηγικών κατευθύνσεων, που διαπερνούν τη διαχείριση σε κάθε σύνθετο κοινωνικό ζήτημα. Και βέβαια, η κριτική που ασκεί το Κ.Κ.Ε. όχι μόνο στις επιμέρους διατάξεις του νομοσχεδίου, αλλά και στη συνολική στρατηγική σας, είναι ριζικά διαφορετική από αυτήν που σας κάνουν τα υπόλοιπα κόμματα της Αντιπολίτευσης.**

**Γιατί, παρά τις επιμέρους παρατηρήσεις που σας έκαναν, τα άλλα αστικά κόμματα, συναντιέστε στην υπεράσπιση της στρατηγικής της Ευρωπαϊκής Ένωσης όπως αποτυπώνεται κάθε φορά στις Ευρωπαϊκές Οδηγίες. Για αυτό άλλωστε, σας καλούν να υλοποιήσετε ολοκληρωμένα και όχι μερικώς την Οδηγία για τα ποσοστά συμμετοχής γυναικών στα Δ.Σ. των μετοχικών καπιταλιστικών επιχειρήσεων.**

**Βέβαια, κουβέντα δεν γίνεται για το γεγονός ότι οι περιβόητες, βέλτιστες πρακτικές της Ευρωπαϊκής Ένωσης, που κάθε φορά εξειδικεύονται από την εκάστοτε κυβέρνηση, τα μέτρα που προτείνει, έτσι και αλλιώς, είναι «παντρεμένα» με την ανταγωνιστικότητα και την κερδοφορία των επιχειρήσεων. Ξέρετε η αναγόρευση των επιχειρήσεων σε θεματοφύλακες της ισότητας και εγγυητές της δεν είναι έμπνευση και έργο αποκλειστικά της κυβέρνησης της Νέας Δημοκρατίας.**

**Για παράδειγμα, η απονομή σήματος ισότητας σε επιχειρήσεις νομοθετήθηκε από την κυβέρνηση του ΣΥ.ΡΙΖ.Α το 2019 και όχι μόνο διατηρήσατε το συγκεκριμένο μέτρο αλλά το συμπληρώσατε κιόλας στην προηγούμενη θητεία της κυβέρνησης της Νέας Δημοκρατίας, με το αντεργατικό τερατούργημα δίπλα στις ρυθμίσεις που πέρασαν για τη διευθέτηση του εργάσιμου χρόνου, το χτύπημα στην κυριακάτικη αργία, τους νέους περιορισμούς και εμπόδια στη συλλογική οργάνωση και τη συνδικαλιστική δράση.**

**Η Κυβέρνησή σας μοιράζει βραβεία ισότητας σε αυτούς που ασκούν την κύρια, την πιο άγρια μορφή βίας κατά των γυναικών, δηλαδή σε επιχειρηματικούς κολοσσούς που χτίζουν την κερδοφορία τους πάνω στην εκμετάλλευση των εργαζόμενων γυναικών. Και τα ωράρια, οι εργασιακές σχέσεις «λάστιχο» που ναρκοθετούν τη ζωή και τις ανάγκες των γυναικών, οι παγωμένοι μισθοί που εξαντλούνται πλέον στα μισά του μήνα, η εργασιακή ανασφάλεια, δηλαδή όλη αυτή η εργασιακή ζούγκλα, που έχουν χτίσει νόμοι διαχρονικά των κυβερνήσεων και αντιμετωπίζουν οι εργαζόμενες γυναίκες, δεν μπορεί να κρυφτεί ακόμα και με περισσότερο άρωμα γυναίκας στα Δ.Σ. των επιχειρηματικών κολοσσών.**

**Οπωσδήποτε η ολομέτωπη επίθεση στα δικαιώματα των γυναικών, στη μόνιμη και σταθερή δουλειά, στην προστασία της μητρότητας, στον ελεύθερο χρόνο και η προκλητική προσαρμογή της ισότητας στα μέτρα των επιχειρηματικών ομίλων πρέπει να πάρουν την αντίστοιχη απάντηση με τη μαζική συμμετοχή των εργαζόμενων γυναικών στην απεργία, αλλά και στις συγκεντρώσεις που οργανώνονται στις 28 Φλεβάρη, δύο χρόνια από το έγκλημα στα Τέμπη.**

**Όπως απάντηση παίρνει καθημερινά και από το αγωνιστικό αναπηρικό κίνημα η στρατηγική σας σε σχέση με την αναπηρία, που προφανώς είναι copy paste των ευρωπαϊκών κατευθύνσεων, γιατί οι ανάγκες των αναπήρων και των οικογενειών τους θα βρίσκονται σταθερά στο στόχαστρο, στον «Προκρούστη» των πολιτικών κόστους - οφέλους για να στηριχθούν τα κέρδη των επιχειρηματικών ομίλων, να υπηρετηθεί ο στόχος της καπιταλιστικής ανάπτυξης.**

**Αναρωτιόμαστε σε ποια ακριβώς διάταξη του νομοσχεδίου αναφέρεται ότι οι ανάγκες των ατόμων με αναπηρία, των χρόνιων πασχόντων, που βρίσκεται σε ποια διάταξη ότι οι ανάγκες των ατόμων με ειδικές ανάγκες σε πρώιμη διάγνωση, έγκαιρη παρέμβαση, σε ειδική αγωγή, σε αποκατάσταση, σε προσβασιμότητα, σε περίθαλψη, σε διαβίωση, σε τεχνολογικά μέσα, σε εργασία είναι ευθύνη του κράτους να τα εξασφαλίσει και να τα παρέχει μέσα από αποκλειστικά δημόσιες και δωρεάν και υψηλής ποιότητας δομές και υπηρεσίες. Πουθενά δεν βρίσκεται στο νομοσχέδιο.**

**Στην πραγματικότητα δεν ανατρέπεται ότι το κράτος παίζει τον ρόλο του ρυθμιστή μιας πανσπερμίας υπηρεσιών από ιδιώτες, ΚοιΣΠΕ, ΜΚΟ και ΑΜΚΕ και μέσα σε αυτή την πανσπερμία είναι ατομική ευθύνη του ανάπηρου, της οικογένειάς του να βρει την κατάλληλη υποστηρικτική δομή, το κατάλληλο θεραπευτικό πλαίσιο, τον γιατρό, τον φροντιστή ή ότι άλλο χρειαστεί, με το αζημίωτο βέβαια τις περισσότερες φορές, και φυσικά η κατάσταση γίνεται ακόμα πιο δραματική όσο πιο βαριά και απαιτητική είναι η αναπηρία.**

**Εξάλλου, το πρόγραμμα για τον «Προσωπικό Βοηθό» των αναπήρων αφορά ελάχιστους, δηλαδή μόνο 1.270, όταν οι βαριά ανάπηροι στη χώρα μας είναι εκατοντάδες χιλιάδες. Μιλάτε για προσβασιμότητα όταν μόνο το 20% των παιδιών με αναπηρία είναι ενταγμένα σε κάποια υπηρεσία ή δομή ειδικής αγωγής, που βέβαια τα ίδια τα σχολικά κτίρια των ειδικών σχολείων είναι εντελώς ακατάλληλα και επικίνδυνα.**

**Μιλάτε για την ένταξη ατόμων στο φάσμα του αυτισμού στην εργασία, όταν οι εργοδότες έχουν κυριολεκτικά «ξεσαλώσει» με όπλο το αντεργατικό νομοθετικό πλαίσιο, με ρυθμίσεις που αποτελούν προαπαιτούμενα του Ταμείου Ανάκαμψης, τσακίζουν παραπέρα τα εργασιακά δικαιώματα.**

Στα πλαίσια αυτά πυκνώνουν ακόμα και απολύσεις ατόμων με ειδικές ανάγκες και χρόνιων πασχόντων, την ώρα που η ανεργία τσακίζει κόκαλα και 1 στα 2 άτομα με σοβαρή αναπηρία, ηλικίας 16 έως 64 ετών, βρίσκεται στο φάσμα της φτώχειας και του κοινωνικού αποκλεισμού.

Σε σχέση με τις διατάξεις που αφορούν στις τροποποιήσεις για την αγωγή και τη φροντίδα παιδιών προσχολικής ηλικίας ή πρώιμης παιδικής ηλικίας όπως αναφέρεται, η αλήθεια είναι ότι οι συγκεκριμένες κατευθύνσεις βρίσκονται στην αντίπερα όχθη από τη σύγχρονη ανάγκη για αποκλειστικά δημόσια και δωρεάν φροντίδα και αγωγή παιδιών προσχολικής ηλικίας, για την ολόπλευρη ψυχοσωματική, διανοητική, κοινωνική τους ανάπτυξη, για την ανάπτυξη κοινωνικών υποδομών, για την ολόπλευρη στήριξη όλων των εξαρτώμενων μελών της οικογένειας.

Γιατί ακριβώς η πολιτική σας, με βάση τις κατευθύνσεις της Ευρωπαϊκής Ένωσης, εστιάζει στην προσαρμογή της λειτουργίας τέτοιων υπηρεσιών στις ευέλικτες εργασιακές σχέσεις των εργαζόμενων γονιών, ιδιαίτερα των μητέρων, προσπαθώντας να διαχειριστείτε την οξυμένη κατάσταση που επικρατεί στις υπάρχουσες κρατικές και ιδιωτικές δομές και για αυτό φέρνετε και τα συμπληρώματα όπως οι «νταντάδες της γειτονιάς», μια μορφή αποσπασματικής και υποβαθμισμένης υπηρεσίας, που στηρίζεται σε ένα άτομο με κάποιες πιστοποιημένες δεξιότητες για τη φύλαξη παιδιών, υποκαθιστώντας ουσιαστικά την επιστημονικά οργανωμένη κοινωνική δομή.

Η αντίληψη του Κ.Κ.Ε. για την προσχολική αγωγή και φροντίδα αφορά στο καθολικό δικαίωμα των παιδιών ως κοινωνική ανάγκη τους που, με το ανάλογο περιεχόμενο, συμβάλλει ώστε να αναπτύσσονται πιο βαθιά και ολόπλευρα η προσωπικότητα των παιδιών, τα στοιχεία που εμείς θέλουμε να διαθέτει ο νέος τύπος ανθρώπου.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ. Το λόγο έχει τώρα η Ειδική Αγορήτρια της Κ.Ο. «ΣΥ.ΡΙΖ.Α», η κυρία Κατερίνα Νοτοπούλου για 8 λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Καλημέρα, κυρίες και κύριοι συνάδελφοι. Η σημερινή μας συζήτηση γίνεται την 11η Φεβρουαρίου, η οποία είναι Παγκόσμια Ημέρα των Γυναικών και των Κοριτσιών στην Επιστήμη, οπότε θα μου επιτρέψετε μια αναφορά όπως οφείλουμε. Η μέρα που καθιερώθηκε με απόφαση της Γενικής Συνέλευσης του ΟΗΕ μόλις το 2015 τιμάται πλέον κάθε χρόνο, για να επισημάνει πως η γεφύρωση του χάσματος των φύλων στην επιστήμη είναι ζωτικής σημασίας για την επίτευξη της αειφόρου ανάπτυξης.

Γνωρίζουμε όμως, ότι η πρόσβαση των κοριτσιών σε πολλά μέρη του κόσμου, αλλά και στη χώρα μας, στην επιστήμη εμποδίζεται από ανισότητες που υπάρχουν σε όλα τα πεδία της κοινωνικής ζωής, επομένως ο δικός μας ρόλος είναι να δημιουργήσουμε όλες εκείνες συνθήκες που θα επιτρέψουν στις γυναίκες να αξιοποιήσουν τη γνώση, τα ταλέντα και τη δύναμή τους, για να πετύχουν τους στόχους τους και φυσικά να αποδώσουν τα μέγιστα στην ελληνική κοινωνία.

Τώρα, έρχομαι στην ενσωμάτωση της εν λόγω ευρωπαϊκής οδηγίας, για την οποία συζητήσαμε άλλες 3 φορές. Είχαμε τη δυνατότητα να ακούσουμε και τους φορείς να τοποθετούνται. Δεν θα επαναλάβω για την καθυστέρηση που υπάρχει, θα σας θυμίσω όμως κυρία Υπουργέ ότι έχουμε λίγο χρόνο για να εφαρμόσουμε αυτή την Οδηγία, καθώς έχουν κινηθεί οι διαδικασίες επί παραβάσει από την Ευρωπαϊκή Ένωση και δεν θα θέλαμε να λάβουμε και επόμενη καταγγελία.

Θα σταθώ στους αριθμούς που προέκυψαν κατά την ακρόαση των φορέων. Έχουμε ήδη πει ότι ενσωματώνετε πλήρως την οδηγία, σας το αναγνωρίζουμε αυτό, σε σχέση με τον συνάδελφό σας, ο οποίος φρόντισε σε άλλο νόμο να ενσωματώσει μόνο κατασταλτικές διατάξεις, αναφέρομαι στο νομοσχέδιο το πρόσφατο του Υπουργείου Δικαιοσύνης, χωρίς να υπάρχει αντίστοιχη φροντίδα για την πρόληψη απέναντι στην βία, όμως από ό,τι μας είπαν οι φορείς, από ένα σύνολο 130 εισηγμένων εταιρειών αυτές που επηρεάζονταν άμεσα είναι 37 με 40.

Άρα νομίζω ότι όπως κάνανε και άλλες χώρες, η Ισπανία για παράδειγμα, θα μπορούσαμε να φέρουμε βελτιωτικές διατάξεις που να φροντίσουμε να καλύπτουν το σύνολο των επιχειρήσεων. Από αυτές τις επιχειρήσεις, από τις 37 με 40, πάνω από τις μισές, δηλαδή πάνω από 20, θα υποχρεωθούν να αυξήσουν τις γυναίκες μέλη στα διοικητικά τους συμβούλια. Αρκεί αυτό; Όπως έχουμε πει αρκετές φορές, δεν αρκεί.

Ο δείκτης ισότητας των φύλων του Ευρωπαϊκού Ινστιτούτου Ισότητας μας δείχνει πως είμαστε στην τέταρτη θέση από το τέλος στην Ευρώπη σε σχέση με την ισότητα και αυτό το στοιχείο είναι αμείλικτο. Το ποσοστό γυναικών σε μέλη διοικητικών συμβουλίων μεγάλων εισηγμένων εταιρειών στη χώρα μας είναι στο 22, 8% ενώ στην Ευρώπη την υπόλοιπη 77,8%. Στις μέσες μηνιαίες αποδοχές στη χώρα μας είναι 18% περισσότερο οι άνδρες σε σύγκριση με τις γυναίκες. Βλέπουμε και πάλι το έμφυλο χάσμα, την έμφυλη ανισότητα.

 Η Ελλάδα το Νοέμβριο του 2024 κατέγραψε την υψηλότερη γυναικεία ανεργία 12,6%, υπερδιπλάσια από οποιαδήποτε άλλη χώρα στην Ευρώπη. Εδώ θέλω να ξαναφέρω τη συζήτηση που έχουμε κάνει και μαζί κυρία Υπουργέ και σε σχέση με το δημογραφικό. Γνωρίζουμε πως είναι μια κατάσταση που αυτή τη στιγμή δεν φαίνεται να είναι αναστρέψιμη και σε κάθε περίπτωση οι επιπτώσεις του δημογραφικού είναι εμφανείς σε όλους τους τομείς της οικονομικής και κοινωνικής ζωής του τόπου. Άρα η ευθύνη όλων μας είναι να κάνουμε ό,τι μπορούμε για να ενταχθεί ο οικονομικά ανενεργός πληθυσμός στην αγορά εργασίας ιδιαίτερα εφόσον το επιθυμεί. Αναφέρομαι στη γυναικεία ανεργία που πρέπει να υπάρχουν πολύ στοχευμένα μέτρα.

Χάσμα των φύλων στη φτώχεια μεταξύ γυναικών και ανδρών. Και εκεί αυξήθηκαν κατά 126.000 οι πολίτες τα τελευταία χρόνια και από αυτούς οι 107.000 είναι γυναίκες. Θα απευθυνθώ βέβαια στην Εισηγήτρια της Πλειοψηφίας. Άκουσα πως είπατε την προηγούμενη φορά, να μην μπούμε σε έναν διαγωνισμό ευαισθησίας για κοινωνικά ζητήματα. Νομίζω πως πρέπει να το απευθύνετε σε εσάς. Δεν είμαστε εμείς που πλειοδοτούμε σε θέματα που είναι πολυδιάστατα, όπως και εσείς οι ίδιοι αναγνωρίζετε.

Η πραγματικότητα είναι ότι η κυβέρνησή σας δεν είχε το θάρρος και δεν έχει και την πολιτική βούληση να αναγνωρίσει τον αναποτελεσματικό και το ελλιπέστατο των παρεμβάσεων της και ακόμα χειρότερα δεν έχετε την ειλικρίνεια να πείτε στον ελληνικό λαό πως οι πολιτικές που εσείς αποφασίζετε, και εσείς οι Βουλευτές της συμπολίτευσης ψηφίζετε, φτωχοποιούν κάθε μέρα τον ελληνικό λαό και κάνουν τη ζωή του πιο δύσκολη, αναφέρθηκα ήδη σε δεδομένα. Πώς θα κάνουμε βήματα μπροστά αν δεν δούμε το πρόβλημα;

Σας άκουσα να λέτε ότι μειώσατε τους φόρους, έτσι δεν είναι; Ποιους φόρους μειώσατε; Στον εθνικό προϋπολογισμό φέρατε αύξηση 2,5 δις παραπάνω φορολόγηση των Ελλήνων πολιτών από ΦΠΑ και φόρο εισοδήματος μόνο για το 2025, παραπάνω από πέρυσι. Κάποια στιγμή θα πρέπει να μας πείτε που είναι αυτοί οι φόροι που μειώσατε. Δεν είναι ούτε στο μεγάλο κεφάλαιο θα συμφωνήσουμε.

Άρα επιστρέφω στο νομοσχέδιο. Αναμένουμε την εν γένει προώθηση θετικών δράσεων, να μη μείνει μόνο στα χαρτιά, συνεργασία όλων των φορέων για να πετύχουμε το μεγαλύτερο δυνατό στόχο της ισόρροπης έμφυλης εκπροσώπησης όχι μόνο σε επίπεδο αριθμητικό αλλά ουσιαστικό.

Πάμε και στα πιλοτικά προγράμματα. Κυρία Υπουργέ, τα είπαμε στην προηγούμενη Επιτροπή. Ακούστηκαν πολλά ζητήματα, φέρνετε πάλι πιλοτικά προγράμματα που όχι μόνο δεν λύνουν το πρόβλημα αλλά λειτουργούν με έναν επικοινωνιακό χαρακτήρα και στην πραγματικότητα επιτείνουν τα προβλήματα. Οι φορείς εξέφρασαν την αγωνία τους. Όλοι αναγνώρισαν την ανάγκη ενός ολιστικού σχεδίου για τις ανάγκες που σήμερα υπάρχουν και δεν τις επιλύετε. Γνωρίζετε καλύτερα από τον καθένα ότι τα προβλήματα που αντιμετωπίζουν οι άνθρωποι με αναπηρίες, συμπολίτες μας, δεν λύνονται με προγράμματα που μετά τη λήξη του Ταμείου Ανάκαμψης θα έχουν επίσης λήξει. Έτσι δεν είναι; Όταν λέμε ότι το Υπουργείο σας έχει τόσο κομβικές αρμοδιότητες και διαρκώς πελαγοδρομεί, δεν έχει οργανόγραμμα, δεν έχει επαρκή χρηματοδότηση, δεν έχει επαρκές προσωπικό, δεν έχει στρατηγική, αυτό ακριβώς εννοούμε. Φέρνετε πιλοτικό πρόγραμμα επιχορήγησης παρεμβάσεων προσβασιμότητας, ωραία.

Σας κάλεσα όμως να μας πείτε και να δεσμευτείτε ότι κανένας συμπολίτης μας, άνθρωπος με αναπηρία, δεν θα πεταχτεί έξω από την πρώτη του κατοικία από πλειστηριασμούς. Είστε σε θέση να το κάνετε; Δεν είστε, διότι η κυβέρνηση σας εξυπηρετεί fund και τράπεζες. Πώς να κλείσουμε επίσης τα μάτια στο γεγονός ότι η εφαρμογή των μέτρων υπέρ της προσβασιμότητας καθυστερεί σημαντικά. Έχουν χαθεί τρία κρίσιμα χρόνια από την ψήφιση σχετικών διατάξεων στον ν.4997/2022. Αυτές οι παραλείψεις κρατούν αποκλεισμένους και εγκλωβισμένους χιλιάδες συμπολίτες μας με αναπηρία.

Εργασιακή ένταξη ατόμων στο φάσμα του αυτισμού. Θετικό βήμα, όμως για να είμαστε ειλικρινείς, οι διαθέσιμες πρωτοβουλίες για την επαγγελματική ενσωμάτωση των ατόμων με αναπηρία είναι ελάχιστες. Θα πρέπει να δημιουργηθεί μια μόνιμη πρόσκληση στο πλαίσιο της ΔΥΠΑ. Μία πρόταση που θα διασφαλίζει ότι τα άτομα με αναπηρία θα έχουν σταθερή πρόσβαση σε ευκαιρίες εργασίας και κατάρτισης. Επίσης, θα πρέπει να δοθούν και χρηματοδοτικά και φορολογικά κίνητρα στις επιχειρήσεις που προσλαμβάνουν άτομα με αναπηρίες ώστε να ενισχύσουμε την απορρόφησή τους.

Στο πρόγραμμα του προσωπικού βοηθού, το έχουμε πει πάρα πολλές φορές, εσείς παρατείνετε ένα πρόγραμμα, το οποίο είναι πάρα πολύ προβληματικό. Από τα 2.000 άτομα που είπατε ότι θα έχει ωφελούμενους, έχει μόλις 1.300. Και χωρίς ίχνος κακής προαίρεσης, δεν βλέπω, στην πραγματικότητα, την επιθυμία, να ακούσει η Κυβέρνηση σας, την ανάγκη να υπάρξει πλήρης επέκταση, καθολική κάλυψη όλων των ανθρώπων με αναπηρία. Ακόμη και ο αλγόριθμος παραμένει λανθασμένος. Άνθρωποι με πολλαπλές αναπηρίες μένουν εκτός. Δεν γίνεται τίποτα για την υποστηριζόμενη διαβίωση, την φροντίδα στην κοινότητα και παραμένουν υποστελεχωμένα όλα τα κέντρα. Υπάρχουν ηλικιακοί περιορισμοί, κάτω των 16, άνω των 65, είναι επίσης εκτός και η φροντίδα επαφίεται στους γονείς.

Κυρία Υπουργέ, εδώ θέλω να σας θυμίσω ότι έχουμε καταθέσει πρόταση να συγκληθεί αυτή η Επιτροπή, κύριε Πρόεδρε, με θέμα τη στήριξη των γονέων ατόμων με αναπηρία, την παροχή μισθού και ενσήμου και δεν συγκαλείται αυτή η Επιτροπή. Σας παρακαλώ, κυρία Υπουργέ, να το φροντίσετε προσωπικά.

Τώρα, εκπρόσωπος των εργαζομένων του ΟΠΕΚΑ, στην τοποθέτησή της υπήρξε κόλαφος. Διερωτήθηκε σε τι εξυπηρετεί τον πολίτη η προπληρωμένη κάρτα και έθεσε εύλογα ερωτήματα ως προς το κόστος της εφαρμογής. Θα επαναλάβω με τη σειρά μου το ερώτημα. Μήπως τα 10,3 εκατομμύρια ευρώ που θα διατεθούν από το Ταμείο Ανάκαμψης και Ανθεκτικότητας για το έργο το οποίο θα ενταχθεί σε αυτό το μέτρο, θα έπρεπε να διατεθούν για την κατασκευή ολοκληρωμένων πλατφορμών; Και περιμένουμε απαντήσεις στα ερωτήματα που έθεσα και τα υπόλοιπα.

Όσον αφορά το Πρόγραμμα «Αθηνά», συμφωνήσαμε όλοι ότι το Πρόγραμμα «Κυψέλη» αποδείχθηκε ανεπαρκές. Όμως και το Πρόγραμμα «Αθηνά» δεν κινείται στην κατεύθυνση ενός ολοκληρωμένου παιδαγωγικού πλαισίου προσχολικής αγωγής και αυτό διότι βασικά δεν έχει προηγηθεί εθνικός διάλογος. Δεν το έχουν συνδιαμορφώσει οι εμπλεκόμενοι φορείς, τοπική κοινωνία, Αυτοδιοίκηση, εκπαιδευτικοί και δημοσιοι βρεφικοί σταθμοί. Εύλογα ζητήθηκε από τους φορείς η αλλαγή του όρου σε κέντρο προσχολικής αγωγής και φροντίδας, να το δούμε αυτό.

Τώρα πάμε στον ανιχνευτικό έλεγχο της γνωστικής ανάπτυξης βρεφών και νηπίων μέσω ψυχομετρικού εργαλείου. Για να καταλάβουμε, εσείς προβλέπετε να μετατρέπεται ο βρεφικός σταθμός σε μία μορφή υβριδίου με ΚΕΔΑΣΥ, χωρίς όμως, να μας διευκρινίζετε ποιο είναι αυτό το εργαλείο. Έθεσα ερώτημα και μου απαντήθηκε ότι δεν υπάρχει αυτό το εργαλείο, θα δημιουργηθεί στην πορεία. Άρα, δεν είναι σταθμισμένο. Ποιος θα το χορηγεί; Παιδαγωγός; Ψυχολόγος; Ψυχολόγοι θα έπρεπε και μάλιστα, κατάλληλα εκπαιδευμένοι.

Η δε προβλεπόμενη, από το νομοσχέδιο, επιμόρφωση σημερινών παιδαγωγών, προκειμένου να συνεπικουρούν το ειδικό προσωπικό για την πρώιμη διάγνωση σε παιδικούς σταθμούς, δεν προσδιορίζεται, ούτε ως προς τα χαρακτηριστικά της, ούτε ως προς το πώς και πότε θα γίνεται, πώς θα χρηματοδοτείται.

Στη δε ερώτησή μου στον κύριο Πετρογιάννη, η απάντηση για το ψυχομετρικό εργαλείο, επίσης ήταν, όπως σας είπα, ότι δεν υπάρχει. Διαδικασία στάθμισης δεν έχει γίνει, άρα λοιπόν, υπάρχει πάρα πολύ σοβαρό πρόβλημα. Το πιλοτικό πρόγραμμα διαφάνηκε ότι θα αφορά 120 σταθμούς, όταν αυτή τη στιγμή, οι ιδιωτικοί παιδικοί σταθμοί, είναι γύρω στους 1.200. Παρακαλώ να μας απαντήσετε και να μας απαντήσετε και με ποια κριτήρια θα γίνεται αυτή η επιλογή. Αυτά ήταν τα ερωτήματα των φορέων.

Νομίζω, το πρόβλημα της προσχολικής φροντίδας και αγωγής πρέπει να το προσεγγίζουμε με εντελώς διαφορετικό τρόπο, ξαναλέω, με έναν εθνικό διάλογο, στοχευμένο, συγκροτημένο, με αρχή, μέση και τέλος και όλους τους εμπλεκόμενους φορείς. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Το λόγο έχει η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ», κυρία Μαρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ κύριε Πρόεδρε. Κύριε Υπουργέ, κύριοι συνάδελφοι, προχωρώντας στη δεύτερη ανάγνωση του υπό επεξεργασία νομοσχεδίου, ερχόμενη στο άρθρο 22 «Διάρκεια υλοποίησης του πιλοτικού προγράμματος, προσωπικός βοηθός για άτομα με αναπηρία» διαπιστώνουμε τα εξής. Στην ήδη ισχύουσα παράγραφο 1 του άρθρου 36 του ν. 4837/2021 περί πιλοτικής εφαρμογής της υπηρεσίας προσωπικού βοηθού για άτομα με αναπηρία, προστίθεται νέο τρίτο εδάφιο. Σύμφωνα, λοιπόν, με αυτό, η πιλοτική εφαρμογή της υπηρεσίας παρατείνεται έως τη λήξη του Προγράμματος του Ταμείου Ανάκαμψης και Ανθεκτικότητας, σύμφωνα με το Εθνικό Σχέδιο Ανάκαμψης και Ανθεκτικότητας «Ελλάδα 2000» και μέχρι εξαντλήσεως του προϋπολογισμού του έργου.

Το ερώτημα μας είναι το εξής. Ποιο είναι το νόημα του να χαρακτηριστεί το πρόγραμμα αυτό ως πιλοτικό ή μάλλον, ως πιλοτικό χαρακτηρίζεται με τον συγκεκριμένο τρόπο; Με άλλα λόγια, η Ελληνική Λύση θεωρεί, ότι ο προσωπικός βοηθός σε τέτοια άτομα είναι απόλυτα αναγκαίος. Άρα, δεν μπορεί ως θεσμός να είναι, ούτε πιλοτικός, ούτε δοκιμαστικός. Όσοι έχουμε ζήσει με πρόσωπα τα οποία χρήζουν συνεχούς και αποκλειστικής φροντίδας, γνωρίζουμε πολύ καλά ότι χρειάζεται ένα πρόσωπο μόνιμα δίπλα τους επί 24ώρου βάσεως, το οποίο θα αναπληροί τα μάτια τους, τα χέρια τους, τα πόδια τους, το μυαλό τους σε πολλές περιπτώσεις και το οποίο, θα εργάζεται κάτω από συνθήκες αδιανόητης καθημερινότητας και με εξατομικευμένες, πολλές φορές, ανάγκες.

Επιτρέψτε μου να έχω, κυρία Υπουργέ, ιδία εμπειρία και το ξαναεπαναλαμβάνω ότι ως μητέρα, για 12 χρόνια, ενός παιδιού τετραπληγικού, με ειδικές ανάγκες, κινούμενο σε αναπηρικό αμαξίδιο, μόνο με άλλο πρόσωπο ως βοηθό. Συνεπώς, η θέσπιση του θεσμού του προσωπικού βοηθού, δεν μπορεί να βρίσκεται ούτε σε πιλοτικό σχέδιο, αλλά ούτε και σε πιλοτικό στάδιο. Δεν είναι να δοκιμάσουμε λοιπόν, το αν χρειάζεται ή όχι προσωπικός βοηθός για τέτοια πρόσωπα, αυτό είναι αυτονόητο και αυταπόδεικτο. Είναι όχι μόνο απαραίτητος, αλλά και ουσιαστικός γι’ αυτή την ίδια την επιβίωση του προσώπου με τις ειδικές ανάγκες. Χρειάζεται πρόσωπο πλήρους και αποκλειστικής απασχόλησης, το οποίο θα γνωρίζει τις εξατομικευμένες ανάγκες του συγκεκριμένου ασθενή. Άρα, ο χαρακτηρισμός πιλοτικός σε τι αναφέρεται.

Μας προβληματίζει επίσης η πληροφορία ότι προβλέπεται η παράταση του πιλοτικού προγράμματος «Προσωπικός βοηθός για άτομα με αναπηρία» μέχρι την εξάντληση του προϋπολογισμού του συγκεκριμένου έργου. Και έπειτα, τι θα γίνει έπειτα; Θα παύσει να επιχορηγείται ή να υφίσταται ή ακόμα χειρότερα, να προβλέπεται προσωπικός βοηθός για αυτά τα πρόσωπα; Γνωρίζουμε πολύ καλά ότι, όπως είπα και από πριν, ο προσωπικός βοηθός είναι πρώτον, πλήρους απασχόλησης, τις περισσότερες φορές 24ωρης. Δεύτερον, αποκλειστικής απασχόλησης, δηλαδή δεν έχει το περιθώριο να ασχοληθεί με τίποτε άλλο. Και τρίτον, γνωρίζει σε βάθος τις εξατομικευμένες ανάγκες του ασθενή τον οποίο φροντίζει.

Αν λοιπόν, υποτεθεί ότι ο ασθενής δεν δύναται να κάνει αφ’ εαυτού του καμία απολύτως κίνηση είτε στερείται βασικών λειτουργιών στην καθημερινότητά του, ικανοτήτων, ο προσωπικός βοηθός αναπληρώνει όλες τις λειτουργίες του ασθενή. Αν υποτεθεί λοιπόν, ότι, πάρα πολλές φορές, την ιδιότητα του προσωπικού βοηθού την αναλαμβάνουν, αποκλειστικά, τα κοντινά πρόσωπα του ασθενή, γονείς, αδέλφια, τα οποία δεν θα έχουν ούτε το χρονικό ούτε το φυσικό περιθώριο να εργαστούν σε οτιδήποτε άλλο, ούτε να απασχοληθούν σε καμία άλλη εργασία, τότε θα πρέπει η κυβέρνηση να προβλέψει να απονείμει την ιδιότητα του προσωπικού βοηθού σε κάποιο από τα κοντινά οικεία πρόσωπα του ασθενή, ως βασική και αποκλειστική εργασία του, δηλαδή με μισθό και ένσημα. Γίνεται στην Ιταλία, από ανιψιά σε θείο, και πλήρωνε το κράτος στην εργασία της, οπότε όταν έφευγε ο θείος, να μπορεί να ξαναεπανέλθει στην εργασία της.

Γίνεται στη Γαλλία. Στη Γαλλία, μετά από δικαστήριο έγινε σε παιδί με ειδικές ανάγκες, νωτιαία μυϊκή ατροφία, που του έδωσε το κράτος 5 συνοδούς. Μέσα σε αυτούς η μία ήταν η μητέρα. Οπότε έχουμε παραδείγματα της Ευρώπης. Έτσι, να μπορεί και ο ίδιος ο βοηθός να συντηρείται με συντάξιμες μάλιστα αποδοχές και να μπορεί στο τέλος να βγάλει και σύνταξη, διότι θα είχε εργαστεί, όντως σε όλη του τη ζωή ως βοηθός ασθενή, αδιάφορο αν ασθενής είναι το παιδί του, ο γονιός του ή ο αδελφός του. Έτσι, τόσο ο ασθενής όσο και ο βοηθός του, θα έχουν όντως τη συμπαράσταση του κράτους και δεν θα αισθάνονται παραμελημένοι, ούτε εγκαταλελειμμένοι από την πολιτεία.

Εδώ θέλω να κάνω μια παρέμβαση. Μου έγινε μια αναφορά, άτομο με αλτσχάιμερ, κατάκοιτο, από τον Ιούνιο περιμένει να πάει το ΚΕΠΑ για να τον δει στο σπίτι, για να μπορέσει να το αξιολογήσει. Από τον Ιούνιο, θα τον δει τέλος Φεβρουαρίου. Τέλος, ως προς την πιλοτική πορεία του προγράμματος, καλούμε την κυβέρνηση να μας παράσχει και αριθμητικά δεδομένα, σχετικά με το πρόγραμμα και τη μέχρι τώρα πορεία του.

Άρθρο 24, στο παρόν ορίζεται ότι με κοινή απόφαση των Υπουργών Εθνικής Οικονομίας και Οικονομικών, Εργασίας και Κοινωνικής Ασφάλισης, Κοινωνικής Συνοχής και Οικογένειας και Ψηφιακής Διακυβέρνησης, ρυθμίζονται τα όσα διαδικαστικά, ήδη, ρυθμίζονταν για την υπαγωγή των επιδομάτων, βοηθημάτων, ενισχύσεων και παροχών, οι οποίες αναφέρονται, καθώς επίσης και προστίθεται και περίπτωση γ΄, όπου και θα ρυθμίζονται και ζητήματα διασύνδεσης επικοινωνίας και διαλειτουργικότητας του προβλεπόμενου ολοκληρωμένου πληροφοριακού συστήματος, καθώς και κάθε άλλο τεχνικό ή λεπτομερειακό θέμα, σχετικό με την ανάπτυξη και τη λειτουργία του.

Είναι ήδη, πολλές φορές εκπεφρασμένη και σαφής η διαφωνία της Ελληνικής Λύσης, στις εξουσιοδοτικές διατάξεις τις οποίες προτιμά η κυβέρνηση. Θεωρούμε ότι για την εξειδίκευση των βασικών λειτουργιών του άρθρου 24 του παρόντος, απαιτείται να ακολουθηθείται η κοινοβουλευτική οδός και όχι οι αμφίβολης διαφάνειας υπουργικές αποφάσεις.

Στο κεφάλαιο Γ΄ «Ρυθμίσεις για το πρόγραμμα Αθηνά», στο άρθρο 26, εδώ θα θέλαμε πλέον να ορίζεται ο νέος σκοπός, δηλαδή επιδιώκεται η φροντίδα, η ποιότητα υπηρεσιών, η επιμόρφωση των παιδαγωγών και των βοηθών πρώιμης παιδικής ηλικίας, η υποστήριξη των γονέων και η έγκαιρη ανίχνευση αναπτυξιακών διαταραχών.

Το άρθρο εμπεριέχει πολλές ασάφειες και αναπάντητα ερωτήματα, για τα οποία η Κυβέρνηση οφείλει να παράσχει εξηγήσεις, για παράδειγμα. Δεν διευκρινίζεται, ποιος θα είναι υπεύθυνος για τη διεξαγωγή ανιχνευτικού ελέγχου της γνωστικής ανάπτυξης των βρεφών και με ποιον ακριβώς τρόπο, θα πραγματοποιείται μια τόσο ευαίσθητη διαδικασία. Επίσης, δεν προκύπτει από τη διατύπωση ότι η συγκατάθεση των γονέων θα είναι απαραίτητη. Επιπρόσθετα, η διαρκής επιμόρφωση των παιδαγωγών και βοηθών παιδαγωγών πρώιμης παιδικής ηλικίας στα προαναφερθέντα ζητήματα, με ποιον τρόπο και από ποιο Φορέα θα διενεργείται;

Στο άρθρο 29. Το άρθρο 29 τώρα, αναφέρει τις αλλαγές που επήλθαν στο νομοθετικό πλαίσιο περί σύνθεσης του Εθνικού Συμβουλίου Προσχολικής Αγωγής και Διαπαιδαγώγησης. Με αυτό το άρθρο αναθεωρείται η σύνθεση του Συμβουλίου, έτσι ορίζεται ότι θα έχει μία διευρυμένη και διεπιστημονική σύνθεση, καθώς προστίθεται ένας εκπρόσωπος από κάθε πανεπιστημιακό τμήμα αγωγής και φροντίδας, στην πρώιμη παιδική ηλικία. Παράλληλα προβλέπεται συμμετοχή στο συμβούλιο ειδικών εμπειρογνώμων, με εξειδίκευση σε ζητήματα Παιδοψυχολογίας, Παιδοψυχιατρικής, Παιδονευρολογίας, Αναπτυξιολογίας.

Η Κυβέρνηση οφείλει να επιλέξει τα πρόσωπα με τρόπο διαφανή και αξιοκρατικό, ώστε αυτά να εξυπηρετούν το Δημόσιο συμφέρον και το συμφέρον των παιδιών προσχολικής ηλικίας. Επιμένουμε στον όρο προσχολική και όχι, με σκοπό να εκπληρώσει κομματικές υποσχέσεις.

Τέλος στο άρθρο 30. Με τις αλλαγές στο ισχύον άρθρο 17 του νόμου 4837/ 2021 τις οποίες προωθεί η Κυβέρνηση, θεωρούμε ότι αποδομείται η έννοια της προσχολικής αγωγής και διαπαιδαγώγησης και αυτή αντικαθίσταται με το αόριστο και τεχνοκρατικό όρο, αγωγή και φροντίδα στην πρώιμη παιδική ηλικία. Η «Ελληνική Λύση», εκφράζει τον έντονο προβληματισμό της, οι βρεφικοί και παιδικοί σταθμοί δεν είναι απλά χώροι φύλαξης παιδιών, αλλά θεσμοί διαπαιδαγώγησης και κοινωνικοποίησης, σαφώς και είναι και κέντρα ανάπτυξης και δεξιοτήτων, αλλά και κοινωνικοποίησης των νηπίων. Ωστόσο είναι και θεσμοί διαπαιδαγώγησης τους, πρωτίστως μάλιστα είναι αυτό. Έτσι, η διαγραφή του όρου διαπαιδαγώγηση δείχνει μια ξεκάθαρη τάση απομάκρυνσης από τον εθνικό χαρακτήρα της Εκπαίδευσης, αλλαγή την οποία δεν αποδεχόμαστε.

Τέλος στο άρθρο 31. Επαναλαμβάνουμε με επιτάσεως ότι αντικατάσταση του όρου Προσχολική Αγωγή και Διαπαιδαγώγηση με τον αόριστο και άχρωμο όρο Αγωγή και Φροντίδα στην πρώιμη παιδική ηλικία, δεν είναι μια απλή αλλαγή ορολογίας. Θεωρούμε ότι εκφράζει την ιδεολογική επιλογή της Κυβέρνησης, η οποία υποβαθμίζει το ρόλο της προσχολικής εκπαίδευσης και την αποσυνδέει από τη διαπαιδαγώγηση. Ωστόσο η «Ελληνική Λύση», αντιτίθεται σε αυτή την ιδεολογική μεταβολή, διότι θεωρούμε τη Διαπαιδαγώγηση ως θεμελιώδη όρο για την ανάπτυξη του παιδιού. Επιπλέον αντιτίθεμαι και ως τούτου, στη μεταφορά του Εθνικού Συμβουλίου από την αρμοδιότητα του Υπουργείου Παιδείας, στην αρμοδιότητα του Υπουργείου Κοινωνικής Συνοχής και Οικογένειας.

Αυτό το θεωρούμε απόδειξη ότι η Κυβέρνηση, θεωρεί την προσχολική αγωγή ως απλά ένα μηχανισμό κοινωνικής πρόνοιας και όχι ως εκπαιδευτικό θεσμό. Κλείνοντας, θα ήθελα επίσης να αναφερθώ και στους ασθενείς με τη Μεσογειακή Αναιμία κύριε Υπουργέ, που μέρα παρά μέρα βρίσκονται σε ένα νοσοκομείο, για να κάνουν μεταγγίσεις. Αυτοί οι άνθρωποι μου ανακοίνωσαν ότι το επίδομα τους είναι κάτι, γύρω στα τετρακόσια ευρώ, ενώ άτομα που έχουν AIDS, που παίρνουν θεραπεία, κάνουν δηλαδή θεραπευτική αγωγή και έχουν μια πιο φυσιολογική ζωή, έχουν το επίδομα που είναι σχεδόν διπλάσιο. Αυτή η αδικία, εγώ πιστεύω ότι θα πρέπει από την Κυβέρνησή σας να επανεξεταστεί για λόγους καλής εξυπηρέτησης αυτών των ανθρώπων. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε. Επόμενη ομιλήτρια είναι η κυρία Θεανώ Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Ευχαριστώ, κύριε Πρόεδρε. Είπα και την άλλη φορά ότι η ακρόαση των Φορέων ενίσχυσε τις απόψεις μας, σε σχέση με το νομοσχέδιο, και είπα και ότι αν έβαζα ορισμένους τίτλους στα τρία μέρη του νομοσχεδίου, για το πρώτο μέρος ο τίτλος θα ήταν «Σταγόνα στον ωκεανό» των έμφυλων ανισοτήτων και στο χάσμα μεταξύ των φύλων στη χώρα μας, γιατί; Γιατί όπως μας είπε, κ. Υπουργέ, η εκπρόσωπος της Επιτροπής Κεφαλαιαγοράς, η ποσόστωση τουλάχιστον 33% στα Διοικητικά Συμβούλια των εισηγμένων εταιρειών, αφορά όλες κι όλες 37 εταιρείες, μεγάλες εταιρείες, δηλαδή 250 μέλη και 50 εκατομμύρια και άνω κέρδη.

Άρα, από τις 130 εισηγμένες αφορά μόλις τις 27 και αυτό, κατά την Οδηγία, είναι το πάτωμα από το οποίο έπρεπε να ξεκινήσετε, δεν είναι η οροφή και αφορά μόνο τόσες λίγες. Κάντε τον πολλαπλασιασμό να δείτε πόσες γυναίκες αφορά, κυρία Υπουργέ. Εάν, λοιπόν, αυτό είναι το σήμα που θέλουμε να δώσουμε στις γυναίκες ότι ορίστε, προχωράμε σε πράξεις ισότητας, δεν είναι καλό σήμα αυτό που δίνεται.

Εμείς, ως «Νέα Αριστερά», προτείνουμε να οριστεί υποχρεωτικό ποσοστό όχι 33% αλλά 40%, αφού η ευρωπαϊκή οδηγία σας λέει το πάτωμα, δεν σας λέει το ταβάνι, συμμετοχής γυναικών στο σύνολο των μελών εκτελεστικών και μη, δηλαδή του διοικητικού συμβουλίου συνολικά των εισηγμένων και μη εισηγμένων εταιριών, ούτε αυτό σας λέει κανείς ότι δεν μπορείτε να το κάνετε για τις εισηγμένες και μη εισηγμένες, και οργανισμών του δημοσίου ανεξαρτήτως μεγέθους και ποσού κερδών. Γιατί το προτείνουμε αυτό; Νομίζουμε ότι αν το κάνατε αυτό, κυρία Υπουργέ, πράγματι θα δίνατε ένα μεγάλο σήμα για τους χώρους εργασίας και για τη θέση των γυναικών σε αυτούς. Διότι βρισκόμαστε στην 4η θέση από το τέλος του δείκτη ισότητας των φύλων στην Ελλάδα 59,3% έναντι ευρωπαϊκού μέσου όρου 71%, Ευρωπαϊκό Ινστιτούτο Ισότητας, στοιχεία που τα έχετε κι εσείς.

Δεύτερον, το ποσοστό γυναικών ως μέλη Δ.Σ. των μεγάλων εισηγμένων εταιρειών είναι 22,8 έναντι 77,8 μέσο όρο στην Ευρώπη. Θέλω να πω με όλα τα νούμερα που θα πω ότι στην Ελλάδα δεν είμαστε στην κατάσταση της Ευρώπης σε σχέση με τη δυνατότητα που έχουν οι γυναίκες για να έχουν ευθύνη στον εργασιακό τους βίο. Δεν είμαστε στην ίδια κατάσταση. Είμαστε σε πολύ κακή κατάσταση και αυτό το δείχνουν όλα αυτά τα νούμερα του Ευρωπαϊκού Ινστιτούτου Ισότητας. Μέσες μηνιαίες αποδοχές 18% περισσότερο οι άντρες από τις γυναίκες. Μέση διάρκεια εργασιακού βίου, για την Ελλάδα είναι όλα τα στοιχεία, 7 χρόνια λιγότερα από τους άνδρες. Τι σημαίνει αυτό; Μικρότερη σύνταξη, πολύ απλά. Ποσοστό φύλου που κάνει δουλειές του σπιτιού καθημερινά, ακούστε το αυτό κυρία Υπουργέ, 67% γυναίκες και 27% άντρες. Στην Ελλάδα δηλαδή, αυτή η περιβόητη απλήρωτη, αόρατη εργασία έχει πιάσει ταβάνι. Σε ποσοστό 67% οι γυναίκες ασχολούνται με τη φροντίδα του σπιτιού, μελών της οικογένειας, ηλικιωμένων, αναπήρων κ.λπ..

Χάσμα φύλων στη φτώχεια. Έξι φορές αυξήθηκε η φτώχεια, και τα λέω και για την Εισηγήτρια της Νέας Δημοκρατίας που άκουσα πριν, για τις γυναίκες επί κυβερνήσεων Μητσοτάκη, ενώ ο κίνδυνος φτώχειας για τις ηλικιωμένες γυναίκες αυξήθηκε κατά 38,5%. Οι φτωχοί, με απλά λόγια, αυξήθηκαν επί Νέας Δημοκρατίας κατά 126.000 πολίτες. Σας είχα πει και εχθές και έχετε και τα νούμερα, και από αυτούς οι 107.000 είναι γυναίκες, αυτό επί των κυβερνήσεων Μητσοτάκη. Ενώ η ανεργία 2019-2024 πέφτει, το χάσμα των φύλων αυξάνεται, 72% το ποσοστό ανεργίας επί Νέας Δημοκρατίας ενώ το 2019 ήταν 57%. Στους δείκτες ισότητας που ανέφερα δε συμπεριλαμβάνονται στοιχεία γυναικοκτονιών κ.λπ., διότι ακριβώς δεν έχουμε σαφή στοιχεία να δώσουμε στον ευρωπαϊκό δείκτη ισότητας από την Ελλάδα.

Πάω τώρα στο μέρος Δ΄. Εάν έβαζα έναν τίτλο στο μέρος Δ΄ θα ήταν «Τρία χρόνια εξαπάτηση των αναπήρων και των παιδιών από τις Κυβερνήσεις Μητσοτάκη για πιλοτικά προγράμματα αναπηρίας και προσχολικής φροντίδας που δεν υλοποιήθηκαν ποτέ ή συνεχίζουν να εφαρμόζονται, ενώ είναι τελείως αποτυχημένα, όπως αυτό του Προσωπικού Βοηθού».

Στο άρθρο 20, οι προσβασιμότητες που νομοθετήσατε το 2022 για μέσα στο σπίτι δεν εφαρμόστηκαν ποτέ. Πέστε μου πόσοι έχουν πάρει από αυτό το κομμάτι, μέχρι σήμερα, κάτι. Ενώ η αδυναμία άμεσης καταχώρισης των πιστοποιήσεων αναπηρίας στο Ψηφιακό Μητρώο Αναπήρων αποδεικνύει ότι το μητρώο αυτό δεν είναι τελικά πραγματικά ψηφιακό. Ομοίως ποτέ δεν ξεκίνησε το νομοθετημένο το 2022 Πρόγραμμα Προώθησης στην εργασία ατόμων στο φάσμα του αυτισμού. Ποτέ, και ξαφνικά τώρα εισηγείστε αυτό ενώ σε προηγούμενο πρόγραμμα, το οποίο δεν εφαρμόστηκε ποτέ.

 Για δε το Πρόγραμμα του Προσωπικού Βοηθού, επιβεβαιώθηκαν ακριβώς όλα όσα λέγαμε. Δηλαδή ο αριθμός των ωφελούμενων του προγράμματος είχαμε πει από την αρχή είναι πολύ μικρός, 2.000 άτομα. Αντί γι’ αυτό τι υλοποιήσατε μέχρι σήμερα; 1.300 άτομα, δηλαδή 35% κάτω. Αν δεν είναι αυτό αποτυχία ενός προγράμματος, δεν ξέρω ότι είναι. Και στο τέλος εφαρμόζετε τώρα συνέχεια μέχρι το 2027 το ίδιο πρόγραμμα. Το 35% είναι υπό εκτέλεση προγράμματος. Αποκλείετε ασθενείς σπανίων παθήσεων που το 50%, όπως μας είπαν στην ακρόαση, φορείς είναι άτομα ηλικίας, είναι νεαρά άτομα και δεν περιλαμβάνονται στο Προσωπικό Βοηθό. Σας λέω να περιλάβετε και τους ασθενείς σπανίων παθήσεων στον Προσωπικό Βοηθό για τα παιδιά.

Στο άρθρο 23, προβλέπετε την καταβολή του μισού των επιδομάτων ΔΥΠΑ και ΟΠΕΚΑ με προπληρωμένη κάρτα. Ακούστε. Βάζετε 10,3 εκατομμύρια, εδώ είναι μεγάλο σκάνδαλο αυτό που γίνεται, κυρία Υπουργέ, για ποιο λόγο ακριβώς; Για ψηφιακά προγράμματα που ήδη λειτουργούν και στη ΔΥΠΑ και στον ΟΠΕΚΑ και για να πληρώσετε τις εταιρείες και να πληρώσετε και τις τράπεζες, οι οποίες ήδη είναι συνδεδεμένες στο ΔΙΑΣ και παίρνουμε τα επιδόματα από το ΔΙΑΣ. Δηλαδή, θα τις ξαναπληρώσουμε να βγάλουμε την πλαστική ψηφιακή κάρτα. Κοιτάξτε, όταν θα γίνει αυτό, εγώ θα είμαι εδώ και θα το ξανακαταγγείλω.

 Τέλος, το τελευταίο κεφάλαιο του «Αθηνά», καλά κάνατε και «πετάξατε στα σκουπίδια» το «Κυψέλη» ήταν αντιπαιδαγωγικό, αντιεκπαιδευτικό ό,τι θέλετε ήταν το «Κυψέλη» και καλά κάνατε και το «πετάξατε στα σκουπίδια» το «Κυψέλη». Όμως σας το ξαναείπα: Το «Κυψέλη» ήταν συνδεδεμένο με τα vouchers και ιδιαίτερα για να παίρνετε χρήματα από το Child’s Guarantee. Ήταν συνδεδεμένο απόλυτα, απαιτήτο το «Κυψέλη». Τι θα κάνετε τώρα; Σας ξαναρωτάω από πού θα βρείτε τα λεφτά; Μου είπατε «μην ανησυχείτε, κυρία Φωτίου, δεν θα δώσω ούτε ένα voucher λιγότερο». Δεν φτάνει.

Δεν φτάνει γιατί κάθε χρόνο τα αυξάνουμε και μη μου πείτε τι σας παρέδωσα. Γιατί να πω τι πήρα. Πήρα 71.000 vouchers από τη Νέα Δημοκρατία το 2015 και τα έφτασα 141.000 vouchers και τα οποία ήταν όλες οι αιτήσεις, δεν υπήρξε αίτηση η οποία ήταν νόμιμη που να μην πάρει voucher. Πόσες αιτήσεις αφήνετε απ’ έξω εσείς κάθε χρονιά; Πόσες αιτήσεις; 141.000 vouchers και όλα από τον κρατικό προϋπολογισμό, όλα από τον κρατικό προϋπολογισμό.

Και τώρα το «Αθηνά», κοιτάξτε, εδώ το «Αθηνά» πραγματικά, άμα το ακούς θεωρητικά από τους ανθρώπους που ήλθαν εδώ και μας το εξηγούσαν, ακούγεται εξαιρετικό, έχει πάρα πολλά ωραία σημεία αλλά εδώ δεν πρόκειται για το «Αθηνά» ή για το όποιο πρόγραμμα. Εμείς εδώ καλούμαστε να ψηφίσουμε ένα «πουκάμισο αδειανό». Δηλαδή, τίποτα από όσα είπανε εδώ δεν υπάρχουν, δεν γνωρίζουμε ποια είναι τα ψυχομετρικά στοιχεία, ποια είναι η αναλογία παιδαγωγών προς παιδιά στους βρεφονηπιακούς σταθμούς που θα το εφαρμόσουν. Δεν υπάρχει προϋπολογισμός για την εκπαίδευση των παιδαγωγών και παραμένει αδιευκρίνιστο το πρόγραμμα της εκπαίδευσης όπως και η αναλογία παιδαγωγών πρώιμης ηλικίας προς βρεφονηπιοκόμους που ήδη υπηρετούν σε σταθμούς.

 Άρα, όταν ρωτήσαμε πιο εξειδικευμένα «ωραία, θα κάνουμε το πιλοτικό σε 90 με 120 σταθμούς και μετά πώς θα γίνει η διευρυμένη σε όλους τους σταθμούς;» μας είπαν «A, αυτό θέλει πολύ χρόνο και πολλά χρήματα». Έχετε υπολογίσει πόσο χρόνο και πόσα χρήματα θέλει για να γίνει η πανελλαδική εφαρμογή; Η πανελλαδική εφαρμογή ενός Προγράμματος που εμείς τώρα δεν ξέρουμε τι θα ψηφίσουμε και θα τα βγάλετε όλα με ΚΥΑ και ΥΑ. Ευχαριστώ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε. Το λόγο έχει ο κ. Οικονομόπουλος.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»)**: Ευχαριστώ, κύριε Πρόεδρε. Κυρία Υπουργέ, κυρία Υφυπουργέ, κυρίες και κύριοι συνάδελφοι, μετά την τέταρτη σημερινή συνεδρίαση έχουμε την ευκαιρία να κάνουμε μια αποτίμηση των μέχρι τώρα εργασιών με τη βοήθεια της συμμετοχής και των φορέων.

 Για το πρώτο αντικείμενο, την ισόρροπη εκπροσώπηση των φύλων στα διοικητικά συμβούλια για όλες τις εταιρείες, που είχαμε προτείνει στην αρχική συνεδρίαση, αναφέρθηκε από τους φορείς ότι εφαρμόζεται, ήδη, στην Ισπανία. Επίσης, η επιβολή προστίμων από όλους κρίθηκε ότι πρέπει να έχει μία σταδιακή εφαρμογή και να δίνεται χρόνος συμμόρφωσης στην εταιρεία, ώστε να εφαρμόζεται η αρχή της αναλογικότητας σε κάθε περίπτωση η οποία με το παρόν νομοσχέδιο παραβιάζεται ευθέως.

 Στο θέμα της εφαρμογής των κανόνων προστασίας ισόρροπης εκπροσώπησης των φύλων σε όλη την εταιρική λειτουργία και όχι μόνο για την επιλογή στελεχών για τα διοικητικά συμβούλια ακόμα και για τις εταιρείες του Δημοσίου προτείνουμε να περιληφθεί και στο καταστατικό τους, άποψη στην οποία εμμένουμε. Συνεπώς, με αυτές τις δύο αρχές, αν τηρηθούν με συνέπεια, αντιμετωπίζεται το πρόβλημα στη ρίζα του, δηλαδή εφαρμογή των αρχών ισότητας σε όλο τον εργασιακό βίο και αναλογική εφαρμογή των ποινών, αν χρειαστεί.

 Ας ξαναδούμε και ορισμένα κομβικά σημεία του νομοσχεδίου του τέταρτου μέρους που ουσιαστικά είναι το δεύτερο τμήμα και τα οποία χρειάζονται λεπτομερέστερη ανάγνωση. Στο κείμενο διαπιστώνουμε μια αναντιστοιχία μεταξύ των σκοπών και αντικειμένων του μέρους αυτού, όπως διατυπώνονται στα άρθρα 18 και 19 σε σχέση αντίστοιχα με τις διατάξεις που υλοποιούν τους σκοπούς και τα αδικήματα. Παραδείγματος χάριν, στο άρθρο 18 ο πρώτος σκοπός είναι πρώτον η βέλτιστη υλοποίηση του πιλοτικού προγράμματος επιχορήγησης παρεμβάσεων προσβασιμότητας για άτομα με αναπηρία.

Όμως στο άρθρο 20 με τον τίτλο «Πιλοτικό Πρόγραμμα Επιχορήγησης Παρεμβάσεων Προσβασιμότητας τροποποίηση παραγράφου 1 και 2 άρθρου 53 και παραγράφου 5 του άρθρου 82 του νόμου 4997/2022» ενώ αρχικά δίνατε τη δυνατότητα να ωφεληθούν από το Πρόγραμμα Παρέμβασης όλοι οι ανάπηροι, τώρα έρχεστε με την τροποποίηση και αφαιρέσατε αυτή τη δυνατότητα και περιορίζετε μόνο σε τρία είδη αναπηρίας τους δυνητικά ωφελούμενους, όρασης, ακοής και κινητικές, και δεν λαμβάνετε υπόψιν ότι υπάρχουν πολλά είδη αναπηρίας από σύνθετους λόγους εξίσου σημαντικούς. Πού είναι, λοιπόν, η συμπεριληπτικότητα;

 Δηλώνουμε την κάθετη αντίθεσή μας σε κάθε είδος αποκλεισμού ή διάκρισης εις βάρος είτε κάποιων αναπήρων είτε ομάδας ή κατηγορίας αναπήρων και σας καλούμε να μην υλοποιήσετε αυτή την διάκριση, αλλά να αφήσετε την αρχική διατύπωση που τους συμπεριελάμβανε όλους. Ως προς το αν πρέπει να είναι εγγεγραμμένοι στο Μητρώο είναι αυτονόητο, ότι δεν πρέπει να μεριμνά ο πολίτης για εργασία που είναι υποχρέωση του κράτους να την κάνει. Επομένως, αρκεί η ύπαρξη απόφασης της Επιτροπής και δεν χρειάζεται να είναι εγγεγραμμένοι στο Μητρώο. Δεν τους κάνετε χάρη υλοποιώντας αυτό το αυτονόητο στοιχείο, αλλά είναι καθήκον σας για το οποίο και οι ανάπηροι, ως φορολογούμενοι πολίτες, πληρώνουν.

 Ομοίως για το δεύτερο σκοπό που είναι η ενίσχυση της αποδοτικότητας του Πιλοτικού Προγράμματος Υποστηριζόμενης Απασχόλησης για Άτομα στο Φάσμα του Αυτισμού, το οποίο προσδιορίζεται στο άρθρο 19 ως αντικείμενο με τη φράση ότι «είναι η πρόοδος της συμπερίληψης όλων των δυνητικά ωφελούμενων στο Πιλοτικό Πρόγραμμα Υποστηριζόμενης Απασχόλησης Ατόμων στο Φάσμα του Αυτισμού και η δημιουργία Ειδικού Μητρώου Εκπαιδευόμενων Διαμεσολαβητών προς υποστήριξη ωφελούμενων και επιχειρήσεων που θα συμμετάσχουν στο Πρόγραμμα».

 Το επίμαχο άρθρο 21, με τίτλο «Πιλοτικό πρόγραμμα υποστηριζόμενης απασχόλησης ατόμων με διαταραχές αυτιστικού φάσματος – Τροποποίηση παρ. 1 έως 3, 5 και 6 άρθρου 70 του ν.4997/2022». Πάλι αυτοαναιρείστε, αφήνετε αόριστα σε επίπεδο νόμου όλα τα κριτήρια επιλογής των αυτιστικών ατόμων αλλά και των διαμεσολαβητών που θα τα υποστηρίζουν, όπως και τα εχέγγυα της εκπαίδευσής τους, τα αναθέτετέ όλα σε Κοινή Υπουργική Απόφαση. Άρα, ο σκοπός, που έχει αρχικά δηλωθεί όλων των δυνητικά ωφελούμενων, αναιρείται, διότι σκοπός πλέον, είναι η επιλογή ορισμένων ατόμων με άγνωστα κριτήρια και όχι καθολική εφαρμογή ενός μέτρου ευνοϊκού για όλα τα άτομα με αυτισμό.

Τα πράγματα χειροτερεύουν, όταν έρθουμε στον επόμενο σκοπό, που είναι η ομαλή μετάβαση από το πιλοτικό πρόγραμμα του προσωπικού βοηθού στην καθολική παροχή της υπηρεσίας, που ως αντικείμενο δηλώνουν τη συνέχιση της παροχής υπηρεσίας του προσωπικού βοηθού στο πλαίσιο της πιλοτικής εφαρμογής αυτής έως την ολοκλήρωση του Προγράμματος του Ταμείου Ανάκαμψης και Ανθεκτικότητας, στο πλαίσιο του υφιστάμενου προϋπολογισμού του Προγράμματος. Δηλαδή, καμία μετάβαση σε καθολική υπηρεσία, απλά συνέχιση του πιλοτικού προγράμματος μέχρι να τελειώσουν τα χρήματα από το Ταμείο Ανάκαμψης και Ανθεκτικότητας. Δηλαδή, καμία μέριμνα για την καθολικότητα, μέχρι όπου φτάσει όσο φτάσει, το πιλοτικό και για παραπέρα βλέπουμε.

Στο αντίστοιχο άρθρο 22, επαναλαμβάνετε τα ίδια και δεν υπάρχει καμία πρόβλεψη για χρήση εθνικών πόρων. Δηλώνουμε την κάθετη αντίθεσή μας και σε αυτό τον εμπαιγμό του ελληνικού λαού. Τέτοια ζητήματα θα έπρεπε να αντιμετωπίζονται με άξονα τις ανάγκες των αναπήρων και να διατίθενται και εθνικοί πόροι και όχι μόνο χρήματα από το Ταμείο Ανάκαμψης και Ανθεκτικότητας, αλλιώς, δεν έχουμε κοινωνική πολιτική και καταλήγουμε σε αθέμιτες διακρίσεις μεταξύ πολιτών με τις ίδιες ανάγκες.

Χειρότερο και από τις διακρίσεις αυτές, είναι ο επόμενος διακηρυγμένος σκοπός, που διατυπώνεται με τον απατηλό τίτλο «Η απλούστευση και ο εκσυγχρονισμός του τρόπου πληρωμής παροχών του Οργανισμού Προνοιακών Επιδομάτων Κοινωνικής Αλληλεγγύης και της Δημόσιας Υπηρεσίας Απασχόλησης, με ταυτόχρονη διασφάλιση της ταχύτητας της διαφάνειας και της ασφάλειας στις συναλλαγές των δικαιούχων». Αυτός υποτίθεται ότι θα υλοποιηθεί μέσα από τη διασφάλιση της ομαλής και ασφαλούς λειτουργίας του μέτρου των προπληρωμένων καρτών, ιδίως λαμβανομένης υπ’ όψιν της πολυπλοκότητας του πληροφοριακού συστήματος, το οποίο είναι αναγκαίο για την εφαρμογή του, με στόχο την απρόσκοπτη διενέργεια όλων των απαιτούμενων συναλλαγών.

 Ποια είναι η απλούστευση, όταν γίνεται δέσμευση του μισού ποσού των επιδομάτων στην προπληρωμένη κάρτα, χωρίς να το έχει ζητήσει ο δικαιούχος. Ποιος ο εκσυγχρονισμός, όταν γίνεται κάτι παρά τη θέλησή του, το οποίο μπορεί να τον παρεμποδίσει στην καθημερινή του ζωή, ειδικά αν ζει επαρχία και δεν είναι εξοικειωμένος με τη χρήση καρτών και ειδικά προπληρωμένων καρτών. Άρα, ούτε ταχύτητα, ούτε διαφάνεια, ούτε επιπλέον ασφάλεια προσφέρει.

Προβάλλετε στο άρθρο 24, ως δήθεν αναγκαίο ένα νέο πολύπλοκο Πληροφοριακό Σύστημα, που θα χρειαστεί και μάλιστα, η Βουλή δεν γνωρίζει τίποτε περί αυτού, καθώς αυτό θα περιγραφεί με Κοινές Υπουργικές Αποφάσεις. Η Βουλή καλείται να ψηφίσει εν λευκώ. Αυτό είναι ευθεία εξαπάτηση του ελληνικού λαού, διότι οι προπληρωμένες κάρτες διατίθενται από όλες τις τράπεζες και θα μπορούσε να νομοθετήσει η κυβέρνηση τη χρήση τους δωρεάν από τους δικαιούχους αναπήρους. Κανένα πληροφοριακό σύστημα επιπλέον σε αυτά που υπάρχουν δεν χρειάζεται. Είναι ένα εφεύρημα, που οδηγεί στη διασπάθιση δημοσίου χρήματος και μόνο, με κόστος περί τα 10 εκατομμύρια, όπως αποκαλύφθηκε και στην ακρόαση των φορέων.

Τι επιτυγχάνετε με τη χρήση προπληρωμένης κάρτας; Η απαλλαγή των καρτών από την ευθύνη και η μετάθεση στους χρήστες ανάπηρους και γενικά επιδοματούχους, οι οποίοι θα ταλαιπωρούνται από την ύπαρξή της, γιατί θα δεσμεύεται σημαντικό μέρος των παροχών τους στο 50%. Επαναλαμβάνουμε την πρότασή μας. Η χρήση όλων των προπληρωμένων καρτών για τους επιδοματούχους, όπου χρησιμοποιηθούν, να γίνει αυστηρά και μόνο, με συγκατάθεση ή αίτημα του δικαιούχου και να είναι δωρεάν.

 Ο πέμπτος και τελευταίος σκοπός που διατυπώνεται στο άρθρο 18 είναι η πολύπλευρη και ολιστική ανάπτυξη των παιδιών ηλικίας έως και 4 ετών, με αντικείμενο που περιγράφεται εκτενέστερα στο άρθρο 19 ως ακολούθως, αποτελούμενο από πολλά μέρη. Πρώτον, η αναβάθμιση της ποιότητας των υπηρεσιών προσχολικής αγωγής και φροντίδας που παρέχονται από τους βρεφονηπιακούς και παιδικούς σταθμούς της χώρας, ώστε τα παιδιά να λαμβάνουν κατάλληλη φροντίδα και εκπαίδευση που θα τα βοηθήσει να αποκτήσουν βασικές δεξιότητες και γνώσεις. Δεύτερον, η συνεχιζόμενη επιμόρφωση των παιδαγωγών πρώιμης παιδικής ηλικίας. Τρίτον, η προώθηση της ενημέρωσης της υποστήριξης των γονέων, προκειμένου να κατανοήσουν καλύτερα την ανάπτυξη των παιδιών τους και να συμμετέχουν ενεργά στη διαδικασία αυτή και την έγκαιρη ανίχνευση τυχόν αναπτυξιακών διαταραχών.

Με τον ίδιο τρόπο, όπως συνέβη και με τα προηγούμενα ζητήματα και σχετικά άρθρα 26 και 27, που αφορούν το πρόγραμμα «Αθηνά», πάλι αυτοαναιρείστε. Οι πέντε σκοποί του άρθρου 26, ως αντικείμενα στο άρθρο 27 παρ. 1, παραμένουν αόριστοι στο μεγαλύτερο μέρος τους. Ούτε το παιδαγωγικό πλαίσιο γίνεται σαφές, ούτε ο τρόπος δημιουργίας εξειδικευμένου υλικού για τους γονείς, το οποίο θα τους βοηθούσε να κατανοήσουν την ανάπτυξη των παιδιών τους.

Επίσης μένει αόριστο το πώς θα γίνει από τα πανεπιστήμια η επιμόρφωση των παιδαγωγών, αυτό ήταν και απορία των φορέων τους. Αόριστος επίσης, είναι και ο τρόπος ανιχνευτικού ελέγχου, ο οποίος υποτίθεται θα διενεργείται μέσω ψυχομετρικού εργαλείου, ίσως ερωτηματολογίου ή άλλου. Ο σκοπός, που είναι η ενίσχυση, δηλαδή η βελτίωση της ποιότητας των υπηρεσιών που παρέχουν οι σταθμοί, πώς θα γίνει. Προφανώς, με την πιλοτική λειτουργία όλων των ανωτέρω σε 90 σταθμούς. Οι λεπτομέρειες ως συνήθως ανατίθενται σε υπουργικές αποφάσεις.

Αποτέλεσμα αυτής της πολιτικής είναι η άγνοια της Βουλής για κρίσιμα ζητήματα και η εν γένει έλλειψη συμμετοχής της κοινωνίας στο σχεδιασμό πολιτικών για κεφαλαιώδη ζητήματα κοινωνικής πολιτικής, όπως είναι η προστασία της βρεφικής και παιδικής ηλικίας και τα δικαιώματα των αναπήρων.

Για τη μετονομασία και τη σύνθεση του Εθνικού Συμβουλίου Αγωγής και Φροντίδας στην πρώιμη παιδική ηλικία διαφωνήσαμε με την μετονομασία, η οποία αφαιρεί τον όρο «διαπαιδαγώγηση» και προσθέτει τον όρο «φροντίδα». Συμμεριζόμαστε την άποψή της ΠΟΣΙΠΣ ότι πρέπει να αναφέρονται ονομαστικά, ως συμμετέχων φορέας. Ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος - Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δελής Ιωάννης, Δάγκα (Βιβή) Παρασκευή, Τσοκάνης Χρήστος, Μεταξάς Βασίλειος Κωνσταντίνος, Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σπυρίδων Μπιμπίλας.

**ΣΠΥΡΙΔΩΝ ΜΠΙΜΠΙΛΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Σας ευχαριστώ πολύ, κύριε Πρόεδρε. Πριν αρχίσω, θα ήθελα να τονίσω ότι σήμερα η σκέψη μας πρέπει να είναι στραμμένη προς τη Σαντορίνη και τις Κυκλάδες και εμείς, ως «Πλεύση Ελευθερίας», εκφράζουμε τη συμπάθειά μας και τη συμπαράστασή μας στον δοκιμαζόμενο κόσμο των νησιών μας.

Από την άλλη, να χαιρετίσουμε και εμείς ότι η σημερινή ημέρα είναι μέρα γιορτής για τις γυναίκες που ασχολούνται με την επιστήμη, γιατί, σύμφωνα με την UNESCO, λιγότερο από 30% των ερευνητών παγκοσμίως είναι γυναίκες και είναι απαραίτητο να προωθηθεί πλήρως και να υπάρχει ισότιμη πρόσβαση των γυναικών στην επιστήμη. Ας μην ξεχνάμε ότι σπουδαίες γυναίκες, όπως η Μαρία Κιουρί, προώθησαν την επιστήμη.

Όσον αφορά στο νομοσχέδιο, από πού να αρχίσει κανείς και πού να τελειώσει, γιατί αυτό το νομοσχέδιο θίγει τόσα πολλά ζητήματα καίριας σημασίας. Δεν είναι πρώτη φορά που τόσα πολλά ασύνδετα και άσχετα μεταξύ τους προβλήματα αντιμετωπίζονται σε πολυνομοσχέδια, όχι ότι δεν πρέπει να τα αντιμετωπίσουμε, αλλά είναι πάρα πολλά μαζί.

Όσον αφορά στο ζήτημα της ισόρροπης εκπροσώπησης των δύο φύλων σε διευθυντικές θέσεις σε εισηγμένες ή μη εισηγμένες ανώνυμες εταιρείες ανοίγονται πολλά ερωτηματικά, τα οποία πρέπει να απαντηθούν. Κάποια από αυτά εξέθεσε πολύ σωστά ο κ. Αθανάσιος Κουλορίδας, ο Πρόεδρος της Διοικούσας Επιτροπής της Ένωσης Εισηγμένων Εταιρειών, ο οποίος έκανε τις εξής ερωτήσεις. Αν μια εταιρεία έχει τρία διευθυντικά στελέχη, εκ των οποίων η μία είναι γυναίκα και παραιτείται, τι σημαίνει αυτό για την εταιρεία; Πώς θα βρίσκεται σε παράβαση μέχρι να βρει αντικαταστάτη; Στην περίπτωση που αναπληρωτής είναι άνδρας θα πρέπει να απολύσει κάποιο άλλο στέλεχος για να έχει ισόρροπη εκπροσώπηση και να μην παρανομήσει;

Το νομοσχέδιο οφείλει να ενσκήψει με προσοχή πάνω στα λειτουργικά αυτά πρακτικά ζητήματα, τα οποία δεν βρίσκονται καν στον έλεγχο της εταιρείας. Να δεχθούμε ότι δεν συμπεριλαμβάνετε στο νομοσχέδιο το ποσοστό 40% ισόρροπης εκπροσώπησης, όπως έχει κάνει η Ισπανία, γιατί θέλετε σιγά σιγά και ομαλά να γίνει αφομοίωση των αλλαγών αυτών στο κοινωνικό σύνολο και όχι απότομα για να βλέπετε βήμα - βήμα πώς λειτουργεί στην πράξη. Αυτό όμως δεν είναι πολύ τολμηρή πολιτική θα λέγαμε.

Να δεχθούμε ακόμα πως, για τους ίδιους λόγους, το νομοσχέδιο αφορά λίγες εισηγμένες ή μη εισηγμένες ανώνυμες εταιρείες. Και να δεχθούμε ότι αυτό έχει γίνει με καλή διάθεση και προσπάθεια για διορθώσεις μιας λανθασμένης και παγιωμένης κατάστασης. Όμως, διάφορα ζητήματα που αφορούν σε μεγάλες κοινωνικές ανισότητες, πρέπει να τακτοποιηθούν άμεσα. Είναι κατάφορη αδικία οι γυναίκες να πληρώνονται με λιγότερα χρήματα από ό,τι οι άνδρες και είναι και εξαιρετικά παράλογο, όταν εργάζονται στα ίδια πόστα.

Είναι επίσης, πάρα πολύ άδικο να απορρίπτεται από μια εταιρεία μία γυναίκα επειδή είναι μάνα ή επειδή μπορεί να γίνει στο μέλλον μάνα. Η αντίληψη, ως προς το διαχωρισμό αυτό, θα πρέπει να αλλάξει οριστικά. Διαφορετικά, θα έχουμε διαρκώς προβλήματα στην κοινωνία μας από τέτοιου είδους ζητήματα, που προκύπτουν από την ίδια τη φύση των φύλων. Η γυναίκα μπορεί από τη φύση της να γεννήσει και ο άνδρας όχι.

 Οφείλουμε να καταβάλουμε κάθε δυνατή προσπάθεια προς τη βελτίωση της θέσης της γυναίκας μέσα στην κοινωνία και όχι μόνο τη θέση της γυναίκας στον εργασιακό τομέα. Πόσο μεγάλη τραγική ειρωνεία είναι να ανοίγουν, ισόρροπα, θέσεις για τη γυναίκα στην εργασία και ταυτόχρονα, να μετράμε, μέσα στην προηγούμενη χρονιά, το 2024, τουλάχιστον 14 γυναικοκτονίες και πάνω από 200 συλλήψεις για ενδοοικογενειακή βία, ανά εβδομάδα. Η Πρόεδρος μας, η Ζωή Κωνσταντοπούλου, έχει κάνει αλλεπάλληλες ερωτήσεις προς τον κύριο Πρωθυπουργό για τις γενοκτονίες και απάντηση ακόμα δεν έχει πάρει. Η εργασία, προς αυτή την κατεύθυνση, θα καταστήσει ευκολότερη την εξισορρόπηση των ανισοτήτων, χωρίς βέβαια να καταργείται η αξιοσύνη του κάθε στελέχους, ανεξαρτήτως φύλου.

Αγαπητοί συνάδελφοι, οφείλουμε να προστατεύσουμε τη γυναίκα, τον άνδρα, τα αυτοπροσδιοριζόμενα άτομα και τα παιδιά. Και με αυτήν τη θέση, θα συνεχίσω την άποψή μας για τα Κέντρα Προσχολικής Αγωγής και Φροντίδας και τα σχετικά άρθρα του παρόντος νομοσχεδίου.

Πριν περάσω όμως, στα Κέντρα Αγωγής, θα ήθελα να θίξω και εγώ το πιλοτικό Πρόγραμμα «Νταντάδες της Γειτονιάς». Πώς προχωράει το πιλοτικό αυτό Πρόγραμμα και πότε θα επεκταθεί και σε άλλους δήμους; Δεν το έχουν ανάγκη όλοι; Γνωρίζουμε άτομα που ζούνε σε μεγάλους δήμους της χώρας, αλλά δεν έχει πάει το Πρόγραμμα αυτό στους δικούς τους δήμους. Είναι ένα Πρόγραμμα που θα μπορούσε να διευκολύνει πάρα πολύ τις οικογένειες και τις γυναίκες που θέλουν να εργαστούν, αλλά δεν μπορούν γιατί, δυστυχώς, τυχαίνει να μην έχουν έναν άνθρωπο δικό τους να προσέχει τα παιδιά τους.

Διότι, αν χρειαστεί να πληρώνουν μία νταντά, θα είναι στην ουσία σα να δίνουν το μισθό, που βγάζουν με πολύ κόπο από την εργασία τους, στη νταντά. Οπότε, μένουν πίσω στην επαγγελματική τους εξέλιξη, προκειμένου να μεγαλώσουν και να αναθρέψουν τα παιδιά τους. Θα βοηθήσει πάρα πολύ και τις μονογονεϊκές οικογένειες, που έχουν μεγάλη ανάγκη την υποστήριξη της πολιτείας. Αυτήν τη στιγμή οι μονογονεϊκές οικογένειες, γυναικών κυρίως αλλά και ανδρών, είναι πολλές.

Προχωράμε, λοιπόν, στα Κέντρα Αγωγής. Πράγματι, είναι μία καλή κίνηση να μετονομαστεί ο βρεφικός, παιδικός και βρεφονηπιακός σταθμός σε «Κέντρα Προσχολικής Αγωγής και Φροντίδας». Όμως, δεν θα μείνω στους τίτλους και στα ονόματα. Θα προχωρήσουμε επί της ουσίας. Ποιο εξειδικευμένο προσωπικό θα δίνει τη γνωμάτευση για τα παιδιά προσχολικής ηλικίας; Ποιος είναι τόσο εκπαιδευμένος, ώστε να δίνει μια τέτοια διάγνωση; Γνωρίζετε πως η ημιμάθεια είναι πιο επικίνδυνη και από την αμάθεια.

Μέχρι πρότινος, προκειμένου να βγει μία διάγνωση για μαθησιακή δυσκολία, ΔΕΠΥ, αυτισμό κλπ., το παιδί παρακολουθείται από παιδοψυχίατρο, λογοθεραπευτή και εργοθεραπευτή. Ποιος θα αναλάβει την ευθύνη να βγάλει αυτή τη διάγνωση; Ποιος είναι απόλυτα εκπαιδευμένος για τέτοιου είδους διάγνωση; Θέλετε να πείτε πως κάποιος εκπαιδευτικός, με ένα σεμινάριο ή επιμόρφωση, θα είναι σε θέση να βγάλει τέτοιου είδους διάγνωση; Αυτή η ανίχνευση θα γίνεται από άτομο εντός του Κέντρου ή από εξωτερικό παράγοντα;

Δηλαδή, τα Κέντρα Αγωγής έχουν πολλές απορίες και είναι εύλογο. Αντιλαμβάνεστε πόσο επικίνδυνο μπορεί να καταστεί αυτό το εγχείρημα; Ότι μπορεί να μπει μια ταμπέλα στο παιδί που θα το συνοδεύει, για όλα τα επόμενα χρόνια, αν όχι για την υπόλοιπη ζωή του, και ότι τελικά μπορεί να πρόκειται για κάτι που δεν ισχύει. Δεν σημαίνει πως οποιοδήποτε Πρόγραμμα, που εφαρμόζεται στην Ευρώπη και φαντάζει ωραίο, μπορεί να εφαρμοστεί και στη δική μας χώρα, η οποία είναι εντελώς διαφορετική. Μην ξεχνάτε πως έχουμε μια άλλη κουλτούρα και άλλο σύστημα. Η εκπαίδευση δεν είναι σαν το φαγητό, δεν είναι συνταγή φαγητού να βάλουμε τα ίδια υλικά και να φτιάξουμε το ίδιο φαγητό, δεν είναι έτσι τα πράγματα. Και αυτά τα λένε παιδαγωγοί με εμπειρία.

Άλλα πρακτικά ζητήματα, που προκύπτουν από το παρόν νομοσχέδιο, είναι οι επιμορφώσεις των εκπαιδευτικών που δουλεύουν στα Κέντρα Προσχολικής Αγωγής και Φροντίδας. Πότε θα γίνονται; Σε ωράρια που τα Κέντρα λειτουργούν; Και αν ναι, πώς θα φεύγουν οι παιδαγωγοί από τις τάξεις τους; Ποιος θα επιβαρυνθεί οικονομικά για τις επιμορφώσεις; Τα ίδια τα ιδιωτικά Κέντρα Προσχολικής Αγωγής;

Από ποιους θα εξασφαλιστεί αυτό; Πώς θα εξασφαλίσουμε πως θα είναι αξιοκρατικά συστημένο; Λέτε ακόμα πως Ελεγκτής θα είναι το Yπουργείο Παιδείας. Μα το Υπουργείο Παιδείας είναι αρμόδιο για τα παιδιά από τεσσάρων ετών και άνω. Ασχολείται με αυτές τις ηλικίες και για τις ηλικίες μηδέν έως τέσσερα, υπεύθυνο είναι το Υπουργείο Κοινωνικής Συνοχής. Με ποια γνώση το Υπουργείο Παιδείας θα έρθει να επέμβει πάνω σε θέματα που αφορούν έναν τομέα που δεν είναι δικός του;

Ακόμα, αγαπητοί συνάδελφοι, μήπως έχει παρατραβηχτεί το θέμα με την εκπαίδευση των βρεφών και των νηπίων; Γιατί εξακολουθείτε να πιέζετε τη βιολογική ωρίμανση αυτών των ηλικιών; Πολλοί παιδαγωγοί θα σας πουν πως όταν ζορίζονται αναπτυξιακά τα νήπια, αυτό μετέπειτα θα οδηγήσει σε μαθησιακές δυσκολίες. Ακούστε τους παιδαγωγούς. Οι ηλικίες για τις οποίες συζητάμε, μηδέν έως τέσσερα, δεν είναι ακόμα απολύτως έτοιμες για πράγματα που επιβάλλετε, ούτε είναι σοφό να γίνονται αυτές οι διαγνώσεις σε τέτοιες ηλικίες.

 Ένα άλλο θέμα που έχει απασχολήσει τόσο τους παιδαγωγούς όσο και τους γονείς είναι η υποχρεωτική φοίτηση των προνηπίων στο νηπιαγωγείο. Αφήστε τους γονείς να επιλέξουν αν το τετράχρονο παιδί τους θα πάει σε κέντρο προσχολικής αγωγής, πρώην παιδικό σταθμό ή σε νηπιαγωγείο. Μην επιβάλλετε το νηπιαγωγείο. Δεν έχει νόημα αυτή η αναπτυξιακή πίεση των νηπίων. Θα φέρει αντίθετα αποτελέσματα και δεν υπάρχουν εξειδικευμένες μελέτες που να μας πείθουν για κάτι τέτοιο. Επειδή τελειώνει ο χρόνος, θα φροντίσω τα υπόλοιπα να τα πω στην Ολομέλεια.

 Σε αυτό το σημείο μόνο να σας υπενθυμίσω πως όπως είπα και στις προηγούμενες Επιτροπές μας, επειδή δεν ακούστηκε εδώ η φωνή των «4ΑμεΑ» που έχουν ιδρύσει η αξιότιμη συνάδελφός μου, η Νένα Χρονοπούλου και ο παλαίμαχος ποδοσφαιριστής, Τάσος Μητρόπουλος, ο σύζυγός της που αγωνίζονται όλα αυτά τα χρόνια και προτείνουν μέτρα και τα γνωστοποιούν στο κοινό. Θα επανέλθω στην Ολομέλεια, προσκομίζοντας και πολλά στοιχεία και προτάσεις και επιστολές μητέρων παιδιών ΑμεΑ που προβληματίζονται και μας γνωστοποιούν για τα ανυπέρβλητα προβλήματα που οφείλουμε να τους δώσουμε τεράστια σημασία. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε τον κ. Μπιμπίλα. Τελευταίος ομιλητής από τους Εισηγητές και τους Ειδικούς Αγορητές, είναι ο κ. Δημητριάδης από την Κ.Ο. «ΣΠΑΡΤΙΑΤΕΣ»,ο οποίος θα έχει μια μεγάλη ανοχή στον χρόνο. Την προηγούμενη φορά, στην προηγούμενη συνεδρίαση, δεν τοποθετηθήκατε.

**ΠΕΤΡΟΣ ΔΗΜΗΤΡΙΑΔΗΣ** **(Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Κυρία Υπουργέ, κυρία Υφυπουργέ και κυρίες και κύριοι συνάδελφοι, βρισκόμαστε στην τελευταία συζήτηση ενός νομοσχεδίου το οποίο ρυθμίζει μια σειρά από ζητήματα που αφορούν ευαίσθητες κοινωνικές ομάδες, αλλά και ιδίως το θέμα της πρόσβασης των γυναικών.

 Στο δεύτερο μέρος, ουσιαστικά, λαμβάνονται μέτρα για την ισότιμη εκπροσώπηση των φύλων σε θέσεις διευθυντικών στελεχών εισηγμένων εταιρειών, μη εισηγμένων ανωνύμων εταιρειών και δημοσίων επιχειρήσεων και ενσωματώνεται η Οδηγία 2022/2381 του Ευρωπαϊκού Κοινοβουλίου. Θέλω να πω ότι εμείς από την αρχή είχαμε φέρει πρωτολογία ότι πράγματι στηρίζουμε οποιοδήποτε μέτρο συμβάλλει στη βελτίωση της εκπροσώπησης των γυναικών στον επιχειρηματικό βίο, στο δημόσιο βίο, αλλά και στον πολιτικό βίο. Θεωρούμε λοιπόν ότι πράγματι η ενσωμάτωση και η αύξηση του ποσοστού των γυναικών στα διοικητικά συμβούλια των εισηγμένων εταιρειών είναι θετική, πράγματι.

Δεύτερον, θα ήθελα να πω κάποια πράγματα για τα Πιλοτικά Προγράμματα που αναφέρονται στο νομοσχέδιο. Πρώτον, στο άρθρο 20 που αναφέρεται ως Πιλοτικό Πρόγραμμα επιχορήγησης παρεμβάσεων προσβασιμότητας. Είχα πει και στην πρωτολογία μου, δυστυχώς οι συμπολίτες που είναι ΑμεΑ, έχουν μεγάλο πρόβλημα προσβασιμότητας.

Είχα αναφερθεί σε πάρα πολλά δημόσια κτίρια που δεν έχουν ράμπες αναπήρων, είχα αναφερθεί ότι ως δικηγόρος αντιμετωπίζω στα Δικαστικά Μέγαρα όπου στη Θεσσαλονίκη και σε άλλα Δικαστικά Μέγαρα, δυστυχώς, η πρόσβαση των αναπήρων είναι πολύ δύσκολη, έχει γίνει και αυτοψία από την Ολομέλεια των Δικηγορών Συλλογών, από τον Δικηγορικό Σύλλογο των Αθηνών, υπάρχει πρόβλημα προσβασιμότητας και σε πολλά άλλα κτίρια. Αυτό θα πρέπει να βελτιωθεί άμεσα, κατά την άποψη μου, βέβαια είναι και αρμοδιότητα άλλων Υπουργείων, όχι μόνο του Υπουργείου σας, αλλά πρέπει να γίνει μια συνεννόηση ώστε να υπάρξει μια ειδικότερη πρόσβαση.

Θα ήθελα επίσης να πω ότι επειδή αναφέρεται και σε άλλα Πιλοτικά Προγράμματα, όπως για παράδειγμα Υποστηριζόμενη Απασχόληση Ατόμων με Διαταραχές Αυτιστικού Φάσματος, όπως επίσης υπάρχει και μια παράταση υλοποίησης του Πιλοτικού Προγράμματος για τον Προσωπικό Βοηθό για Άτομα με Αναπηρία. Εδώ θα σταθώ λίγο. Πρώτα απ’ όλα θα ήθελα να πω ότι για εμάς προσωπικά η αντιμετώπιση των ΑμεΑ και της βοήθειας των ΑμεΑ δεν πρέπει να αντιμετωπίζεται μόνο με πιλοτικά προγράμματα, τα οποία μάλιστα εξαρτώνται από τα Ταμείο Ανάκαμψης. Δηλαδή, εάν σταματήσει το Ταμείο Ανάκαμψης δεν ξέρω τι θα γίνει μετά. Θα θέλαμε να υπάρξει ένα πιο ολιστικό σχέδιο, κάτι πιο σταθερό και κάτι το οποίο να έχει μεγαλύτερη βεβαιότητα, διότι ξέρετε εάν σταματήσει το Ταμείο Ανάκαμψης, δεν ξέρω τι θα γίνει μετά, θα υπάρξει κονδύλι, θα υπάρξει Προϋπολογισμός, δεν γνωρίζουμε βασικά, το αφήνουμε έτσι αόριστο.

Για τον Προσωπικό Βοηθό, είπε πολύ σωστά ο κύριος Μπιμπίλας πριν για την κυρία Νένα Χρονοπούλου που έχει ένα πολύ υποστηρικτικό δίκτυο for ΑμεΑ. Η κυρία Νένα Χρονοπούλου μας έχει στείλει ενστάσεις, δεν ακούστηκε στους σχετικούς φορείς και λέει και λέει για τον Προσωπικό τα εξής. Θα τα πω εν τάχει. Πρώτον, ότι υπάρχει μεγάλο πρόβλημα και τεράστια κενά διότι μπορεί να γίνει Προσωπικός Βοηθός ο οποιοσδήποτε χωρίς καμία κρατική εκπαίδευση και κατά συνέπεια, δίχως καμία έγκυρη πιστοποίηση για τις ικανότητες του, πρώτες βοήθειες, εμπειρία για να βοηθήσει κάποιον συνάνθρωπο.

Δεύτερον, γίνεται μια εφάπαξ σχετική αξιολόγηση από ιδιώτη γιατρό εύκολα, όποιος την χρειάζεται μπορεί να την αποκτήσει πληρώνοντάς την και επίσης θα πρέπει η σχετική αξιολόγηση να επαναλαμβάνεται κάθε έτος, πρέπει να υποβάλλεται σε ψυχομετρικά τεστ, να γνωρίζουμε ότι αυτός ο άνθρωπος ότι είναι ικανός κάθε έτος να είναι κοντά του, έχουμε να κάνουμε με ΑμεΑ εδώ, είναι κάτι πάρα πολύ σοβαρό. Επίσης για το Ποινικό Μητρώο θέτει ζητήματα, διότι σχετίζεται με το σοβαρό θέμα της ασφάλειας των οικογενειών. Δεν μπορεί ο κάθε άγνωστος να μπαίνει μέσα χωρίς να ξέρουμε τι Ποινικό Μητρώο έχει και ποια είναι η ποινική του κατάσταση και επίσης θα πρέπει να το δικαιούνται όλοι οι ΑμεΑ ανεξαρτήτου ηλικίας.

Τέλος, οι ώρες απασχόλησης του Προσωπικού βοηθού θα πρέπει να είναι όλο το 24ωρο έχοντας την μέγιστη ευελιξία στις βάρδιες μεταξύ των Βοηθών και θα πρέπει ο Βοηθός που κάνει την βραδινή βάρδια να αμείβεται περισσότερο, γιατί ο άνθρωπος με αναπηρία που ζει μόνος του, χρειάζεται 24ωρη φροντίδα.

 Έχει και άλλες θέσεις, να σας πω την αλήθεια, θα τις καταθέσουμε στην Ολομέλεια, είναι πάρα πολύ χρήσιμες, καλό είναι να τις πάρει υπόψιν του το Υπουργείο, διότι προέρχεται από έναν φορέα που δίνει αγώνα. Η κυρία Χρονοπούλου, ο κύριος Μητρόπουλος δίνουν αγώνα υπέρ των ΑμεΑ και επειδή είναι και γονείς παιδιών ΑμεΑ καταλαβαίνουν πολύ καλύτερα το ζήτημα και είναι κάτι το οποίο θα είναι και χρήσιμο και στο μέλλον. Το λέω γιατί καλό θα είναι να ακούμε και τους φορείς και να ακούμε και τους ανθρώπους που έχουν άμεσο πρόβλημα και συμβιώνουν σε αυτή την κατάσταση, είναι πάρα πολύ σοβαρό.

Επίσης να πω ότι θέτει και άλλα ζητήματα, θα τα πω εν τάχει για τη συνταξιοδότηση των γονέων παιδιών με αναπηρία. Μιλάει για αναμόρφωση του ν.4387/2016, έχει γίνει επί μνημονιακής περιόδου, όμως θεωρείτε πλέον, επειδή φύγαμε από τα μνημόνια, πρέπει να έχεις φτιάξει μια τροποποίηση του νόμου αυτού, να υπάρξει μια επέκταση της διάταξης των 5.500 ενσήμων με ανίκανο τέκνο που εφαρμόζει το ΙΚΑ, να πάει και στα υπόλοιπα Ταμεία, εφόσον έχουμε ΕΦΚΑ.

Μιλάει επίσης για μια θέσπιση ευνοϊκότερης σύνταξης από τα 7.500 ένσημα για γονείς παιδιών με αναπηρία που είναι χωρισμένοι, χήροι, εγκαταλελειμμένοι. Να ισχύουν όλα τα παραπάνω από την πρώτη βεβαίωση αναπηρίας του παιδιού από τα ΚΕΠΑ, ανεξαρτήτως ποσοστού αναπηρίας, και όχι μόνο στο 67%. Γενικώς έχει μια σειρά από προτάσεις που θα τις καταθέσουμε στην Ολομέλεια. Σε γενικές γραμμές να πω ότι θα πρέπει η αντιμετώπιση, όπως είπα, των ΑμεΑ και γενικότερα των ατόμων που έχουν πρόβλημα να εντοπίζεται με ένα ολιστικό πλαίσιο και όχι μόνο με Πιλοτικά Προγράμματα. Είναι μεν χρήσιμα, όμως είναι ανεπαρκή, δηλαδή για μας πρέπει να υπάρξει ένα συνολικό πλαίσιο αντιμετώπισης.

Θα πω για την καταβολή της προπληρωμένης κάρτας για τα επιδόματα. Είχαμε εκφράσει ενστάσεις, είχαμε πει ότι για μας προσωπικά δεν θα πρέπει να υπάρχει αυτή η δέσμευση ενός ποσού από το επίδομα σε μια προπληρωμένη κάρτα, διότι πολλοί άνθρωποι που δεν έχουνε εξοικείωση με το τραπεζικό σύστημα, ηλικιωμένοι, άνθρωποι οι οποίοι δεν έχουν κάποια εξοικείωση θα τους δημιουργήσει μεγάλο πρόβλημα. Επίσης, θεωρούμε ότι τίθενται σοβαρά ζητήματα, πρώτον και ελευθερίας αλλά και της προσωπικότητας, διότι ουσιαστικά δεσμεύεις έναν άνθρωπο, ένα τμήμα του εισοδήματος, να το πληρώνει μέσω προπληρωμένης κάρτας.

Ουσιαστικά, ευνοούμε τις Τράπεζες και όχι τους ανθρώπους που έχουν αναπηρία και γενικότερα πρόβλημα. Επίσης, να πω ότι για εμάς προσωπικά θα μπορούσε να βρεθεί κάποιος εναλλακτικός τρόπος καταβολής είτε σε τραπεζικό λογαριασμό είτε σε IRIS είτε σε οτιδήποτε άλλο. Υπάρχει τρόπος, μπορούμε να τον εφαρμόσουμε, όχι απαραίτητα με προπληρωμένη κάρτα.

Μάλιστα, δε, ακούσαμε την εκπρόσωπο των εργαζομένων του ΟΠΕΚΑ να λέει πως ο ΟΠΕΚΑ είναι υποστελεχωμένος και πως δεν γνωρίζει σε πόσο χρονικό διάστημα θα έρθουν εγκαίρως οι προπληρωμένες κάρτες, αυτό το είπε ο εκπρόσωπος των εργαζομένων. Δεν το είπαμε εμείς. Μας έθεσε πάρα πολύ μεγάλο προβληματισμό. Έχουμε, λοιπόν, σοβαρές επιφυλάξεις για το άρθρο 23.

Τώρα για το πρόγραμμα «Αθηνά». Πράγματι το πρόγραμμα «Αθηνά», κατά γενική ομολογία, είναι πολύ καλύτερο από το «Κυψέλη». Βελτιώνει πολύ τα πράγματα. Ποιο είναι όμως, το πρόβλημά μας; Πολλές φορές, ξέρετε, όταν νομοθετούμε θα πρέπει να βλέπουμε κατά πόσο αυτό το οποίο νομοθετούμε να μπορεί να εφαρμοστεί στην πράξη. Το πρόγραμμα, λοιπόν, «Αθηνά» είναι ένα πιλοτικό πρόγραμμα. Αφορά μόνο 97 έως 120 βρεφονηπιακούς σταθμούς. Όμως, όπως ειπώθηκε από τους φορείς, μετά στη συνέχεια δεν μας είπε πως θα γίνει η διεύρυνση. Αυτό είναι το μεγάλο πρόβλημα. Πως θα διευρυνθεί;

Μας είπαν θα πάρει χρόνια, εξαρτάται από Κοινές Υπουργικές Αποφάσεις. Αυτό εμάς μας προβλημάτισε, διότι δεν υπάρχει πρόθεση πρώτον, για την χρηματοδότηση των σταθμών, δεύτερον, για την εκπαίδευση των στελεχών, τρίτον, για τη στελέχωση των σταθμών. Έχουμε μεγάλο θέμα. Αυτά ξέρετε, και τα τρία προσωπικά, μας έχουν δυσκολέψει στο κατά πόσον θα εφαρμοστεί επιτυχώς το συγκεκριμένο πρόγραμμα, το οποίο ναι μεν, είναι σημαντικό, είναι σημαντικό που αναγνωρίζεται για πρώτη φορά η προσχολική ηλικία, η προσχολική εκπαίδευση, όμως θα ήθελα να πω ότι καλό θα είναι να προβλέπουμε και το πώς θα το εφαρμόσουμε επιτυχώς. Πώς θα μπορέσει δηλαδή αυτό το πρόγραμμα να αποδώσει καρπούς. Διότι διαφορετικά, ξέρετε, θα κάνουμε, θα δείξουμε, κάτι το οποίο θα είναι καλό, αλλά θα μείνει, δυστυχώς, κενό περιεχομένου. Αυτό για εμάς είναι σημαντικό και ουσιαστικά θα έπρεπε να προβλέπεται στο νομοσχέδιο τι θα συμβεί περαιτέρω.

Εν κατακλείδι, θέλω να πω ότι το παρόν νομοσχέδιο έχει πράγματι κάποια θετικά στοιχεία όσον αφορά την ισότητα των γυναικών, έχει κάποια προβληματικά στοιχεία όσον αφορά τις κυρώσεις, αλλά και επίσης το γεγονός ότι βασίζεται σε πάρα πολλά πιλοτικά προγράμματα και όχι σταθερά προγράμματα και δεν προβλέπεται κάποιος προϋπολογισμός. Εξαρτώνται δε, όλα αυτά τα προγράμματα από το Ταμείο Ανάκαμψης και, όπως ξέρετε, αυτό δημιουργεί μια αβεβαιότητα τι θα γίνει μετά. Είναι πάρα πολύ σημαντικό.

Τέλος, ναι μεν, δημιουργεί ένα σημαντικό πρόγραμμα, το «Αθηνά». Είναι σημαντικό, δεν είπα ότι είναι ασήμαντο, όμως θέλω να πω ότι μας δημιουργεί επιφυλάξεις για το κατά πόσο θα εφαρμοστεί σωστά. Τώρα για τα υπόλοιπα εμείς θα τοποθετηθούμε στην Ολομέλεια. Θα καταθέσω, όπως είπαμε, και τις απόψεις του ειδικού φόρου ΑμεΑ. Γι’ αυτό το λόγο αυτό είχα να πω. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ. Ολοκληρώθηκε ο κύκλος των ομιλιών από τους Εισηγητές και τους Ειδικούς Αγορητές. Το λόγο έχει ο κ. Παπαθανάσης για τέσσερα λεπτά. Από τη θέση σας.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κυρία Υπουργέ, είναι σήμερα πολύ σημαντικό να στηρίξουμε το νομοσχέδιο που προωθεί το Υπουργείο Κοινωνικής Συνοχής και Οικογένειας. Το σχέδιο αυτό δεν είναι μόνο μια νομική υποχρέωση, αλλά και μια ηθική δέσμευση προς την κοινωνία που μας περιβάλλει και συγκεκριμένα προς τις γυναίκες, αλλά και τους πολίτες με αναπηρία. Με το νομοσχέδιο αυτό δεσμευόμαστε για την κοινωνική συνοχή και ίση εκπροσώπηση. Το νομοσχέδιο θέτει ως βασικό στόχο τη μείωση της ανισότητας στην εκπροσώπηση των φύλων σε θέσεις διευθυντικών στελεχών των εταιρειών. Πιο συγκεκριμένα εισάγει υποχρεωτικό ποσοστό, τουλάχιστον 33% για το υποεκπροσωπούμενο φύλο, στα διοικητικά συμβούλια των εισηγμένων εταιρειών που πληρούν συγκεκριμένα οικονομικά κριτήρια, δηλαδή απασχολούν πάνω από 250 εργαζόμενους και έχουν ετήσιο κύκλο εργασιών τουλάχιστον 50 εκατομμυρίων ευρώ ή ετήσιο ισολογισμό τουλάχιστον 43 εκατομμυρίων ευρώ.

Αντίστοιχα οι ρυθμίσεις αυτές μπορούν να εφαρμοστούν και σε μη εισηγμένες ανώνυμες εταιρείες και δημόσιες επιχειρήσεις που διαθέτουν τα ίδια ως άνω οικονομικά κριτήρια εφόσον το προβλέπουν τα καταστατικά τους. Η διαδικασία επιλογής μελών του διοικητικού συμβουλίου θα γίνεται με βάση διαφανή και αντικειμενικά κριτήρια, δίνοντας προτεραιότητα σε υποψηφίους το υποεκπροσωπούμενου φύλου όταν υπάρχουν ίδια προσόντα με άλλους υποψήφιους. Η ρύθμιση αυτή επιδιώκει να ενισχύσει την αξιοποίηση του ανθρώπινου δυναμικού και να εμπλουτίσει τα εταιρικά περιβάλλοντα, δημιουργώντας ένα πλαίσιο ίσων ευκαιριών.

Σε περιπτώσεις μη συμμόρφωσης με τα προβλεπόμενα προβλέπονται κυρώσεις που περιλαμβάνουν πρόστιμα έως 3 εκατομμύρια ευρώ. Επίσης προβλέπεται η υποβολή εκ μέρους των εταιρειών ειδικής έκθεσης στην οποία περιλαμβάνονται στοιχεία με την τήρηση των υποχρεώσεων του παρόντος νομοσχεδίου και τα μέτρα που εφαρμόζονται ή πρόκειται να εφαρμοστούν για τη βελτίωση της ισόρροπης εκπροσώπησης των φύλων στο Δ.Σ. των εταιρειών.

Επίσης, συστήνεται ταμείο ισότητας των φύλων υπό τη μορφή αναλυτικού οργανισμού εσόδου, στο οποίο θα εγγράφονται υπέρ της Γενικής Γραμματείας Ισότητας και Ανθρωπίνων Δικαιωμάτων του Υπουργείου Κοινωνικής Συνοχής και Οικογένειας πρώτον, τα ποσά από την είσπραξη των χρηματικών κυρώσεων που επιβάλλονται σε περίπτωση μη συμμόρφωσης με το ελάχιστο ποσοστό εκπροσώπησης του υποεκπροσωπούμενου φύλου και δεύτερον, κάθε είδους έσοδα από χαριστική αιτία, όπως δωρεές και χορηγίες, με στόχο την υλοποίηση δράσεων για την προώθηση της έμφυλης ισότητας και της καταπολέμησης της βίας κατά των γυναικών.

Το νομοσχέδιο προβλέπει την εφαρμογή πολιτικών που θα ενδυναμώσουν τα άτομα με αναπηρία, μειώνοντας τις ανισότητες που διαρθρώνονται στην κοινωνία μας. Στο πλαίσιο αυτό προκύπτει η αναγκαιότητα να παραταθούν οι υπάρχουσες δομές, μέχρι την ολοκλήρωση των προγραμμάτων, από το Ταμείο Ανάκαμψης προκειμένου να διασφαλιστούν όλοι οι διαθέσιμοι πόροι για τους ωφελούμενους.

Ένα σημαντικό βήμα που προσφέρει το νομοσχέδιο είναι η αυτοματοποίηση της διαδικασίας χορήγησης επιδομάτων. Αυτή η εξέλιξη θα απλοποιήσει την πρόσβαση στα κοινωνικά αγαθά και θα ελαχιστοποιήσει τις γραφειοκρατικές διαδικασίες, επιτρέποντας στους δικαιούχους να επικεντρωθούν στα ουσιώδη και όχι στις διαδικασίες.

**Αντί για πολυάριθμες αιτήσεις και χρονοβόρες διαδικασίες, οι πολίτες θα δουν την αίτησή τους να προχωρά αυτόματα διευκολύνοντάς τους να αποκτούν πρόσβαση στα προγράμματα που δικαιούνται. Είναι επίσης καίριας σημασίας να αναγνωρίσουμε τη σημασία της προστασίας των προσωπικών δεδομένων των πολιτών κατά τη διαδικασία υλοποίηση του νομοσχεδίου. Το νομοσχέδιο διασφαλίζει ότι όλες οι διαδικασίες που αναφέρονται στο νομοσχέδιο θα συμμορφώνονται με τον γενικό κανονισμό GDPR παρέχοντας ένα επιπλέον επίπεδο ασφάλειας για τους πολίτες.**

**Η ένταξη των δημοσίων επιχειρήσεων και οργανισμών ΔΕΚΟ στο πλαίσιο του νομοσχεδίου, συνιστά ένα βήμα προς την κατεύθυνση προώθησης της ισότητας και της ενίσχυσης των δίκαιων πρακτικών στην αγορά εργασίας. Οι εταιρείες θα επιβραβεύονται με το σήμα ισότητας, ένα εργαλείο, που ενισχύει την υποχρέωση συμμόρφωσης και υποδεικνύει ότι οι καλές πρακτικές θα αναγνωρίζονται και θα προωθούνται. Η πρόθεση του Υπουργείου να αξιολογήσει τα υπάρχοντα προγράμματα πριν την καθολική τους εφαρμογή υποδεικνύει τη δέσμευση για βελτίωση.**

**Όπως υπογραμμίζεται, οι επιτυχίες είναι σημαντικές, αλλά η διόρθωση σημείων που χρειάζονται βελτίωση είναι εξίσου σημαντικές για την περαιτέρω ανάπτυξη των κοινωνικών πολιτικών. Με τη νομοθετική πρωτοβουλία αυτή, αναμένουμε να επιφέρουμε νομοθετικές αλλαγές στις ζωές των ατόμων με αναπηρία. Το πρόγραμμα αφορμείται από την ανάγκη της κοινωνίας να συμμετάσχει σε διαδικασίες που την αφορούν για ισότιμη και δίκαιη εκπροσώπηση, ενώ εξασφαλίζει ότι το δικαίωμα στην εργασία για την ανέλιξη όλων των πολιτών λαμβάνεται υπόψη και υπολογίζεται.**

**Υπάρχει μια αλλαγή που συντελείται και στο τέλος της ημέρας, είναι σημαντικό να αναθεωρήσουμε την άποψή μας για την ισότιμη συμμετοχή και μεταχείριση ανδρών και γυναικών, ειδικά όσον αφορά τις διαδικασίες λήψης αποφάσεων. Το ζήτημα δεν περιορίζεται μόνο σε ποσοστώσεις, διαβάζω διάφορες απόψεις για την ανάγκη αύξησης της παρουσίας γυναικών ή ανδρών, όταν ένα από τα δύο φύλα εκπροσωπείται στα Διοικητικά Συμβούλια. Ωστόσο, το σημείο δεν είναι μόνο η ποσότητα, αλλά η ανάπτυξη δεξιοτήτων στην ηγεσία και τη λήψη αποφάσεων από κάθε μέλος που αποτελεί αναπόσπαστο μέρος του οργανισμού και αξίζει να έχει την ευκαιρία να επιτύχει.**

 **Αυτό το νομοσχέδιο, στοχεύει στην παροχή δυνατοτήτων και ευκαιριών για την ανάπτυξη τέτοιων δεξιοτήτων, με σκοπό μια ισότιμη προσέγγιση σε μια κοινωνία που χρειάζεται τη συμβολή και την ενεργό συμμετοχή όλων των μελών και στελεχών της ιδιαίτερα στον επιχειρηματικό τομέα. Ο στόχος είναι να προσφέρουμε λύσεις και να ενισχύσουμε την κοινωνική συνοχή μέσω ενός νομοσχεδίου, που δεν στοχεύει απλά στη διαχείριση, αλλά επιδιώκει να διαμορφώσει ένα πιο δίκαιο, συμπεριληπτικό και αποτελεσματικό μέλλον. Εξετάζει επίσης την ενσωμάτωση Ευρωπαϊκής Οδηγίας 2381/2022 του Ευρωπαϊκού Κοινοβουλίου και του Συμβουλίου που αποτελεί αναγκαία συμμόρφωση της χώρας μας για τη διασφάλιση ισόρροπης εκπροσώπησης των φύλων στις διοικήσεις εταιρειών, ένα κανονιστικό πλαίσιο που θεσπίστηκε το Νοέμβριο του 2022 για την προώθηση της ισότητας.**

**Με το νομοσχέδιο αυτό επενδύουμε στην κοινωνική συνοχή, στην ανοχή και στην ισότητα. Με αυτό το νομοσχέδιο χτίζουμε ένα μέλλον που θα διασφαλίζει ότι κανένας πολίτης δεν θα μείνει πίσω και όλοι θα μπορούν να έχουν ίσες ευκαιρίες στην κοινωνία μας. Σας ευχαριστώ.**

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής): Ευχαριστούμε και εμείς. Τον λόγο έχει ο κ. Παπαδόπουλος.**

**ΝΙΚΟΛΑΟΣ ΠΑΠΑΔΟΠΟΥΛΟΣ: Ευχαριστώ πολύ κύριε Πρόεδρε, ακούγοντας όλες τις διαδικασίες της Επιτροπής μας έχω να κάνω τις εξής τελικές παρατηρήσεις. Έχω την εντύπωση κύριε Πρόεδρε ότι τέτοια νομοσχέδια σε μια πολιτισμένη χώρα σαν τη δική μας που έρχεται από πολύ μακριά ο πολιτισμός μας, δεν είναι μόνο περιττά αλλά επί της ουσίας υπονομεύουν την ισότητα αλλά και τον αμοιβαίο αλληλοσεβασμό των δύο φύλων. Και εξηγούμαι. Σαν Υπουργείο Οικογένειας, θα ήταν μια ουσιαστική υπηρεσία στο έθνος μας να διδάσκει και εξ απαλών ονύχων τον αμοιβαίο σεβασμό που πρέπει να έχει το ένα φύλο για το άλλο. Έτσι ακριβώς όπως εδώ οι κυρίες του Υπουργείου δούλεψαν σκληρά για την αποδοχή της ΛΟΑΤΚΥ ατζέντας, τις τεκνοθεσίες στα ομόφυλα ζευγάρια και στους ψευτο-γάμους των ομοφυλοφίλων. Έτσι, λοιπόν, να δουλέψουμε** **σκληρά κι εμείς σε κάθε σπίτι, σε κάθε σχολείο, σε κάθε επιχείρηση, σε κάθε πανεπιστήμιο για να μπει μέσα μας η ισότητα των δύο φύλων.**

**Ένα προσωπικό παράδειγμα, στην τάξη πρώτη δημοτικού ένα κορίτσι θέλησε να πάρει τη δική μου τη σειρά και διαπληκτιστήκαμε. Το μαθαίνει η μητέρα μου και με μάλωσε αφόρητα για αυτό το πράγμα και έκτοτε μου έμαθε πραγματικά να δίνω όχι μόνο προτεραιότητα, αλλά και να σέβομαι πραγματικά το γυναικείο φύλο. Αυτό πρέπει να στο μάθει η μάνα σου, ο πατέρας σου, το σχολείο σου και αυτή η αρμοδιότητα του Υπουργείου, είναι πολύ σοβαρή δουλειά του Υπουργείου Οικογένειας και Κοινωνικής Συνοχής.**

Δεύτερον, με την επιβολή ενός τέτοιου νόμου στα διοικητικά συμβούλια νομίζω πάλι, δική μου άποψη, ότι προσβάλλονται οι γυναίκες. Γιατί να έχει ανάγκη η γυναίκα να μπαίνει ποσόστωση; Τι είναι; Δείτε, ποιους άλλους προστατεύει ο νόμος; Είμαι σίγουρος ότι οι γυναίκες με δυναμισμό, μου το έχουν τεκμηριώσει αυτό και μου το έχουν πει, ότι πράγματι προσβάλλονται με τέτοια νομοσχέδια. Αυτό πρέπει να γίνει συνείδηση εξ’ απαλών ονύχων, το ξαναλέω. Τρίτον, κάτι τέτοια νομοσχέδια δημιουργούν έναν ασφυκτικό έλεγχο στις επιχειρήσεις. Είδα υπέρογκα πρόστιμα, μέχρι 3 εκατομμύρια, μέχρι το 5% του συνολικού τζίρου του κύκλου εργασιών των επιχειρήσεων.

Είναι σοβαρά πράγματα αυτά και μάλιστα σε ένα νεοφιλελεύθερο μοντέλο οικονομίας, που ισχυρίζεστε εσείς ότι προβάλλει η κυβέρνηση Μητσοτάκη; Ένα νεοφιλελεύθερο μοντέλο, επιτρέψτε μου, να σας υπενθυμίσω, είναι ότι το κράτος παίζει τον ρόλο του διαιτητή. Ξέρετε τι είναι ο διαιτητής σε έναν ποδοσφαιρικό αγώνα, έτσι κύριε Πρόεδρε; Δεν ακουμπάει ποτέ την μπάλα, ξέρει τους όρους του παιχνιδιού και τους εφαρμόζει, στην οικονομία, εν προκειμένω, εδώ. Ποτέ δεν πρέπει ο διαιτητής να πάρει και να πει ακόμα και στα διοικητικά συμβούλια πόσο ποσοστό πρέπει να βάλουμε γυναίκες, πόσο ποσοστό πρέπει να πάρουμε άνδρες.

Πολύ σωστά είπαν οι συνάδελφοι πριν ένα παράδειγμα, ότι μπορεί να υπάρχει τεχνικό πρόβλημα, μπορεί να παραιτηθεί μια γυναίκα για τον α ή β λόγο, που θα βρει ο άλλος πάλι γυναίκα, μπορεί να την αντικαθιστά άνδρας. Δηλαδή, πράγματα που αγγίζουν τον παραλογισμό θα έλεγα και δείχνοντας ότι υπάρχει διαφορά στα φύλλα. Ή άλλος, όπως καλή ώρα σαν και μένα, αν έχει έξι αγόρια, έξι άνδρες, έξι αγόρια, αν έκανα μια εταιρεία θα έπρεπε να τους βγάλω δηλαδή τους δύο απέξω, να τους πετάξω, γιατί το λέει ο νόμος; Αυτά τα πράγματα αγγίζουν την παράνοια, γι’ αυτό θα έλεγα, ότι το Υπουργείο πρέπει οπωσδήποτε να σταθεί στην εξ’ απαλών ονύχων ωρίμανση του πληθυσμού μας.

Επίσης, ένα άλλο που άκουσα εδώ και δεν μου αρέσει και θέλω να το αναφέρω, αναφέρεστε συχνά στον όρο γυναικοκτονίες, έγκριτοι νομικοί και φίλοι μου από το Πανεπιστήμιο της Θεσσαλονίκης, είναι αδόκιμος ο όρος. Τη γυναίκα τη βάζετε αμέσως σε αντιπαράθεση με το ανδρικό φύλο, όταν αναφέρεστε στον όρο γυναικοκτονία, αυτό πρέπει να το απαλείψετε. Είναι ανθρωποκτονία. Η γυναίκα είναι άνθρωπος 100% και ίση και όμοια με τον άνδρα. Ευχαριστώ πολύ, κύριε Πρόεδρε.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, κ. Παπαδόπουλε. Τον λόγο έχει η κυρία Λινού και στη συνέχεια τον λόγο θα πάρει η Υπουργός και θα ολοκληρώσουμε τη συνεδρίαση.

 **ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε. Κυρία Υπουργέ και κυρία Υφυπουργέ, αγαπητοί συνάδελφοι, σήμερα μιας και είναι η μέρα της επιστήμης για τις γυναίκες και τα κορίτσια, μπήκα στον πειρασμό να παραθέσω μερικά στοιχεία σχετικά με τα Πανεπιστήμια, παρότι ξέρω ότι ίσως θεωρείται άλλο Υπουργείο ευθύνη. Έχουμε στην Ελλάδα 24 Πανεπιστήμια, σε αυτά τα 24 Πανεπιστήμια 3 είναι οι γυναίκες Πρυτάνεις, αυτό είναι ένα ποσοστό 12,5%. Το κάθε Πανεπιστήμιο συνήθως έχει ένα πενταμελές όργανο διοίκησης που είναι η πρύτανης ή ο πρύτανης και τέσσερα μέλη, συνήθως είναι πενταμελή, ένα μόνο Πανεπιστήμιο έχει τετραμελές συμβούλιο και δεν ξέρω για ποιο λόγο.

Από αυτά τα 24 Πανεπιστήμια τα 7 δεν έχουν ούτε ένα μέλος γυναίκα στα 5, δηλαδή στο 29% των πανεπιστημίων καμία Ελληνίδα επιστήμονας δεν εκπροσωπείται στη διοίκησή τους. Δύο πανεπιστήμια ξεπερνούν τον μέσο όρο, δηλαδή έχουν 3 μέλη, άρα 60% και νομίζω το ένα από αυτά είναι η Σχολή Καλών Τεχνών, αν δεν κάνω λάθος. Υπάρχουν βέβαια και λίγα Πανεπιστήμια που έχουν 1 μέλος, αυτό είναι το σύνηθες, δηλαδή 20% και μερικά, 6 νομίζω, που έχουν 2 μέλη. Αυτό δείχνει πόσο σεβασμό έχουμε στις γυναίκες επιστήμονες και πόση μεγάλη αδικία υπάρχει δεδομένου ότι το σύνολο των Ελληνίδων των γυναικών επιστημόνων είναι μεγαλύτερο από το σύνολο των ανδρών επιστημόνων στη χώρα.

Επειδή έχω τον πειρασμό να ασχολούμαι με νούμερα, θα αναφερθώ στο θέμα του προγράμματος «Αθηνά». Αυτή τη στιγμή περίπου υπάρχουν στην Ελλάδα 280.000 με 290.000 νήπια μεταξύ 0 και 4 ετών, γεννιούνται περίπου 70.000 με 72.000 παιδιά τον χρόνο, οπότε αυτός είναι ο αριθμός.

Από αυτά, στο πιλοτικό πρόγραμμα θα συμμετάσχουν το πολύ 10.000 παιδιά. Αν αυτά τα 280.000 παιδιά αποφασίζαμε να τα ελέγξουμε όλα για προβλήματα αναπτυξιακά, αντιμετώπισης γνωστικής ικανότητας και ανάπτυξης και ένα σωστό τεστ, όσο μέτριο και να είναι, χρειάζεται ένα δίωρο από κάποιον ειδικό, αυτό σημαίνει ότι θα θέλαμε 560.000 ώρες ή με άλλα λόγια 560 ανθρώπους full-time που να μην κάνουν τίποτα άλλο παρά να ελέγχουν αυτά τα παιδιά.

Αν λάβουμε υπόψη μας ότι μέχρι σήμερα αυτού του είδους οι εξετάσεις γίνονται από παιδοψυχολόγους και παιδοψυχίατρους, πρακτικά η χώρα μας δεν έχει τη δυνατότητα να ελέγξει όλα αυτά τα παιδιά. Να συνυπολογίσουμε ότι πολλά από τα παιδιά, από επιλογή των γονέων ή από έλλειψη δυνατοτήτων, δεν συμμετέχουν σε αυτούς τους σταθμούς. Τι θα κάνουμε, πώς θα βελτιωθεί η αγωγή αυτών των παιδιών ή πώς θα ελεγχθούν ή δεν θα ελεγχθούν και αν δεν ελεγχθούν δεν αδικούνται τα όποια παιδιά δεν παρακολουθούν παιδικό σταθμό και έχουν κάποιο πρόβλημα; Και τι διασφάλιση έχουμε για την εξέλιξη;

Εντάξει και διαγνώσαμε ότι ένα παιδί έχει πρόβλημα, τι διασφαλίσεις έχουμε ότι η χώρα μας μπορεί να τα βοηθήσει αυτά τα παιδιά; Αυτά είναι πιο πολύ σκέψεις που πρέπει να μας προβληματίσουν για το τι πραγματικά πάμε να κάνουμε, ελέγχοντας τα παιδιά, εκτός και αν απαιτούμε υποχρεωτική σχολική φοίτηση από την ώρα που γεννιέται ένα παιδί. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ. Έχει ζητήσει το λόγο για μια παρέμβαση και η κυρία Χατζηιωαννίδου, η Γραμματέας της Επιτροπής. Κυρία Χατζηιωαννίδου, έχετε το λόγο.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ:** Ένα λεπτό θα πάρει μόνο. Θέλω να πω και για τον συνάδελφο και για όσα ακούστηκαν προηγουμένως, ότι σε καμία γυναίκα δεν της αρέσει το μέτρο της ποσόστωσης. Θα θέλαμε να ζούμε σε μία κοινωνία όπου ακριβώς δεν θα χρειαζόταν η ποσόστωση. Παρόλα αυτά, τη θεωρούμε αναγκαία, γιατί γνωρίζουμε κιόλας στην πολιτική οι γυναίκες ότι, αν δεν υπήρχε η ποσόστωση, λιγότερες από εμάς θα είχαμε τη δυνατότητα να μπούμε ακόμα και εδώ πέρα, στη Βουλή των Ελλήνων. Άρα, το μέτρο της ποσόστωσης δεν έρχεται για να πάρει τις θέσεις ανδρών, αλλά ακριβώς να φτάσουμε σε ένα σημείο που η κοινωνία από μόνη της δεν θα χρειάζεται την ποσόστωση και θα μπορεί ακριβώς να αξιολογεί τις γυναίκες με τον ίδιο τρόπο, ώστε να της δίνουν τη θέση ευθύνης. Αυτό θα ήθελα να πω μόνο. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Σταμάτης έχει το λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε. Νομίζω ότι είναι ένα ακόμα νομοσχέδιο που δείχνει τον άξονα που κινείται η Κυβέρνηση και στο κομμάτι της συμπερίληψης αλλά και στο κομμάτι της συμμετοχής των γυναικών. Όπως είπα και την προηγούμενη φορά θα ήθελα έστω και ενδεχομένως πιλοτικά, ταυτόχρονα με την εφαρμογή της Οδηγίας να ήμασταν ένα βήμα αν θέλετε λίγο πιο μπροστά, κυρίως στις κρατικές δομές στη συμμετοχή των γυναικών, στα Διοικητικά Συμβούλια.

Το δεύτερο που θέλω να πω είναι ότι στο πρόγραμμα αυτό που αφορά την εκπαίδευση, το Πρόγραμμα «Αθηνά», νομίζω θα ήταν πολύ ενδιαφέρον, κυρία Υπουργέ να δείτε ταυτόχρονα και την εκπαίδευση γονέων μέσα στη διαδικασία αυτή, την ώρα που είναι τα παιδιά εκεί. Γιατί νομίζω ότι, το ανέφερα και πάλι την άλλη φορά, θα το πω και στην Ολομέλεια, έχουμε πολλές περιπτώσεις, κυρίως γυναικών από κοινωνικά ευάλωτες ομάδες του πληθυσμού, που θα μπορούσαν ταυτόχρονα να εκπαιδευτούν, οι οποίες μετά, αν θέλετε, ως μέντορες, θα μπορούσαν να είναι πρωτοπόρες σε διάφορα τέτοιου είδους προγράμματα.

Όπως είχα αναφέρει σας φέρνω ένα παράδειγμα στην Ξάνθη προσφάτως που είχα πάει, υπάρχουν γυναίκες Μουσουλμάνες, Ρομά και μη Ρομά, οι οποίες πηγαίνουν τα παιδιά στο σχολείο, άρα έχουμε επιτύχει αυτό που θέλαμε ως στόχο, τα παιδιά να πηγαίνουν στο σχολείο, αλλά ταυτόχρονα κάθονται έξω από το σχολείο. Θα μπορούσαν αυτές να μπορούν να εκπαιδεύονται σε κάτι και νομίζω υπάρχουν πολύ ενδιαφέρουσες και καλές πρακτικές, να σας ενημερώσω αν θέλετε, πώς θα μπορούσε να επιτευχθεί αυτό.

Όσον αφορά το κομμάτι του Προσωπικού Βοηθού, επειδή πολλές φορές προσπαθούμε να δούμε κάτι περισσότερο από αυτό που πραγματικά είναι, ο Προσωπικός Βοηθός είναι μια υπηρεσία προς τα άτομα με αναπηρία και έτσι πρέπει να παραμείνει, για να μπορεί στο τέλος και μετά την εφαρμογή του πιλοτικού, αλλά και την ολιστική του προσέγγιση πανελλαδικά να είναι ακριβώς και επακριβώς μόνο για αυτούς που χρειάζονται αυτή την υπηρεσία και προφανώς αυτή η υπηρεσία θα αξιολογείται κάθε χρόνο.

Δε νομίζω ότι πρέπει να μπαίνουμε σε μια διαδικασία ότι όλοι χρειάζονται προσωπικό βοηθό, γιατί, αν μπούμε σε αυτή τη διαδικασία, μετά θα κάνουμε μια άλλη συζήτηση την οποία πιστέψτε με δεν θέλει να την κάνει κανένας. Και αυτή είναι, από που θα βρεθούν τα χρήματα. Είναι μια υπηρεσία που πρέπει να τη διαφυλάξουμε και, όπως έχω ξαναπεί, μαζί με την επικείμενη, ελπίζω συντόμως, θεσμοθέτηση της υποστηριζόμενης εργασίας αλλά και το νέο νομοσχέδιο που θα έρθει από το Υπουργείο Δικαιοσύνης που αφορά τη δικαστική συμπαράσταση, αυτό είναι το πλέγμα το οποίο θα δημιουργήσει την επόμενη μέρα για τα άτομα με αναπηρία κυρίως στο φάσμα του αυτισμού και στη νοητική αναπηρία.

Νομίζω ότι όλο αυτό και σίγουρα στη διαδικασία της ποσόστωσης που παίρνουν οι γυναίκες, ναι, προφανώς οι ποσοστώσεις μπαίνουν γιατί δεν έχουμε πετύχει αυτό που θέλουμε. Άρα εδώ χρειάζεται να ξαναδούμε ενδεχομένως και πάρα πολλά πράγματα αλλά δεν πρέπει να ξεχνάμε ότι είτε συμμετέχουν σε εταιρείες οι γυναίκες είτε δεν συμμετέχουν αυτή η κυβέρνηση είναι ουσιαστικά που για πρώτη φορά πήρε μέτρα στήριξης, συνεχούς στήριξης των γυναικών. Νομίζω ότι είναι κάτι το οποίο μελλοντικά θα δούμε ότι θα αυξηθεί και η ποσόστωση των γυναικών στις επιχειρήσεις, γιατί θα έχει επιτευχθεί ο στόχος της υποστήριξης της οικογένειας και ειδικότερα της μητέρας και γυναίκας. Και πάλι ευχαριστούμε και συγχαρητήρια για τη δουλειά που κάνετε με αυτό το νομοσχέδιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε κύριε Σταμάτη. Ολοκληρώθηκαν οι τοποθετήσεις των συναδέλφων Βουλευτών. Τώρα το λόγο έχει η Υφυπουργός Κοινωνικής Συνοχής και Οικογένειας, η κυρία Αικατερίνη Παπακώστα- Παλιούρα.

**ΑΙΚΑΤΕΡΙΝΗ ΠΑΠΑΚΩΣΤΑ–ΠΑΛΙΟΥΡΑ (Υφυπουργός Κοινωνικής Συνοχής και Οικογένειας):** Παγκόσμια Ημέρα των Γυναικών και των Κοριτσιών στην Επιστήμη σήμερα και η αλήθεια είναι ότι καθιερώθηκε, μόλις πριν 10 χρόνια, από τον ΟΗΕ, συμπίπτοντας ουσιαστικά με μια συζήτηση που γινόταν τότε στην γενική συνέλευση του ΟΗΕ, σχετικά με τη διαμόρφωση της ατζέντας του 2030 για τη βιώσιμη ανάπτυξη και την εκπλήρωση ουσιαστικά της υποχρέωσης, ότι κανείς δεν πρέπει να μείνει πίσω. Εκεί λοιπόν, διαπιστώθηκε ότι θα έπρεπε να υπερθεματίσει όχι μόνο στην ισότητα στην εκπαίδευση απλά αλλά και στην επιστήμη και να προτρέψει όλους τους εμπλεκόμενους φορείς να δουλέψουν προς αυτή την κατεύθυνση. Πρόκειται λοιπόν για δύο έννοιες πάρα πολύ σημαντικές, ο συνδυασμός των οποίων, αμέτρητες φορές, υπερασπίστηκε την πρόοδο της ανθρωπότητας στο αέναο ταξίδι στο φως.

 Αυτό το νομοσχέδιο όμως που συζητούμε σήμερα και επεξεργαζόμαστε και που σε δύο μέρες θα έρθει σε ψήφιση στην Ολομέλεια της Βουλής έναν από αυτούς τους στόχους επιτελεί. Τι επιδιώκεται λοιπόν; Όχι μόνο να αυξήσουμε το ποσοστό του υποεκπροσωπούμενου φύλου στα διοικητικά συμβούλια των εισηγμένων εταιρειών και των μη εισηγμένων δημοσίων μεγάλων επιχειρήσεων, αλλά ουσιαστικά να αξιοποιήσουμε όλη αυτή την ακτινοβολία των επιχειρήσεων κολοσσών, επιδιώκοντας ουσιαστικά η αγορά να λειτουργήσει μιμητικά, σπάζοντας τις «γυάλινες οροφές» της αδικίας και δίνοντας περισσότερες ευκαιρίες σε άξιες γυναίκες επιστήμονες που μπορούν να αλλάξουν τον κόσμο και μαζί με τον κόσμο ουσιαστικά να αλλάξουμε και την κουλτούρα της αγοράς, αφού περισσότερες γυναίκες στην εταιρική διοίκηση σημαίνει ακόμη περισσότερες γυναίκες σε θέσεις ευθύνης στον κλάδο του εταιρικού οργανισμού, σε start-ups καινοτομίας, σε μεγάλους τεχνολογικούς κολοσσούς, προς όφελος επί της ουσίας της επιστήμης που διακονούν, προς όφελος της ισότητας, πρωτίστως όμως στην επίτευξη και στην υπηρεσία της ανθρωπότητας που τις έχει ανάγκη περισσότερο από ποτέ.

Έχω απαντήσει νομίζω σε όλα τα θέματα που τέθηκαν σήμερα στην προηγούμενη συζήτηση επί των άρθρων. Δύο μόνο παρατηρήσεις. Η μία αφορά το ποσοστό, γιατί δεν πήγαμε πιο ψηλά. Νομίζω, επειδή μίλησε η κυρία Φωτίου για ακόμη μια φορά, ότι πιάνουμε τον πάτο του βαρελιού και δεν το πήγαμε πιο πάνω. Δεν ισχύει αυτό, κυρία Φωτίου και θα μου επιτρέψετε να πω και θα σας εξηγήσω αμέσως γιατί δεν ισχύει.

Ησυγκεκριμένη Οδηγία, όπως είχα πει και την προηγούμενη φορά, μας δίνει δύο δυνατότητες ή στο 40% σε όλα τα διευθυντικά στελέχη ή στο 33%. Λέει όμως, στο άρθρο 12, συγκεκριμένα, ότι ένα κράτος- μέλος μπορεί να αναστείλει την εφαρμογή του άρθρου 6 και κατά περίπτωση, του άρθρου 5 παράγραφος 2, όταν έως τον Δεκέμβριο του 2022, στο εν λόγω κράτος - μέλος πληρούνται οι ακόλουθες προϋποθέσεις:

Πρώτον, τα μέλη του υπό εκπροσωπούμενου φύλου κατέχουν τουλάχιστον το 30% των θέσεων μη εκτελεστικών διευθυντικών στελεχών ή τουλάχιστον το 25% όλων των διευθυντικών θέσεων σε εισηγμένες εταιρείες. Εμείς, με τον προηγούμενο νόμο, τον ν. 4706, το γνωρίζετε πάρα πολύ καλά, ότι αυτόν τον στόχο τον έχουμε επιτύχει. Άρα, λοιπόν, αν ήθελε η Κυβέρνηση να πιάσει απλά τον πάτο του βαρελιού, θα μπορούσε να ζητήσει την εξαίρεση και την αναστολή και να σταματήσει εκεί.

Αντιθέτως εμείς, πήγαμε ένα βήμα παραπάνω και είπαμε, για λόγους που εξήγησα και την προηγούμενη φορά και θα επαναλάβω συνοπτικά, ότι επιλέξαμε την επιλογή του 33% στα διοικητικά συμβούλια όλων των διευθυντικών στελεχών, συμπεριλαμβανομένων και των εκτελεστικών, ακριβώς γιατί, στόχευση και πρόθεση αυτής της Κυβέρνησης είναι να προωθήσουμε, να δώσουμε τη δυνατότητα σε περισσότερες γυναίκες, να αποτελέσουν μέλη εκτελεστικά στα Διοικητικά Συμβούλια, προκειμένου να παίρνουν ηγετικές αποφάσεις.

Τώρα, μια συζήτηση, προφανώς, θα μπορούσε να γίνει ευρέως, «γιατί πιο πάνω». Ακούσατε, όμως, και εσείς, ότι υπήρξαν φωνές από εισηγητές εδώ, όπως ο τελευταίος ομιλητής, που αν θυμάμαι καλά είπε, ότι αυτό είναι μια παράλογη διάταξη. Προφανώς, η Κυβέρνηση και το Υπουργείο μας, οφείλει να ακούει όλες τις φωνές. Το σημαντικότερο όμως, οφείλει να ακούει την ίδια την αγορά. Οι συγκεκριμένες προτάσεις τις οποίες εμείς υιοθετήσαμε, έρχονται μέσα, όχι από μια πρόχειρη και βιαστική διαβούλευση, όπως κατηγορηθήκαμε από την αντιπολίτευση. Έρχεται μέσα από έναν ενδελεχή έλεγχο όλων των συνισταμένων και τον διάλογο με όλους τους εμπλεκόμενους φορείς.

Καταλήξαμε σε αυτήν τη λύση-προοπτική, αν θέλετε, ως εκείνη, που στη συγκεκριμένη χρονική στιγμή, μπορεί να απορροφηθεί καλύτερα από την αγορά, επιτυγχάνοντας στόχους, υπερβαίνοντας την φιλοσοφία της Οδηγίας, τουλάχιστον σε δύο με τρία σημεία. Άρα, λοιπόν, δεν μιλάμε μόνο για 37 εταιρείες, κυρία Φωτίου, μιλάμε συν άλλες 20 εταιρείες, διότι πιάνουμε και τις μικρές και τις μεσαίες εισηγμένες. Δεν μας το επέβαλε η Οδηγία αυτό. Ερχόμαστε εμείς και το ανοίγουμε περισσότερο, γιατί στρογγυλοποιώντας στον εγγύτερο ακέραιο το ποσοστό, άλλες 20 εταιρείες θα αναγκαστούν να βάλουν επιπλέον 20 μέλη εκτελεστικά στα διοικητικά τους συμβούλια.

Θέλω να πω, προφανώς, εάν με ρωτάτε, αν θεωρούμε ότι πιάσαμε την στόχευση, αυτή που εμείς έχουμε στο μυαλό μας και ότι δεν θέλουμε να πάμε ένα βήμα παραπέρα, θα συμφωνήσω μαζί σας, προφανώς, ότι στο μυαλό μας έχουμε, ότι μόλις δούμε ότι δημιουργείται η κουλτούρα, ότι δημιουργείται εκείνη η κοινή πεποίθηση στην αγορά, ότι δίνουμε τον χρόνο και τις έχουμε, ήδη, ενημερώσει τις εταιρείες και εμείς και η Κεφαλαιαγορά, μέσα από όλη αυτή τη δημοσιότητα και την επικοινωνία που κάνουμε, ότι ο στόχος μας είναι, σε επόμενο χρονικό διάστημα, μόλις ωριμάσουν οι συνθήκες, να πάμε ακόμα πιο ψηλά, ακόμα πιο διευρυμένα, που, παρεμπιπτόντως, κι εδώ να κλείσω αυτό το κομμάτι, είναι ότι εκτός της Ισπανίας, η οποία πήγε στο 40%, οι περισσότερες χώρες κράτη- μέλη ή έχουν ζητήσει εξαίρεση και αναστολή ή κινούνται στην ίδια φιλοσοφία, με την οποία κινούμαστε και εμείς.

Κλείνοντας, όσον αφορά τις κυρώσεις, επειδή άκουσα πολλούς Εισηγητές και Ειδικούς Αγορητές ότι επανήλθαν σε αυτό το θέμα, κοιτάξτε να δείτε. Όσον αφορά τις κυρώσεις, δεν αλλάζουμε απολύτως τίποτα. Ό,τι ίσχυε με τον ν. 4706, δεν το ακουμπήσαμε καθόλου, ακριβώς έτσι το αφήνουμε.

Επίσης, θέλω εδώ να ξεκαθαρίσω, ότι αυτή είναι η διοικητική διαδικασία. Με ποιους όρους, με ποιες προϋποθέσεις με ποια κριτήρια, δεν μας αφορά καθόλου, υπό την έννοια ότι είναι καθαρά μια διοικητική διαδικασία της Επιτροπής Κεφαλαιαγοράς, όπως ίσχυε. Το ίδιο θα συνεχίσει να ισχύει. Εκείνη, λοιπόν, είναι επιφορτισμένη με αυτή την αρμοδιότητα, προκειμένου να ελέγξει, να παρέχει το δικαίωμα της ακρόασης, να αξιολογήσει και να επιβάλει την κύρωση, όταν αυτό διαπιστωθεί ότι είναι απαραίτητο. Και, επίσης, επειδή κάπου άκουσα και για αυτόματες κυρώσεις, αυτόματες κυρώσεις το Σύνταγμά μας δεν προβλέπει.

Συνεπώς, εμείς κινούμαστε στα πλαίσια του νόμου, όπως ορίζονται από τους ήδη υπάρχοντες νόμους και από το Σύνταγμα και, προφανώς, αυτό το οποίο μας ενδιαφέρει, είναι να μπορέσουμε να ανοίξουμε μία δίοδο, να δημιουργήσουμε, να επιτελέσουμε μία ουσιαστική ρωγμή στις γυάλινες οροφές που, προφανώς, δεν θεωρούμε ότι λύνουμε το θέμα της ισότητας στις ανώτερες διοικητικές θέσεις, είμαστε εδώ όμως, αποφασισμένοι πραγματικά, να προχωρήσουμε σταθερά, σχεδιασμένα και συγκροτημένα και στα επόμενα βήματα. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε την κυρία Υφυπουργό. Το λόγο έχει τώρα η Υπουργός, η κυρία Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας)**: Ακούω με προσοχή τη συζήτηση η οποία διεξάγεται. Δυστυχώς, την Παρασκευή ήμουν εκτός, δεν μπορούσα, παρακολούθησα όμως, όλες τις τοποθετήσεις και βέβαια και τους φορείς. Ευχαριστώ την Υφυπουργό, καθώς παριστάμενη εδώ, απάντησε σε πάρα πολλά πράγματα, στην πληρότητα των θεμάτων περί της ενσωμάτωσης της Οδηγίας και βέβαια και όλες και όλους εσάς, που μελετήσατε σε απόλυτη λεπτομέρεια. Θεωρώ μερικές φορές, αδικώντας έτσι και κάποια στοιχεία του νομοσχεδίου, το οποίο πράγματι έχει πάρα πολλά δεδομένα. Θα συμφωνήσω ότι στη μελέτη πολλών διατάξεων στο δεύτερο μέρος και σε συνδυασμό με το πρώτο, πρέπει να τοποθετηθείς σε μία πλειάδα ζητημάτων.

Από την άλλη, νομίζω ότι επίσης θα αδικούσε την πρόθεση και της Ελληνικής Αρχής και της Κυβέρνησης να ενσωματώσει μια ευρωπαϊκή οδηγία με το καλύτερο τρόπο που θα μπορούσε. Άρα, εδώ πρέπει να σας συγχαρώ, διότι κάνατε μια εκτεταμένη διαβούλευση, δεν μείναμε μόνο στα καθ’ ημάς, δεν μείναμε σε μια εσωτερική διαδικασία, η οποία δεν βγήκε έξω στην αγορά να συνδιαλλαγεί, να μιλήσει περί της υλοποίησης και της δυνατότητας υλοποίησης της συγκεκριμένης Οδηγίας.

Συγχρόνως όμως, αλλάζει και κάτι άλλο. Δεν είναι μόνο το κομμάτι των ποσοστών, που αυτή τη στιγμή θα στοχεύσουμε να πιάσουμε, όπως πιάσαμε και στην προηγούμενη Οδηγία, η οποία ενσωματώθηκε. Εδώ έχει να κάνει και με μία αλλαγή νοοτροπίας, η οποία υπερβαίνει τα ποσοστά και το κομμάτι της σύστασης των διοικητικών συμβουλίων. Έχει να κάνει με τη νοοτροπία, το πώς χτίζουμε στελέχη τα οποία μπορούν να ονειρευτούν, ανεξαρτήτως αν είναι γυναίκα ή άνδρας, ότι μπορώ να φτάσω εκεί ψηλά. Ότι μπορεί αυτή τη στιγμή να είμαι μεσαίο στέλεχος μιας επιχείρησης, συγχρόνως όμως, έχω κι εγώ δικαίωμα στο όνειρο. Δικαίωμα, το οποίο, δυστυχώς, ήταν άρνηση σε πάρα πολλές γυναίκες και είναι περισσότερο σε γυναίκες οι οποίες αρνήθηκαν αυτή την εξέλιξη.

Δεν μπορούμε, λοιπόν, να εθελοτυφλούμε ούτε να πούμε ότι μπορούμε να εξωραΐσουμε μια κατάσταση, επειδή απλά θα την φανταστούμε και θα γίνει άμεσα υλοποιήσιμη. Θέλει θεσμικά εργαλεία, τα οποία έχουμε, τα εφαρμόζουμε. Αυτό καθιστά τη χώρα μας, αυτή τη στιγμή, στις 12 χώρες, σύμφωνα με την έρευνα της παγκόσμιας τράπεζας, που έχουν πλήρη ισότητα, ως προς το νομοθετημένο θεσμικό πλαίσιο και σε πάρα πολλά βέβαια βήματα που πρέπει να κατακτήσουμε, σίγουρα όπως την προσέγγιση των μισθών. Έχουν γίνει σημαντικές αναφορές και έχουν γίνει σημαντικές βελτιώσεις και τα τελευταία χρόνια. Τη γειτνίαση του μισθολογικού φάσματος, περίπου κατά 4,3%.

Όμως, περιμένουμε και πράγματι πρέπει να γίνει ενσωμάτωση. Έχουμε χρονικό περιθώριο μέχρι τον Ιούνιο του 2026, της νέας Οδηγίας της Ευρωπαϊκής Επιτροπής, για τη γεφύρωση, περαιτέρω γεφύρωση αυτού του χάσματος. Θα έρθει από το Υπουργείο Εργασίας και θα είναι μια σημαντική στιγμή, να δούμε πώς θα τοποθετηθούμε, κυρίως για την ενσωμάτωση αυτής της οδηγίας. Θυμίζω ότι είναι αυτή που έχει να κάνει με την γεφύρωση του χάσματος μεταξύ των μισθών γυναικών και ανδρών.

Αυτό το οποίο ξεκινώ και θέλω να πω είναι ότι, μπορεί να κατηγορούμαστε ή να μας ψέγετε για αποσπασματικές ρυθμίσεις, πρόσκαιρες πολιτικές σκοπιμότητες ή κάποια πυροτεχνήματα. Όμως, εδώ η πρακτική δείχνει ακριβώς το αντίθετο. Στην Ελληνική Βουλή, μιλούσαμε και χτες γι’ αυτό κυρία Φωτίου, στις επίκαιρες ερωτήσεις, πολλές φορές ακούω κινδυνολογίες περί αποσπασματικών διατάξεων, οι οποίες τελικά, αν θέλετε, ακυρώνονται στην πλήρη εφαρμογή των νόμων.

Ερχόμαστε, όμως, ως Κυβέρνηση και ο καθένας μιλάει στα πεπραγμένα του και όχι απλά σε δηλώσεις προθέσεων. Και λέμε ότι εκεί που υπήρχε ακόμα και μια ευρωπαϊκή επιχορήγηση, σε θέματα πολύ βασικά, όπως είναι οι αναπληρωτές καθηγητές, το ανέφερα και χθες στη Βουλή, κάναμε μόνιμους διορισμούς. Άρα, στην απάντηση, στον εύλογο, πολλές φορές, εγώ θα πω καλοπροαίρετο προβληματισμό ή ακόμα και στην κινδυνολογία ότι δεν θα μπορούσαμε να εκπληρώσουμε αυτή την πολύ σημαντική και μόνιμη υποχρέωση του ελληνικού κράτους, απαντήσαμε με πράξεις.

Άρα, περιμένουμε να μας αξιολογήσετε όταν αυτά φύγουν από την πιλοτική εφαρμογή. Είναι σωστό που υπάρχει πιλοτική εφαρμογή, είναι σωστό ότι υπάρχουν κάποιοι μήνες ή έτη που μπορείς να αξιολογήσεις ένα πρόγραμμα και να δεις, λειτουργεί ή δεν λειτουργεί. Μπορεί, αυτή τη στιγμή, το πρόγραμμα του προσωπικού βοηθού και σε ποιο βαθμό, να εφαρμοστεί στην πανελλαδική εφαρμογή, αυτό θέλουμε. Θα υπήρχε κανείς που έχει σώας τα φρένας και δεν θέλει, ακόμα και να είναι αν θέλετε και προσφιλής και να εφαρμόσει πανελλαδικά αυτό το πρόγραμμα;

Πηγαίνουμε, όμως, βήμα - βήμα και θέλω να συγχαρώ τον Γενικό Γραμματέα, ο οποίος έχει αυτή τη στιγμή την ευθύνη της Επιτροπής Παρακολούθησης. Δεν είναι μόνος του, είναι μέσα η ΕΣΑμεΑ, είναι η ΠΟΣΓΚΑμεΑ, η Αρχή Προσβασιμότητας, είναι πάρα πολλοί φορείς, οι οποίοι τι λένε; Πάμε να αξιολογήσουμε το πρόγραμμα του Προσωπικού Βοηθού, το οποίο έφτασε πολύ παραπάνω από κάποιους που πιστεύαν ότι δεν θα φτάσουμε καν τους 1.000 προσωπικούς βοηθούς. Είμαστε 1.270, θα φτάσουμε τους 1.800. Δεν αρνούμαστε ότι υπάρχει πρόβλημα στο να βρεθούν Προσωπικοί Βοηθοί.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Υφυπουργός Κοινωνικής Συνοχής και Οικογένειας ):** *(Ομιλεί Εκτός Μικροφώνου)*

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Και η νταντά. Θα το πω αμέσως μετά κυρία Υφυπουργέ, ευχαριστώ. Οι προσωπικοί βοηθοί, τι ανέδειξαν; Ανέδειξαν πρώτα απ’ όλα την ανάγκη, την ανάγκη των οικογενειών η οποία είναι αυταπόδεικτη το αναφέρατε, οικογένειες οι οποίες ζουν με ένα άτομο με αναπηρία, το οποίο χρειάζεται την απόλυτη ανάγκη τους. Όμως εδώ, ο κ. Σταμάτης το ξέρει καλά. Ο κ. Σταμάτης το είχε ξεκινήσει το Πρόγραμμα του Προσωπικού Βοηθού στο Υπουργείο Εργασίας, με τον κ. Χατζηδάκη και τη Δόμνα Μιχαηλίδου.

Ξέραμε από την αρχή ότι ικανοποιεί κάποιο άλλο στόχο, ότι βοηθάει ένα άτομο, το οποίο ηλικιακά μπορεί να ανταπεξέλθει σε ανάγκες, οι οποίες μπορεί να είναι, το να πάει στο σχολείο, το να πάει στο Πανεπιστήμιο, να βγει έξω από το σπίτι και να μην χρωστάει πολλές χάρες στα μέλη της οικογένειάς του έτσι, μου είχε πει ο Στέλιος Κυμπουρόπουλος κάποια στιγμή. Τι θεωρεί ως μεγαλύτερη αν θέλετε έτσι, μεγαλύτερο όφελος από τον Προσωπικό Βοηθό.

Ότι μπορεί να βοηθήσει το άτομο να αυτονομηθεί έτι περαιτέρω, το ηλικιακό κομμάτι συζητήθηκε όταν το πρόγραμμα είχε ούτως ή άλλως εκπονηθεί σε συνεργασία κ. Σταμάτη, νομίζω με την ΕΣΑμεΑ είχε ούτως ή άλλως είχε σταθεί και το ηλικιακό όριο και τότε είχε απαντηθεί και το έχουμε συζητήσει πολλές φορές και στην Επιτροπή, γιατί δεν προκρίνεται να είναι και ένα μέλος της οικογένειας.

Γιατί πρέπει να ανασάνει και αυτό το μέλος οικογένειας. Γιατί αυτή τη στιγμή από μειώνεις την μαμά ή τον μπαμπά ή τον αδερφό ή την αδερφή από την ανάγκη στην καθημερινή έτσι, προσπάθεια της αυτόνομης διαβίωσης του ατόμου με αναπηρία και βοηθάει έτσι, ώστε να κερδίσει χρόνο. Σίγουρα αυτή τη στιγμή πρέπει να σκεφτούμε τι γίνεται με αυτούς τους γονείς, στο οικονομικό κομμάτι εννοώ, οι οποίοι δεν μπορούσαν να πάνε για δουλειά μετά, δεν θα μπορούσαν να ξαναπάμε και κυρίως γυναίκες. Δεν είμαστε όμως σε αυτή σε αυτή τη φάση, ούτε εξαγγελλιών ούτε δημοσιονομικού πλαισίου, να έρθουμε να σας πούμε ότι θα καλυφθεί με τις παλιές πρόνοιες που υπήρχαν στον νόμο, οι συντάξεις για την γυναίκα ή τέλος πάντων ο συντάξιμος χώρος.

Είμαστε όμως στο σημείο να πούμε ότι το ελληνικό κράτος και εδώ μιλάω εν συνόλω, μπορεί αυτή τη στιγμή να παρέχει ναι, στους χίλιους διακοσίους εβδομήντα συμπολίτες μας τον Προσωπικό Βοηθό και θα αυξηθεί αυτός ο αριθμός και στόχος μας είναι να πάει σε όλες τις περιφέρειες και να γίνει Πανελλαδική εφαρμογή. Αλλά θέλει συστηματικά βήματα και θέλει να είμαστε σοβαροί όταν μιλάμε γι’ αυτό το θέμα έτσι, ώστε να είμαστε και πάρα πολλοί, αν θέλετε, πειστικοί και σε αυτούς που μας ακούν. Γιατί γι’ αυτούς είμαστε εδώ πέρα και όχι, για να πείθει ο ένας τον άλλον. Μας είναι σημαντικό, αλλά όχι όμως, αν θέλετε, με κορώνες και κινδυνολογίες. Άκουσα και άλλα πράγματα για το δεύτερο κομμάτι, αφήνω το κομμάτι της ισότητας, καθώς και της ποσόστωσης, νομίζω ότι έχει αναλυθεί.

Επιμένω, ότι πέραν του αριθμού των εταιρειών των εισηγμένων που αυτή τη στιγμή θα αγγίξει, γίνεται και κάτι παραπάνω που είναι άυλο. Θα το ξαναπώ, είναι αλλαγή της νοοτροπίας ως προς το πώς, αντιμετωπίζουμε τα στελέχη μέσα σε ένα οργανισμό. Και επίσης θεωρώ πάρα πολύ σημαντικό, αυτό το οποίο ειπώθηκε, το να αλλάξει και η νοοτροπία και στους Δημόσιους Οργανισμούς, δίνεται η ευκαιρία μέσα από αυτή την Ενσωμάτωση Οδηγίας αν επιτρέπει το καταστατικό τους, να κάνουν περαιτέρω αύξηση των γυναικών, αν είναι το εκ προσωπούν οφείλω μπορεί να είναι και άνδρες σε ένα Διοικητικό Συμβούλιο.

Πηγαίνω και ως προς το κομμάτι των διαφανών αντικειμενικών και ουδέτερων στοιχείων ως προς το φύλο, για να μπορεί να επιλεγεί αυτό το πρόσωπο, το οποίο εν τέλει θα βοηθήσει στην κάλυψη της ποσόστωσης. Και βέβαια, επισημαίνω, αυτό το οποίο κάνατε, τη στρογγυλοποίηση στον ακέραιο που βοηθάει να ενσωματωθούν αυτή τη στιγμή και περισσότερες εταιρείες, ακριβώς όπως απαντήθηκε λίγο πριν.

Επισημαίνω, επίσης το κομμάτι Ταμείο Ισότητας των Φύλων, πάλι από την αξιολόγηση που θα γίνεται από την Επιτροπή Κεφαλαιαγοράς για την επιβολή αυτών των προστίμων, ακριβώς όπως ίσχυε ισχύει και τώρα. Αλλά τα λεφτά γυρίζουν πίσω στο να βοηθηθούν δράσεις για την προώθηση της Έμφυλης Ισότητας.

Προφανώς η ποσόστωση δεν είναι αρκετή, έχουμε υπάρξει αρκετές και αρκετοί στο Δημόσιο διάλογο που στο παρελθόν ακόμα αμφισβητούσαμε την ανάγκη της ποσόστωσης. Υπάρχουν όμως και αυτές που έχουμε τελικά παραδεχτεί ότι είναι απαραίτητες, για να κάνουμε ένα απαραίτητο βήμα. Ένα πρώτο βήμα για να αλλάξουν ούτως ή άλλως και εν τέλει ποσοστά εκλογής και γυναικών όπως έχουμε δει και σε πρώτο και στο δεύτερο βαθμό, αλλά και στην κεντρική πολιτική σκηνή.

Πηγαίνω στο επόμενο κομμάτι, το οποίο είναι σημαντικό. Είπαμε ότι δεν είναι πειραματικές δράσεις χωρίς προοπτική. Είναι ο τρόπος με τον οποίο κάνουμε αυτή τη στιγμή εισαγωγή δομικών αλλαγών. Όσες και όσοι στηρίξετε αυτό το νομοσχέδιο να ξέρετε ότι δεν πρόκειται για ένα πράγμα το οποίο απλά λέγεται αυτή τη στιγμή, για να πείσει ή να είναι έτσι, προσφιλές σε κάποιους ανθρώπους. Είναι δομικές αλλαγές που μπορούν να βοηθήσουν το κράτος μας, να υπερβεί μια τυπική αντιμετώπιση ζητημάτων και να πάει σε κάτι το οποίο μπορεί να είναι στοχευμένο και δομημένο.

Μιλήσατε για μία αποσπασματική λογική στο κομμάτι της αναπηρίας. Μα ξέρετε καλά, και έχει συζητηθεί και σε Επιτροπή, ότι εδώ μιλάμε για μια συνολική στρατηγική για τα άτομα με αναπηρία. Επικεφαλής και επισπεύδων είναι ο κ. Άκης Σκέρτσος, δεν συνεγράφη από κάποιους Υπουργούς, Υφυπουργούς, Γενικούς Γραμματείς και συνεργάτες των Γραφείων, έγινε μια συνολική διαπραγμάτευση και διαβούλευση μηνών. Πρώτα απ’ όλα το αναπηρικό κίνημα ήταν παρών, αυτό ήταν το οποίο ουσιαστικά ήρθε και προέτρεψε για πάρα πολλές αλλαγές που πρέπει να γίνουν διυπουργικά, οριζόντια και κάθετα ως προς το κομμάτι της αναπηρίας.

Άκουσα για το κομμάτι των παρεμβάσεων για την προσβασιμότητα. Δεν αποκλείεται κανείς. Αντιθέτως, οι κατηγορίες εξειδικεύονται και επίσης δίνεται και μια περαιτέρω δυνατότητα, άτομα, δηλαδή, τα οποία δεν είχαν ακόμη εγγραφεί στο Ψηφιακό Μητρώο Αναπηρίας να μπορούν να ενταχθούν στη συγκεκριμένη λίστα, δεξαμενή επιλέξιμων δικαιούχων. Άρα, το άρθρο 20 διευρύνει, δεν μικραίνει, δεν συρρικνώνει. Επαναλαμβάνω ότι ποτέ δεν γίνεται κάτι από προσωπική και μόνο πρωτοβουλία, γίνεται πάντα σε διαβούλευση με τις αρμόδιες ανεξάρτητες αρχές.

Αυτό, λοιπόν, νομίζω ότι είναι μια πρώτη σημαντική αρχή. Δεν θα μείνουμε μόνο σε αυτό, σε αυτούς, δηλαδή, τους ανθρώπους που θα αξιοποιήσουν τα 23,9 εκατομμύρια για να μπορέσουμε να ανακαινίσουμε ιδιωτικές κατοικίες. Για πρώτη φορά βάζουμε και δημόσια κτίρια για να κάνουμε μία αρχή και να βοηθήσουμε κι εμείς. Δεν είναι το κομμάτι αρμοδιότητας του Υπουργείου Κοινωνικής Συνοχής και Οικογένειας, είναι όμως, μια συνεισφορά που νομίζουμε ότι μπορούμε κι εμείς να κάνουμε μέσω του Ταμείου Ανάκαμψης. Έχουμε καθυστερήσει πράγματι ως κράτος και εδώ δεν θα βάλω χρονικούς περιορισμούς ή χρονικές δικλείδες.

Έχουμε καθυστερήσει ως κράτος στο κομμάτι της δημόσιας κυρίως προσβασιμότητας, πάντα σε συνεργασία προφανώς και με τους δήμους. Είμαστε όμως, η κυβέρνηση που έφερε στην επιφάνεια το συγκεκριμένο ζήτημα και αυτό νομίζω ότι δεν μπορεί να αμφισβητηθεί. Να αναμένετε την Κοινή Υπουργική Απόφαση, με τη λεπτομέρεια και τη δημοσίευση των προσκλήσεων, προς το τέλος του πρώτου τριμήνου. Το ίδιο και για το κομμάτι του αυτισμού. Νομίζω ότι εδώ μπορούμε να αναδείξουμε το κέρδος που θα έχουμε παίρνοντας τις βέλτιστες πρακτικές από φορείς που ήδη κάνουν την υποστηριζόμενη εργασία και απασχόληση των ατόμων στο φάσμα του αυτισμού. Μιλάμε με τους φορείς, αυτοί είναι οι οδοδείκτες μας για το πώς αυτό θα είναι καλύτερο, ούτως ή άλλως, υλοποιήσιμο.

Βέβαια και πάλι θεωρώ ότι με τη δημιουργία του μητρώου όλων αυτών των εξειδικευμένων πιστοποιημένων εκπαιδευτικών διαμεσολαβητών θα έχουμε ανθρώπους οι οποίοι, οποιαδήποτε επιχείρηση μετά θα θελήσει να αξιοποιήσει τα υπάρχοντα προγράμματα της Δημόσιας Υπηρεσίας Απασχόλησης, δεν θα το κάνει εν κενώ, θα έχει ένα δρόμο, θα ξέρει ότι υπάρχει ένας οδηγός, συγκεκριμένα επαγγέλματα μπορούν να συνάδουν καλύτερα με ένα άτομο στο φάσμα του αυτισμού με τις διαφορετικές, ούτως ή άλλως, εκφάνσεις που μπορεί να έχει η λειτουργικότητα και επίσης, θα υπάρχει και ένας άνθρωπος δίπλα να καθοδηγεί και στην αρχή και στην εισαγωγή, αλλά και στην εκπαίδευση των στελεχών της επιχείρησης που θα υποδεχτεί το άτομο με αυτισμό. Είναι ένα πρώτο βήμα. Είπαμε ότι θα έχουμε προς το τέλος του πρώτου τριμήνου του 2025 την ΚΥΑ και για τους διαμεσολαβητές, αλλά και για τη δημιουργία του προγράμματος.

Για την παράταση του προσωπικού βοηθού τοποθετήθηκα. Ξεκίνησε το 2022, μπορέσαμε να έχουμε την πανελλαδική πιλοτική εφαρμογή με κλήρωση. Ήταν ο τρόπος ο οποίος κρίθηκε ότι ήταν ο καλύτερος εκείνη τη στιγμή και ο πλέον δίκαιος στο να μπορούν να αξιοποιηθούν όλες οι αιτήσεις που είχαν γίνει. Περίπου, εάν δεν κάνω λάθος, μία στις πέντε αιτήσεις εκείνη τη στιγμή ικανοποιήθηκε και βέβαια, αναδείχθηκε και άλλα δύο, θα έλεγα, ζητήματα στον προσωπικό βοηθό.

Πρώτα απ’ όλα μην τον μπερδεύουμε με τον φροντιστή. Είναι άλλο πράγμα ο φροντιστής ο οποίος μένει όλη τη μέρα, το ακούω το επιχείρημα αλλά είναι άλλο πράγμα, ήταν η ουσία της πρωτοβουλίας και της μεταρρύθμισης διαφορετική και δεύτερον δεν υπάρχουν αρκετοί. Μπορεί σε κάποιες περιοχές να έχεις ακριβώς τον αριθμό που χρειάζεσαι και λίγο παραπάνω, σε κάποιες άλλες περιοχές, όμως, δεν έχεις. Άρα, δύο αντικειμενικά ζητήματα που θα κληθούμε όλες και όλοι μαζί, πρώτα απ’ όλα ως δέκτες των παραπόνων από τους ανθρώπους οι οποίοι ίσως δεν βρήκαν προσωπικό βοηθό ή και άλλων που βρήκαν προσωπικό βοηθό αλλά δεν τα βρήκαν στην πορεία. Είναι και αυτό να ξέρετε κάτι το οποίο βλέπουμε στην υλοποίηση του προγράμματος στο πεδίο. Θα φτάσουμε τους 1.800, επαναλαμβάνω αντίθετα στις απαισιόδοξες προβλέψεις.

Μένω σε ένα θέμα το οποίο άκουσα για την προπληρωμένη κάρτα. Ας είμαστε ειλικρινείς. Εδώ τι προσπαθούμε με την προπληρωμένη κάρτα να κάνουμε, που δεν την ξεκινήσαμε, την είχε ξεκινήσει, ούτως ή άλλως, και ο ΣΥ.ΡΙΖ.Α με το ελάχιστο εγγυημένο εισόδημα, με την κάρτα που υπήρχε. Εδώ, λοιπόν, υπάρχει μια κάρτα η οποία θέλουμε να φέρει περισσότερη διαφάνεια στην καταβολή επιδομάτων, αποτρέπουμε και τα φαινόμενα εκμετάλλευσης από τρίτους και ξέρετε ότι υπάρχουν σε ορισμένες περιπτώσεις και βέβαια, διασφαλίζουμε ότι, με την παροχή και των κωδικών, τα ποσά πηγαίνουν σε πραγματικές ανάγκες των δικαιούχων.

Έγινε μια αναφορά στην παλιά κάρτα που είχε εφαρμοστεί, έμαθα ότι προχτές έγινε από την κυβέρνηση ΣΥ.ΡΙΖ.Α, για το ελάχιστο εγγυημένο εισόδημα. Εδώ, η αλλαγή είναι ότι σε κάθε δικαιούχο ενός ή και περισσότερων επιδομάτων θα αντιστοιχεί μία και μοναδική, άρα δεν θα υπάρχει ζήτημα ως προς την ύπαρξη πολλών προπληρωμένων καρτών, η οποία θα χρησιμεύει αποκλειστικά για την καταβολή του συνόλου των κοινωνικών παροχών.

Βέβαια, μιλάμε για περιορισμό των ελευθεριών για τους δικαιούχους της κάρτας. Νομίζω, ότι και στο παρελθόν με την κάρτα, όταν πιστωνόταν το ποσό του Ελάχιστου Εγγυημένου Εισοδήματος μόνο αν ξεπερνούσε τα 100 ευρώ δεν νομίζω να μιλούσαμε για το απόγειο της ελευθερίας. Άρα, το ζήτημα της ελευθερίας της χρήσης το ακούω, το αντιλαμβάνομαι, περαιτέρω όμως πρόκειται για διαφάνεια, κατεύθυνση και στόχευση για τη χρήση των επιδομάτων, και βέβαια, ένα πάρα πολύ σημαντικό πράγμα που ξέρετε ότι ουσιαστικά αποτρέπουμε και απαγορεύουμε χρήσεις που έχουν να κάνουν με τυχερά παίγνια και πολύ πιο επικίνδυνες και παρακινδυνευμένες δράσεις. Θα γίνεται λοιπόν, αυτοματοποιημένα με διαλειτουργικότητα του πληροφοριακού συστήματος με τις βάσεις δεδομένων και αυτό είναι σημαντικό για τη χρήση data δεδομένων και πληροφορίας, ΟΠΕΚΑ, ΔΥΠΑ και Τραπεζών, αυτή η διαλειτουργικότητα δεν υπήρχε.

Και βέβαια επειδή ακούω για το ποσό, προφανώς τα 10 εκατομμύρια ευρώ δεν είναι για να χτιστεί μια πλατφόρμα ούτε για να πληρωθούν οι Τράπεζες, να το διευκρινίσουμε. Οκτώμισι εκατομμύρια είναι για να δοθούν για τις λοταρίες, για τους ανθρώπους που θα χρησιμοποιούν την κάρτα. Θα χρησιμοποιήσουμε, δηλαδή, αυτό το μέτρο για να μπορέσουμε να δώσουμε ένα δώρο, μια αποζημίωση όπως είναι το σύνηθες με τις λοταρίες που γίνεται από το κράτος, άρα, τα 8,5 εκατομμύρια πάνε εκεί.

Για όνομα του Θεού, δεν έδινε κανείς ποτέ ούτε θα διατεινόταν ότι θα έπρεπε να πληρώσει την τράπεζα και την πλατφόρμα πόσα λεφτά. 600.000 ευρώ είναι το πληροφοριακό σύστημα και οι Τράπεζες δεν θα χρεώσουν για την έκδοση των καρτών. Αυτά να τα διευκρινίσουμε, γιατί είναι σημαντικά και μπορείτε να το δείτε και εγγράφως στα τεχνικά δελτία τα οποία έχουν κατατεθεί. Άρα, ξεκαθαρίζεται αυτό το θέμα, κυρίως για το πόσο για να μη μένουν και λάθος εντυπώσεις.

 Για το πρόγραμμα «Αθηνά», μένω σε αυτό και κλείνω με αυτό, γιατί είναι πάρα πολύ καίριο. Κανείς δεν μίλησε για διάγνωση. Προφανώς δεν μπορεί να γίνει διάγνωση από μη εξειδικευμένους ανθρώπους. Ποιος κάνει διάγνωση; Οι ειδικοί παιδίατροι, αναπτυξιολόγοι, έχεις ειδικές ούτως ή άλλως κατηγορίες και ειδικότητες που κάνουν διάγνωση και συνεχίζουν να την κάνουν.

Μιλάμε για ανίχνευση με ειδικό ψυχομετρικό τεστ, το οποίο δεν είναι απαραίτητο, επειδή κάποιος ρώτησε να το επισημάνουμε, προφανώς είναι με έγγραφη συναίνεση του γονέα και θα βλέπετε και την έγγραφη συναίνεση των γονέων μέσα στην κοινή Υπουργική. Άρα, δεν πρόκειται ποτέ να επιβληθεί σε μια οικογένεια που δεν το θέλει να της γίνει κάτι το οποίο ίσως θα έπρεπε να πληρώσει ακριβά για να το πάρει, σε έναν ιδιωτικό φορέα, ειδικά σε μια πολύ βασική ηλικία. Και εμείς θέλουμε να εντοπίσουμε το ζήτημα που μπορεί να βρεθεί στην πιο σημαντική ηλικία της νευροπλαστικότητας του εγκεφάλου, δεν το λέμε εμείς το λένε ειδικοί, επιστήμονες στους οποίους τιμούμε σήμερα και τη γυναίκα επιστήμονα. Άρα, καμία υποχρεωτικότητα, απαραίτητη προϋπόθεση μέσα στην κοινή Υπουργική που θα βγει και στην πρόσκληση, να υπάρχει η δήλωση φόρμα συναίνεσης του γονέα.

Βέβαια, επειδή ακούω και για το κομμάτι της επιμόρφωσης, είναι απαραίτητο να στραφούμε κάποια στιγμή και σε αυτούς τους ανθρώπους οι οποίοι δουλεύουν μέσα στους σταθμούς ή στα κέντρα, όπως θέλουμε να τα μετονομάσουμε, είναι ούτως ή άλλως, νομίζω, και άστοχος πλέον όρος και του «σταθμού» όπως και οι ειδικοί καθηγητές λένε, και πού πάμε; Δεν πήγαμε σε ανθρώπους που δεν τους ξέραμε. Είναι άνθρωποι οι οποίοι εκπαιδεύουν τους ανθρώπους που θα πάνε να δουλέψουν αμέσως μετά στους βρεφονηπιακούς σταθμούς. Είναι βρεφονηπιοκόμος που δεν έχει στραφεί ποτέ κανείς να του δώσει σημασία. Είναι κάποιος ο όποιος δεν έχει αισθανθεί ποτέ να κάνει μια ειδική συστηματική εκπαίδευση σε αυτούς τους ανθρώπους, ξεκινάς πάντα πιλοτικά.

Είμαι υπέρμαχη και να είσασταν υπέρμαχοι και όσοι έχετε διοικήσει ξέρετε πόσο σημαντικό είναι το κομμάτι της πιλοτικής εφαρμογής. Αλλά δεν λες ότι εγώ μετά ως κράτος απέχω από την υποχρέωσή μου. Είμαι υπόχρεη και υπόχρεος να βρω τρόπους είτε με συνεχείς ευρωπαϊκού προγράμματος, που ξέρετε ότι η Ευρωπαϊκή Επιτροπή ούτως ή άλλως είναι φιλικά διακείμενη σε τέτοιου είδους καινοτόμες δράσεις, και αμέσως μετά να το περάσει στον τακτικό σου προϋπολογισμό. Δεν μπορεί το κράτος να κάνει ούτε ένα βήμα πίσω από τη συνδρομή των οικογενειών ως προς αυτή την ηλικία και αυτό δεν έρχεται μόνο του.

Είναι το «Αθηνά» με ένα ολοκληρωμένο πρόγραμμα, το οποίο οι ίδιοι άνθρωποι της πρώιμης φροντίδας και εκπαίδευσης λένε ότι είναι πρωτοποριακό, είναι καινοφανές και μάλιστα βάλαμε και το Ελληνικό Πανεπιστήμιο γιατί το εμπιστευόμαστε να έρθει να κάνει αυτού του είδος του σύμπραξη. Ναι, το Διεθνές Πανεπιστήμιο, ναι το Πανεπιστήμιο Δυτικής Αττικής, και βέβαια, και τα υπόλοιπα Τμήματα τα οποία θα συνδράμουν.

Το Συμβούλιο της Προσχολικής Φροντίδας και Πρώιμης Αγωγής γιατί είναι σημαντικό; Βάλαμε και το Παιδείας μέσα, γιατί ξέρετε πάρα πολύ καλά ότι η μετάβαση από την ηλικία των τριών στα τέσσερα, από την προσχολική στην υποχρεωτική πλέον, από την ηλικία των τεσσάρων, πρωτοβάθμια εκπαίδευση είναι πάντα αποτέλεσμα της συνεργασίας μεταξύ του ενός Υπουργείου και του άλλου, είναι απαραίτητο να είναι το Υπουργείο Παιδείας μέσα και όλοι οι υπόλοιποι φορείς.

Άρα, όλα αυτά έχουν μια σύνδεση και δεν αφήνουμε τον γονέα που μπορεί να προκύψουν κάποια πορίσματα μόνο του, γιατί ξέρετε πολύ καλά ή να σας θυμίσω σε περίπτωση που δεν το έχετε επισημάνει, ότι τρέχουμε από το Σεπτέμβριο του 2025 Πρόγραμμα Πρώιμης Παρέμβασης για τους γονείς, έτσι ώστε να τους δίνετε voucher να πηγαίνουν σε Διεπιστημονική Επιτροπή, με τους ειδικούς επιστήμονες όπως είπαμε, το γιατρό, τον παιδίατρο, τον αναπτυξιολόγο, τον παιδοψυχίατρο και να μπορούμε να έχουμε την απαραίτητη φροντίδα, όταν βλέπουμε ότι έχουμε τα πρώιμα, μου το αναφέρατε πριν, πορίσματα που μπορεί να δείχνουν διαταραχή, φάσμα, πράγματα που, αν δεν αντιμετωπιστούν σε μικρή ηλικία, ξέρετε ότι μπορεί να έχουν πολύ πιο βραδεία εξέλιξη από ό,τι θα είχαν κανονικά.

Επομένως, νομίζω ότι μπορούμε να κάνουμε μια ευρύτερη συζήτηση, δεν είναι μόνο το «Αθηνά», δεν είναι μόνο η Πρώιμη Παρέμβαση, αλλά έχουμε τώρα τα χρήματα και είναι καλό να τα αξιοποιήσουμε. Θα είναι πιλοτική εφαρμογή και αμέσως μετά η στόχευση στην πανελλαδική εφαρμογή και συγχρόνως η συνεχής πρόνοια, έτσι ώστε να αυξάνονται οι προϋπολογισμοί. Δεν συνδέεται το «Child Guarantee» με το αν εμείς μπορούμε να δώσουμε αυτή τη στιγμή αυξημένο προϋπολογισμό ή αν προχώρησε το «Κυψέλη». Αυτά είναι ασύνδετα πράγματα, τουλάχιστον σε εμάς δεν έχει κανείς τοποθετηθεί. Επ΄ αυτού το λέω αυτό για να διασκεδάσω τους προβληματισμούς και τους φόβους τους οποίους, ήδη, έχετε θέσει, κυρία Φωτίου.

 Εμείς λοιπόν, θα συνεχίσουμε να φροντίζουμε τις ανάγκες των οικογενειών για την κάλυψη όσων περισσότερων εκ των αιτήσεων, όλων των έγκυρων αιτήσεων, οι οποίες κατατέθηκαν πέρυσι για τους βρεφονηπιακούς σταθμούς, όλων των παιδιών με αναπηρία είτε ήταν στο βρεφονηπιακό είτε ήταν στα ΚΔΑΠ ΑμεΑ και των περισσότερων από τα ΚΔΑΠ Τυπικής Ανάπτυξης.

Βέβαια, και ένα τελευταίο που ακούω για το Υπουργείο και τα Κέντρα Πρόνοιας να σας πω, ότι από ένα προϋπολογισμό που είχαμε το 2023 για 14 εκατομμύρια για τα Κέντρα Πρόνοιας, θα φτάσουμε το 2025 να έχουμε 18 εκατομμύρια για τα Κέντρα Πρόνοιας συν ποσά τα οποία θα δοθούν για τις κατασκηνώσεις, θέμα το οποίο είχε θέσει η κυρία Χρονοπούλου. Συνεργαστήκαμε φέτος και νομίζω ότι δεν υπήρξε κανένα ζήτημα στις κατασκηνώσεις των ατόμων με αναπηρία, γιατί ήταν ένα υπαρκτό θέμα τις προηγούμενες χρονιές.

 Θα φτάσουμε να έχουμε το μεγαλύτερο ποσό που έχει δοθεί ποτέ για τα Κέντρα Πρόνοιας και με το Κρατικό Λαχείο και την Κατασκήνωση και τις τακτικές επιχορηγήσεις που θα φτάσει τα 24 εκατομμύρια ευρώ. Εδώ είμαστε να συζητάμε για τις παθογένειες, δεν δημιουργήθηκαν τώρα, δεν προκλήθηκαν τώρα, πρέπει όμως να αποφασίσουμε ότι κάποια στιγμή θα αρχίσουμε να λειαίνουμε το έδαφος, μήπως μιλάμε για ένα κράτος πρόνοιας το οποίο πραγματικά δεν αφήνει τους συμπολίτες μας πίσω από άλλους που μπορεί να έχουν το προνόμιο της τυπικής ανάπτυξης ή εκείνη τη στιγμή να ζουν σε μία περιοχή που να δίνει περισσότερες ευκαιρίες. Μακάρι όπου και αν βρίσκεται κάποιος να μπορέσει να έχει μια «Νταντά της Γειτονιάς», έναν προσωπικό βοηθό, ειδικά εκεί που δεν υπάρχει μια σταθερή Δομή για να μπορέσει να βοηθήσει. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ, την κυρία Υπουργό. Κυρίες και κύριοι συνάδελφοι, ολοκληρώθηκε η επεξεργασία και η εξέταση του σχεδίου νόμου του Υπουργείου Κοινωνικής Συνοχής και Οικογένειας «Μέτρα για την ισόρροπη εκπροσώπηση των φύλων σε θέσεις διευθυντικών στελεχών των εισηγμένων εταιρειών, των μη εισηγμένων ανωνύμων εταιρειών και των δημοσίων επιχειρήσεων- Ενσωμάτωση της Οδηγίας (Ε.Ε.) 2022/2381 του Ευρωπαϊκού Κοινοβουλίου και του Συμβουλίου της 23ης Νοεμβρίου 2022 – Ρυθμίσεις για την ενδυνάμωση των πιλοτικών προγραμμάτων για την ενίσχυση της κοινωνικής συνοχής».

Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής.

Η Εισηγήτρια της Πλειοψηφίας, κυρία Τσαμπίκα (Μίκα) Ιατρίδη, έχει ψηφίσει υπέρ.

Η Εισηγήτρια της Μειοψηφίας, κυρία Αικατερίνη Καζάνη, έχει δηλώσει επιφύλαξη.

Η Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ», κυρία Αικατερίνη (Κατερίνα) Νοτοπούλου, έχει δηλώσει επιφύλαξη.

Η Ειδική Αγορήτρια της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κυρία Παρασκευή (Βιβή) Δάγκα, έχει δηλώσει επιφύλαξη.

 Η Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κυρία Μαρία Αθανάσιου, έχει δηλώσει επιφύλαξη.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Θεανώ Φωτίου, έχει δηλώσει επιφύλαξη.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”, ο κ. Τάσος Οικονομόπουλος, έχει δηλώσει επιφύλαξη.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», ο κ. Σπυρίδων Μπιμπίλας, έχει δηλώσει επιφύλαξη.

Ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Πέτρος Δημητριάδης, έχει δηλώσει επιφύλαξη.

 Στο σημείο αυτό, ερωτάται η Επιτροπή, γίνονται δεκτά τα άρθρα 1 έως και 33 του σχεδίου νόμου;

**ΠΟΛΛΟΙ ΒΟΥΛΕΥΤΕΣ:** Δεκτά, δεκτά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τα άρθρα 1 έως 33, γίνονται δεκτά, ως έχουν, κατά πλειοψηφία.

Ερωτάται η Επιτροπή, γίνεται δεκτό και το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Γίνεται δεκτό και το ακροτελεύτιο άρθρο.

Τέλος, ερωτάται η Επιτροπή, εάν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Γίνεται δεκτό, κατά πλειοψηφία και στο σύνολό του.

Συνεπώς, το ως άνω σχέδιο νόμου του Υπουργείου Κοινωνικής Συνοχής και Οικογένειας, γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.

Ολοκληρώθηκε η συζήτηση.

Στο σημείο αυτό έγινε η γ΄ ανάγνωση των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλαχάκος Νικόλαος, Βρεττάκος Γεώργιος, Γιόγιακας Βασίλειος, Γιώργος Ιωάννης, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καλογερόπουλος Δημήτριος, Καραμπατσώλη Κωνσταντίνα, Καρασμάνης Γεώργιος, Κεφάλα Μαρία-Αλεξάνδρα, Κρητικός Νεοκλής, Λιάκος Ευάγγελος, Μαντάς Περικλής, Μιχαηλίδου Δόμνα-Μαρία, Μονογυιού Αικατερίνη, Μπαραλιάκος Ξενοφώντας (Φώντας), Παπαθανάσης Αθανάσιος, Παπασωτηρίου Σταύρος, Πλεύρης Αθανάσιος, Ρουσόπουλος Θεόδωρος (Θόδωρος), Σενετάκης Μάξιμος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόδουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδωνας (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Αποστολάκη Ελένη – Μαρία (Μιλένα), Καζάνη Αικατερίνη, Παρασκευαΐδης Παναγιώτης, Πουλάς Ανδρέας, Τσίμαρης Ιωάννης, Χρηστίδης Παύλος, Γαβρήλος Γεώργιος, Γιαννούλης Χρήστος, Καλαματιανός Διονύσιος – Χαράλαμπος, Νοτοπούλου Αικατερίνη (Κατερίνα), Παναγιωτόπουλος Ανδρέας, Πολάκης Παύλος, Δελής Ιωάννης, Δάγκα (Βιβή) Παρασκευή, Τσοκάνης Χρήστος, Μεταξάς Βασίλειος Κωνσταντίνος , Αθανασίου Μαρία, Γραμμένος Βασίλειος, Φερχάτ Οζγκιούρ, Φωτίου Θεανώ, Οικονομόπουλος Τάσος, Παπαδόπουλος Νικόλαος, Κεφαλά Γεωργία (Τζώρτζια), Μπιμπίλας Σπυρίδωνας, Δημητριάδης Πέτρος, Ασπιώτης Γεώργιος, Λινού Αθηνά, Μπαράν Μπουρχάν, Παππάς Πέτρος και Φλώρος Κωνσταντίνος.

Τέλος και περί ώρα 12.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**